Gospodo poslanici i poštovani gosti, otvaram treću sjednicu Predstavničkog doma Parlamentarne skupštine. Dakle, još jedanput vas sve skupa pozdravljam, posebno pozdravljam članove Predsjedništva Bosne i Hercegovine, predsjedavajućeg Vijeća ministara, predstavnike međunarodnih organizacija, predstavnike medija i, naravno, posebno pozdravljam novoimenovane ministre i zamjenike, o čijem potvrđivanju Odluke o imenovanju ćemo danas raspravljati. Uz poziv za današnju sjednicu dobili ste prijedlog dnevnog reda, naravno uz moje izvinjenje i pojašnjenje da ste određene materijale upravo dobili sada, čemu je uzrok bila potreba da se obave odgovarajuće procedure, prvenstveno mislim na rad Komisije za pripremu izbora ministara, odnosno zamjenika predsjedavajućeg ministara i zamjenika ministara u Vijeću ministara Bosne i Hercegovine. Dakle, prijedlog dnevnog reda, odnosno dnevni red za današnju sjednicu ste dobili. Otvaram raspravu o predloženom dnevnom redu, ili bolje rečeno, otvaram mogućnost predlaganja izmjena i eventualnih dopuna predloženog dnevnog reda. Izvolite, ako se niko ne javlja, dozvolite mi, zapisnika radi, da konstatiram dnevni red današnje sjednice, treće sjednice Predstavničkog doma. Dakle, pod tačkom jedan imamo, 1. Usvajanje zapisnika sa Konstitutivne i 2. sjednice Predstavničkog doma Parlamentarne skupštine BiH, 2. Odluka o utvrđivanju prestanka mandata poslaniku u Predstavničkom domu Nikoli Špiriću, zbog potvrđivanja Odluke o imenovanju na dužnost predsjedavajućeg Vijeća ministara, 3. Potvrđivanje imenovanja zamjenika predsjedavajućeg Vijeća ministara, ministara i zamjenika ministara u Vijeću ministara Bosne i Hercegovine, 2 4.Izbor stalnih komisija Predstavničkog doma; - Ustavno-pravne komisije, - Komisije za vanjske poslove, - Komisije za vanjsku trgovinu i carine, - Komisije za finansije i budžet, - Komisije za saobraćaj i komunikacije i - Komisije za ostvarivanje ravnopravnosti spolova. 5.Također imamo izbor članova zajedničkih komisija iz Predstavničkog doma, dakle; - Zajedničke komisije za odbranu i sigurnost BiH, - Zajedničke sigurnosno-obavještajne komisije za nadzor nad radom Sigurnosno-obavještajne agencije BiH, - Zajedničke komisije za ekonomske reforme i razvoj, - Zajedničke komisije za evropske integracije, - Zajedničke komisije za administrativne poslove i - Zajedničke komisije za ljudska prava, prava djeteta, mlade, imigraciju, izbjeglice, azil i etiku. U Kolegiju smo se dogovorili da danas radimo negdje do pola 12, a da u pola 12 do 1 napravimo pauzu, iz nekoliko razloga, dakle i vjerske naravi, i mogućnosti da, ako završimo ovu sjednicu, ovu tačku dnevnog reda, dakle, ako potvrdimo imenovanje zamjenika predsjedavajućeg ministara i zamjenika ministara, da napravimo jednu malu, da tako kažem, mogućnost čestitanja i da tako kažem, ovaj, jedan taj svečani dio da organiziramo u sklopu današnje sjednice. Dakle, ako nemate ništa protiv, ja bih krenuo sa dnevnim redom. Dakle, pod Ad.1. Usvajanje zapisnika sa Konstitutivne sjednice i 2.sjednice Predstavničkog doma Parlamentarne skupštine Bosne i Hercegovine Idemo jedan po jedan zapisnik. Ima li primjedbi na zapisnik sa Konstitutivne sjednice Predstavničkog doma? Nema. Molim vas da se izjasnimo o zapisniku sa Konstitutivne sjednice. Glasajte sad. Konstatiram da smo praktično jednoglasno sa 38 glasova za, bez protiv i suzdržanih, usvojili Zapisnik sa Konstituirajuće sjednice. Idemo na izjašnjavanje o zapisniku sa 2. sjednice Predstavničkog doma Parlamentarne skupštine Bosne i Hercegovine. Glasajte sad. Također konstatiram da je i Zapisnik sa 2. sjednice Predstavničkog doma usvojen sa 38 glasova za, bez glasova protiv i bez suzdržanih glasova. 3 Prelazimo na tačku 2. Radi se o, Ad.2. Odluci o utvrđivanju prestanka mandata poslaniku u Predstavničkom domu gospodinu Nikoli Špiriću zbog imenovanja na dužnost predsjedavajućeg Vijeća ministara, odnosno potvrđivanja od strane ovog doma
Zahvaljujem gospodine predsjedavajući. Poštovani predsjedavajući, uvažene kolege, cijenjeni gosti, mislim da je korisno i potrebno u ovom trenutku osvrnuti se na rad Komisije za pripremu izbora Vijeća ministara, budući da ovaj posao, po prvi put u povijesti Parlamentarne skupštine poslijeratnoj , u BiH rade domaće institucije u cjelosti. Ranije je to, kao što je poznato, radila međunarodna institucija, uglavnom OHR. Ovaj put cijela procedura, od imenovanja od strane političkih subjekata, kandidiranja, preko sabiranja tih podataka, kod mandatara i dostavljanja zahtjeva SIPA-i i Centralnoj izbornoj komisiji za potrebne informacije i na kraju, taj proces, prije utvrđivanja izbora, završavao se na 4 Komisiji za pripremu izbora Vijeća ministara. Dakle, u kompletnom aranžmanu domaćih institucija. Poznato vam je da Komisija koncipira prema zakonu i prema Poslovniku, na način da predstavnik svakog političkog subjekta u Parlamentarnoj skupštini sudjeluje u radu komisije. I na taj način smo imali 12 članova Komisije za pripremu izbora Vijeća ministara. Naravno, svaki početak je težak. I bilo je nedoumica, bilo je pitanja u radu komisije. Svaku nedoumicu i svako pitanje riješili smo konsenzusom svih predstavnika u Komisiji. Dakle, predstavnika svih političkih stranaka. Naravno, glasanje o kandidatima u preporuci kand... to je nešto drugo. Nastojeći da potpuno primjenjujemo Zakon o izboru Vijeća ministara, i Poslovnik Predstavničkog doma Parlamentarne skupštine BiH, opredjelili smo se da uspostavimo najviše standarde u pogledu transparentnosti rada ove Komisije. I u principima rada, usvajaući Poslovnik jednoglasno, ustanovili smo princip da cjelokupni rad ove Komisije prate sredstva informisanja i da sve informacije koje su na raspolaganju Komisiji, takođe budu dostupne sredstvima informisanja. Mislim da je to standard koji je dobar za početak i koji neće imati primjedbi, bez obzira koja politička grupacija činila parlamentarnu većinu u ovoj parlamentarnoj skupštini. Bilo je tu, naravno, i otklanjanja nedostataka koji se uvijek na početku pojavljuju pa smo uočili da obrazac koji je kreirala Centralna izborna komisija, nije dovoljno, ipak, uvažio implicitne zahtjeve Zakona o Vijeću ministara koji traži šta treba sve da se navede u imovinskom stanju kandidata i opredijelili smo se, ipak, da poštujemo Zakon o Vijeću ministara, i da zatražimo dodatne informacije, smatrajući, i to je jednodušna ocjena ove komisije, da Centralna izborna komisija ovaj obrazac treba, ipak, da kompletira i poboljša. Ujedno, ocjena je da princip i procedura provjere imovinskog stanja državnih službenika i imovin...funkcionera u BiH, kako to, uostalom, navodi i grupa za borbu protiv korupcije u Vijeću Evrope, da je potrebno taj sistem usavršiti, da je potrebno dodatno određena pitanja usaglasiti, da ne bi nastojali propusti. Raspravu na samoj Komisiji vodili smo na principu da poštujemo dignitet kandidata i poruke koje smo dobili od kandidata, mislim da upućuju na to da smo i uspjeli, održavajući potrebni nivo usmjerenosti na temu, pri čemu su, naravno, pitanja politički intonirana bila, postojala, to je sasvim moguće i to je, mislim, neizbježno, ako se ima u vidu o kakvom sastavu komisije se radi i, naravno, a politički intonirana pitanja, bilo je i politički intoniranih i odgovora. Može se razumjeti zašto pažnju javnosti u značajnoj mjeri zaokuplja pitanje imovinskog stanja funkcionera i političara u BiH u postojećim prilikama u Bosni, društvenim, to je razumljivo. Razumljivo je, međutim, da taj sistem, kao što smo rekli, treba usavršavati, i razumljivo je da će ta pažnja biti prisutna i kako se budu mijenjale prilike u BiH, jer to pitanje je interesantno u cijeloj Evropi pa i u svijetu, bez obzira da li se radi o daleko naprednijim i stabilnijim društvima nego što je to bosansko-hercegovačko društvo. 5 Vi ste, naravno, dobili i mišljenje Komisije, imate u pogledu kandidata za svakog izjašnjavanje Komisije. Ja se neću detaljnije zadržavati, pošto imate u pismenoj formi taj izvještaj. I kao što vidite svi kandidati su dobili preporuku Komisije, neki sa većom razlikom glasova za, a neki sa manjom razlikom glasova za i protiv, ali svi kandidati za ministre i zamjenika, koji su, sa kojim je obavljan razgovor i koji su razmatrani na Komisiji, dobili su većinskim glasovima preporuku Komisije. Kao što je poznato, zakon nalaže i Poslovnik, da se članovi Komisije koji su protiv obrazlože svoje razloge protiv. I vi imate ta obrazloženja glasanja protiv. I uglavnom se ti razlozi svode na argumente opće naravi, sa manjim izuzetkom. Postoji mogućnost da oni članovi Komisije koji ne navedu svoje razloge glasanja protiv, imaju mogućnost da to obrazlože na samoj sjednici s tim što se u Izvještaju naše Komisije navodi da taj, ti razlozi, od tog i tog člana nisu navedeni. Ja bih ovom prilikom želio da se zahvalim svim kolegama koji su sudjelovali u radu Komisije, dakle, svima koji su zaista svi dali doprinos uspostavljanju principa i konačnom sadržajnom radu ove Komisije. Želim, naravno, na kraju da se zahvalim predstavnicima medija koji su naša cjelodnevna zasjedanja pratili i pogotovo oni koji su uglavnom korektno prenijeli i rad Komisije i atmosferu sa rada Komisije. Hvala.
Zahvaljujem se gospodine Genjac. Nadam se da će nam ovo svima koristiti, ali ja sam dužan da u skladu sa članom 142. Poslovnika Predstavničkog doma, da vam pročitam Odluku predsjedavajućeg Vijeća ministara o imenovanju ministara i zamjenika ministara. Molim malo za strpljenje, dakle, na osnovu člana 5., 10., 10f) i 17. Zakona o Vijeću ministara BiH „Službeni glasnik BiH“ 33/3,42/3 i 81/6, donosim Odluku o imenovanju zamjenika predsjedavajućeg, ministara i zamjenika ministara Vijeća ministara BiH. Član 1. - za ministre Vijeća ministara BiH i za zamjenike predsjedavajućeg Vijeća ministara BiH imenuju se; - za ministra vanjskih poslova, gospodin Sven Alkalaj, - za ministra vanjske trgovine i ekonomskih odnosa, gospodin Slobodan Puhalac, - za ministra finansija i trezora, istovremeno i za zamjenika predsjedavajućeg Vijeća ministara, gospodin Dragan Vrankić, - za ministra komunikacija i transporta, gospodin Božo Ljubić, - za ministra civilnih poslova, gospodin Sredoje Nović, - za ministra za ljudska prava i izbjeglice, i istovremeno za zamjenika, drugog zamjenika predsjedavajućeg Vijeća ministara, gospodin Safet Halilović, - ovdje je očigledno tehnička greška, ja se izvinjavam, dakle, za ministra za ljudska prava, izbjeglice, istovremeno za zamjenika predsjedavajućeg 6 Vijeća ministara, odnosno, pardon, za ministra za ljudska prava i izbjeglice, gospodin Safet Halilović, - za ministra pravde, gospodin Bariša Čolak, - za ministra sigurnosti, i istovremeno za zamjenika predsjedavajućeg Vijeća ministara, gospodin Tarik Sadović, - za ministra odbrane, Cikotić Selmo, Ja se zaista izvinjavam na ovoj grešci, svaki čas su mijenjane ove odluke, dopunjavane itd., ja se nadam da imamo sada konačan prečišćeni tekst. Član 2. - za zamjenike ministara Vijeća ministara BiH imenuju se; - za zamjenika ministra vanjskih poslova, gospođa Ana Trišić-Babić, - za zamjenika ministra vanjske trgovine i ekonomskih odnosa, gospodin Vilim Primorac, - za zamjenika ministra finansija i trezora, gospodin Fuad Kasumović, - za zamjenika ministra za ljudska prava i izbjeglice, gospodin Slavko Marin, - za zamjenika ministra pravde, gospodin Srđan Arnaut, - za zamjenika ministra sigurnosti, gospodin Mijo Krešić, - i za zamjenika ministra odbrane za upravljanje resursima, gospođa Marina Pendeš. Član 3. - Zamjenik ministra komunikacija i transporta, zamjenik ministra civilnih poslova i zamjenik ministra odbrane za politiku i planiranje, biće imenovani naknadno. Član 4. - Ova odluka stupa na snagu danom potvrđivanja imenovanih od strane Predstavničkog doma Parlamentarne skupštine BiH. Izuzetno od stava 1. ovog člana, imenovanje i potvrđivanje imenovanja ministra odbrane, stupa na snagu 22.aprila 2007.godine. Evo, to je konačni sadržaj Odluke. U potpisu je predsjedavajući Vijeća ministara, doktor Nikola Špirić. Napominjem, dakle, da sam pročitao prečišćeni tekst koji će vam pomoći jer ste vi u dva navrata dobijali vjerovatno i ovaj početni tekst Odluke i izmjene i dopune Odluke o imenovanjima. Dakle, otvaram raspravu. Naravno, prije svega dajem mogućnost predsjedavajućem Vijeća ministara da da dopunska obrazloženja vezana za ove kandidature. Hvala lijepa.
...članovi Predsjedništva BiH, ... Predstavničkom domu Parlamentarne skupštine BiH, gospodo ambasadori i predstavnici međunarodne zajednice, uvaženi predsjednici političkih partija, predstavnici medija u BiH, dame i gospodo, kolege i prijatelji, skoro mjesec dana poslije mog izlaganja u ovom visokom domu, ponovo se nalazim pred svojim 7 bivšim kolegama, ovaj put predlažući imena ministara i zamjenika ministara koji trebaju svojim znanjem, iskustvom, htijenjem i energijom odgovoriti na sve veće zahtjeve građana BiH. Nakon potvrde Odluke o mom imenovanju na dužnost novog predsjedavajućeg Savjeta ministara BiH u Predstavničkom domu Parlamentarne skupštine BiH 11. januara 2007.godine, dobio sam prijedloge partija koje čine parlamentarnu većinu, za ministre ili zamjenike ministara u Savjetu ministara BiH. U skladu sa Zakonom o izmjenama i dopunama Zakona o Savjetu ministara BiH, „Službeni glasnik„ broj 81/06, dostavio sam Centralnoj izbornoj komisiji BiH i SIPA-i popunjene i za to potvrđene obrazce, odnosno izjave kandidata za ministre i zamjenike ministara. U skladu sa članom 10.d) istog zakona, Centralna izborna komisija je vršila provjere, da li neko od predloženih kandidata ispunjava sve potrebne uslove za izbor propisan Izbornim zakonom BiH i da se na njih ne odnosi nijedna nespojiva dužnost propisana tim zakonom, kao i uslove propisane Zakonom o sukobu interesa u institucijama vlasti BiH. Na osnovu rezultata izvršenih provjera 31. januara 2007.godine, Centralna izborna komisija BiH izdala je i dostavila mi potvrde o ispunjavanju uslova propisanih Zakonom za imenovanje na funkciju ministara odnosno zamjenika ministara u Savjetu ministara BiH za sve kandidate koje danas predlažem u ovom Domu. Sa svoje strane Državna agencija za istrage i zaštitu BiH, na osnovu člana 10., stav 5. pomenutog zakona o izmjenama i dopunama Zakona o Savjetu ministara, izvršila je provjere vjerodostojnosti podataka i izjava za kandidate na dužnost ministara i zamjenika ministara u Savjetu ministara BiH. Dana 2.februara 2007.godine, Agencija za zaštitu i istrage mi je dostavila spisak kandidata za koje je potvrđena tačnost navedenih podataka iz dostavljenih obrazaca. Time su se stekli uslovi da po istom zakonu dostavim izjave svih kandidata za budući Savjet ministara BiH članovima Komisije Predstavničkog doma Parlamentarne skupštine BiH za pripremu izbora Savjeta ministara BiH i zatražim mišljenje, preporuku iste Komisije za potvrđivanje ministara i zamjenika ministara u Savjetu ministara BiH. Poslije razgovora sa svim predloženim kandidatima, Komisija za pripremu Savjeta ministara BiH, na osnovu člana 46.a) stav 1. Poslovnika Predstavničkog doma Parlamentarne skupštine BiH mi je dostavila mišljenje podobnosti svih imenovanih ministara i zamjenika ministara za obavljanje funkcije u Savjetu ministara BiH. Na osnovu člana 5., 10., 10.f) i 17. Zakona o Savjetu ministara BiH, „Službeni glasnik broj 30/03, 42/03 i 81/06, donio sam Odluku o imenovanju zamjenika predsjedavajućeg, ministara i zamjenika ministara Savjeta ministara BiH u sljedećem sastavu; - Za ministra spoljnih poslova imenujem gospodina Svena Alkalaja, 8 Sven Alkalaj je rođen 12. novembra 1948. godine u Sarajevu. Diplomirani je mašinski inžinjer i magistar ekonomskih nauka i međunarodnih odnosa. Godine 1999. je na specijalističkoj školi u Harvardu završio kurseve programa za menadžere i korporacijske finansije. Radio je, najprije, u Petrolinvestu, u Energoinvestu. Iza 1994. godine počinje diplomatsku karijeru. Najprije kao ambasador u Vašingtonu, zatim u Ministarstvu vanjskih poslova BiH, a do današnjeg dana imenovanja radio je kao ambasador u Belgiji pri NATO- u. - Za ministra spoljne trgovine i ekonomskih odnosa, imenujem gospodina Slobodana Pohalca. Slobodan Pohalac rođen je 11. novembra 1941.godine u Višegradu. Završio je Poljoprivredni fakultet Univerziteta u Sarajevu. Čitav radni vijek proveo je u privredi. Nakon diplomiranja zaposlen je u AIPK plantaže Gradiška. Nekoliko godina radio je kao stručni saradnik u banjalučkoj AIPK – Jedinica za realizaciju projekata svjetske banke i AIPK Istraživačko razvojnom institutu. Prije prelaska na dugogodišnje rukovođenje banjalučkim Polieksportom radio je u Sarajevskom Polieksportu, te AIPK Levita iz Bosanske Gradiške. - Za ministra finansija i trezora, istovremeno i za jednog od zamjenika predsjedavajućeg, imenujem gospodina Dragana Vrankića. Dragan Vrankić je rođen 23. januara 1955. godine u Trebižatu. Diplomirao je ekonomiju na Fakultetu za turizam i vanjsku trgovinu u Dubrovniku. Znatan dio svoje karijere proveo je na javnim dužnostima. U dva maha bio je ministar finansija u Vladi Hercegovačko-neretvanske županije, te njen župan. Do današnjeg imenovanja bio je ministar finansija u Vladi Federacije BiH. - Za ministra komunikacija i transporta, imenujem gospodina Božu Ljubića. Božo Ljubić je rođen 30. septembra 1949. godine u Širokom Brijegu. Diplomirao je na Medicinskom fakultetu Sveučilišta u Zagrebu. Dugi niz godina radio je na Ortopedskoj klinici u Sarajevu. U dva mandata bio je ministar zdravstva u Vladi Federacije BiH. Istovremeno je bio, i radio do danas kao ljekar specijalista na Ortopedskoj klinici u Mostaru i profesor na Medicinskom fakultetu Sveučilišta u Mostaru. - Za ministra civilnih poslova, imenujem gospodina Sredoja Novića. Sredoje Nović je rođen 14. februara 1947. godine u Derventi. Diplomirao je pravo na Univerzitetu u Sarajevu. Tu je, takođe, stekao zvanje magistra pravnih nauka. Znatan dio radne karijere proveo je u Republičkom sekretarijatu unutrašnjih poslova. Nakon šestogodišnjeg djelovanja u privredi vratio se u Službu državne bezbjednosti Republike Srpske a ubrzo je imenovan za ministra Unutrašnjih poslova RS-a. Do imenovanja na mjesto ministra civilnih poslova u Vijeću ministara BiH obavljao je dužnost direktora SIPA-e. 9 - Za ministra za ljudska prava i izbjeglice, imenujem gospodina Safeta Halilovića. Safet Halilović je rođen 03. aprila 1951. godine u Bosanskoj Gradišci. Diplomirao je, magistrirao i doktorirao na Univerzitetu u Sarajevu na političkim naukama gdje radi kao profesor. U poslijeratnom periodu djeluje kao član Parlamenta Federacije BiH, odnosno kao ministar za obrazovanje, nauku, informisanje u Kantonu Sarajevo, zatim kao dopredsjednik i predsjednik Federacije BiH, te ministar civilnih poslova u Vijeću ministara BiH. Autor je više knjiga, studija i eseja. - Za ministra pravde, imenujem gospodina Barišu Čolaka. Bariša Čolak rođen je 01. januara 1956. godine u Širokom Brijegu. Završio je studije prava na Pravnom fakultetu Sveučilišta u Mostaru. Radio je kao sudija u Opštinskom sudu u Širokom Brijegu. Potom je radio kao pomoćnik ministra, pa premijer pravosuđa u Vladi Hrvatske Republike Herceg Bosna kao predsjednik Vlade Zapadno- hercegovačke županije, kao ministar pravosuđa u Vladi Federacije BiH. Prije imenovanja za ministra pravde Vijeća ministara BiH nalazio se na dužnosti ministra bezbjednosti u Vijeću ministara BiH. - Za ministra bezbjednosti i istovremeno za jednog od zamjenika predsjedavajućeg, imenujem gospodina Tarika Sadovića. Tarik Sadović je rođen 1956. godine u Trebinju. Diplomirao je na Arhitektonsko- urbanističkom fakultetu u Sarajevu. Prije rata je radio u Trebinju na Građevinskom preduzeću „Neimarstvo“. Jedno vrijeme radio je kao profesor stručnih predmeta u Srednjoj tehničkoj školi arhitektonskog smjera. Poslije rata vodio je Ured za rješavanje statusnih pitanja prognanika i izbjeglica. Prije imenovanja, u tri mandata obavljao je dužnost poslanika u Narodnoj skupštini RS-a. - Za zamjenika ministra spoljnih poslova, imenujem gospođu Anu Trišić- Babić Ana Trišić-Babić je rođena 09. februara 1967. godine u Banja Luci. Diplomirani je pravnik. Radila je, između ostalog, kao vođa Projekta za razvoj medija i nevladinih organizacija u BiH, asistent šefa političkog odjela OHR-a u Banja Luci, savjetnik za međunarodne odnose u kabinetu predsjednika Vlade RS-a gospodina Milorada Dodika. Prije ovog imenovanja radila je kao pomoćnik ministra u Ministarstvu spoljnih poslova BiH. - Za zamjenika ministra spoljne trgovine i ekonomskih odnosa, imenujem gospodina Vilima Primorca. Vilim Primorac je rođen 1957. godine u Čitluku. Diplomirao je na Ekonomskom fakultetu u Mostaru. Kao stručnjak za ekonomske poslove radio je na više projekata i obavljao više menadžerskih funkcija u preduzećima „Ledo“, „Integra“ i „Eurošped“. Bio je 10 generalni direktor za Platni promet u Mostaru te zamjenik generalnog direktora Federalnog zavoda za platni promet. Prije imenovanja bio je direktor Sektora u Raiffeisen banci. - Za zamjenika ministra finansija i trezora, imenujem gospodina Fuada Kasumovića. Fuad Kasusmović je rođen 20. marta 1958. godine u Gornjem Vakufu. Završio je Ekonomski fakultet u Sarajevu. Radnu karijeru je započeo kao direktor finansija Rudnika uglja „Gračanica“ u Gornjem Vakufu. U više navrata bio je pomoćnik ili zamjenik ministra finansija, bilo u Srednje-bosanskom kantonu, ili u Vladi Federacije BiH. Bio je zamjenik direktora Federalne carinske uprave i član više ekspertskih grupa. - Za zamjenika ministra za ljudska prava i izbjeglice imenujem gospodina Slavka Marina. Slavko Marin je rođen 11. novembra 1958. godine u Novom Travniku. Diplomirao je na Fakultetu političkih nauka Univerziteta u Sarajevu kao i na Višoj školi za socijalni rad u Sarajevu. Radio je u Sekretarijatu za odbranu Novog Travnika, bio je glavni inspektor Ministarstva odbrane Federacije BiH. Prije današnjeg imenovanja radio je kao savjetnik za vojna pitanja u kabinetu predsjednika BiH iz reda hrvatskog naroda. - Za zamjenika ministra pravde, imenujem gospodina Srđana Arnauta. Srđan Arnaut je rođen u Sarajevu 03. maja 1950. godine. Diplomirao je na Pravnom fakultetu u Sarajevu. Prije rata bio je, između ostalog, sekretar Skupštine opštine Novi Grad. Poslije rata bio je sekretar Skupštine opštine Kantona Sarajevo u periodu od 1992. do 1997. godine, obavljao je funkciju savjetnika u Službi skupštine Novi Grad. Bio je generalni sekretar Predsjedništva BiH. Prije današnjeg imenovanja bio je pomoćnik ministra za opšte poslove Ministarstva za spoljne poslove. - Za zamjenika ministra bezbjednosti imenujem gospodina Miju Krešića. Mijo Krešić je rođen 01. oktobra 1966. godine u Živinicama. Završio je Vojnu akademiju kopnene vojske u Beogradu. Prije rata bio je vojno lice. Godine 1997. napustio je Oružane snage BiH i prešao u Privatno preduzeće „Interimpeks“ Tuzla gdje postao direktor i gdje radi i danas. - Za zamjenika ministra odbraden za upravljanje resursima imenujem gospođu Marinu Pendeš Marina Pendeš je rođena 20. avgusta 1964. godine u Travniku. Završila je Vojno- tehnički fakultet u Zagrebu. Bila je samostalni konstruktor u TRZ „Travnik“, voditelj odjela TKCSB „Vitez“, bila je takođe ministar prostornog uređenja, obnove i povratka Srednjebosanske županije. Do imenovanja u Savjet ministara BiH radila je na istom mjestu. 11 Opširne biografije u pisanoj formi biće priložene uz moje današnje izlaganje. Gospođe i gospodo poslanici, drage kolege, kao što sam naglasio na ovom istom mjestu 11. januara, povećana odgovornost će biti smisao i princip budućeg rada Savjeta ministara. Rezultati će biti jedino mjerilo uspješnosti ovog Savjeta ministara. Ovo je moja glavna poruka kako ovom Domu tako i budućim članovima Savjeta ministara BiH. Poštovane kolege i kolegice poslanici, imam čast, zamoliću vas za potvrdu moje odluke o imenovanju zamjenika predsjedavajućeg Savjeta ministara BiH, ministara i zamjenika ministara u Savjetu ministara BiH. Takođe želim, naravno, da potvrdite danas, dakle, ime ministra u čekanju gospodina Selme Cikotića, dakle, u dopuni, odluci, je takođe napisano da potvrda njegovog imenovanja, imenovanje stupa na dužnost 22. aprila ove godine. Dame i gospodo, na kraju želim da se zahvalim, dakle, svima koji su dali doprinos i živjeli zajedno sa mnom i sa mojim kabinetom ovih dvadesetak dana. Sretan sam što smo javnosti obećali da će zadnji dan prve sedmice februara biti dan kada ćemo konstituisati novo Vijeće ministara i to smo i ispunili radeći danonoćno. Zahvaljujem se Centralnoj izbornoj komisiji, što je svoj posao, ne na uštrb provjere kvaliteta, završila u skraćenom roku i SIPA-i, zahvaljujem se predsjedavajućem, gospodinu Berizu Belkiću i članovima Kolegija predsjedavajućih, zahvaljujem se svima onima, dakle, koji su pomogli da ovaj posao uspješno, nadam se, uspješno privedemo kraju. Posebnu zahvalnost dugujem članovima koji su radili zajedno sa mnom i koji će obavljati, u sklopu mog kabineta, najistaknutije dužnosti, to je gospodin Slobodan Šoja, a zatim Dario Šikuljak, Srećko Bursać, Samir Ćorović i drugi koje, nažalost, ili na sreću, danas ovdje neću pomenuti, sve nas zajedno očekuju ozbiljni poslovi. Nadam se dame i gospodo, da će ovo Vijeće ministara danas biti potvrđeno i da ćemo već od današnjeg dana ozbiljno krenuti sa radom na reformama koje su veliki izazov za Bosnu i Hercegovinu, ali koje su sudbonosne za građane BiH. Zahvaljujem se.
Zahvaljujem se gospodinu predsjedavajućem. Otvaram raspravu. Molim vas da se, molim vas da se prijavite da bi smo mogli na neki način napraviti, ovaj, napraviti plan i raspored, dakle, ovog vremena da pokušamo prije pauze koju sam najavio završiti posao. Dakle, u ovom trenutku javlja se, gospodin Selim Bešlagić, zatim Jozo Križanović, gospodin Zorić, samo tren, samo tren, samo jedan tren, samo jedan tren, molim vas.
Poštovani, poštovano Predsjedništvo, poštovani članovi Predsjedništva BiH, poštovane ekselencije, gospodo ambasadori, poštovani bivši ministri Ministarskog vijeća i budući ministri Ministarskog vijeća, poštovane koleginice i kolege. 12 Dozvolite mi da kažem da sam sretan što sam dočekao današnji dan, da je gospodin Špirić predložio kandidate, i kako je rekao gospodin Genjac, nakon komisije koja je izvršila provjeru, ispunjava se jedan od postavljenih zadataka koji je gospodin Špirić u svom ekspozeu rekao. Ono što moram da naglasim kada je gospodin Špirić podnosio ekspoze, on je rekao jednu rečenicu koja je za mene bila veoma, veoma bitna. A ona je glasila: „Tražiću od predsjednika stranaka da ponude odgovarajuće kandidate sa najboljim kvalifikacijama“, to me je jako obradovalo, moram da kažem, iz prostog razloga što smatram da jednostavno moramo imati ljude koji su spremni da povuku i da, faktički, ovu BiH sa Ministarskim vijećem ili s predsjedavajućim Ministarskog vijeća, svakako sa Predsjedništvom, povuku naprijed. Gledajući današnju odluku koju je gospodin Špirić, ovaj, prezentirao i zvanja koja su uz date ministre, moram da kažem da sam obradovan što se ovaj uslov ispunio. Naročito sam obradovan u dvije tačke, to je ministar za saobraćaj i komunikacije, transport i komunikacije doktor Božo Ljubić, gdje u referenci ne postoji ni jedan elemenat iz ove oblasti. I druga referenca, odnosno drugi čovjek je, to je gospodin Tarik Sadović, koji je arhitekta po vokaciji, odnosno diplomirani arhitekta, nemam ništa protiv, ukoliko je, evo, i ova komisije koja je prvi puta, kao što je rečeno, učestvovala u ovom, osjetila da ovi ljudi mogu dati svoj doprinos. Ja bih zbog toga molio da ovo uzmete kao moju primjedbu, jer sam pokušao, bar u ministarstvu za puteve i komunikacije, da nađem bilo kakvu vezu, između, ja bih rekao, struke koju ima doktor Ljubić i saobraćaja i komunikacija. Stvarno moram da kažem, pokušao samo to jedino naći u obrazloženju da, zbog velikog broja nesreća, pošto je doktor Ljubić ortoped, vjerovatno to ima veze, saobraćajne nesreće. Ne vidim ni jednog drugog razloga, ne bih želio da se iko naljuti, ali smatram ovo jako bitnom primjedbom osim ukoliko gospodin Ljubić u svom radu ne pokaže nešto gdje ću se ja biti spreman da se izvinem. Druga stvar koju bih htio da zamolim gospodina Špirića, mislim da je danas trebalo da se imenuje kompletno Ministarsko vijeće. Iz jednog prostog razloga što obrazloženje da gospodin Selmo Cikotić, treba da nastupi, kada, u aprilu mjesecu, jel' to se čeka neki uslov koji bi trebao da se ras... odnosno, drugim riječima, postavlja se pitanje da li je stranka koja je predložila gospodina Selmu Cikorića imala kandidate koji su mogli da ispune ovaj uslov. Zašto govorim? Govorim iz razloga što smatram da je gospodin Radovanović koji je vršio ovu funkciju bio izuzetan kadar, po meni. Učinio je jako mnogo i očekivao sam da će se upravo tu naći čovjek koji će naslijediti gospodina Radovanovića. Nažalost, evo izgleda da čekamo. Volio bih da znam razlog. Ako je to razlog, zato što nije postojao drugi kadar koji bi se mogao predložiti, to je stvar koja se morala iznijeti. I na kraju bih htio da kažem, od ministara koji su se zadržali u sadašnjem Ministarskom vijeću, želim samo da napomenem da ministar za ljudska prava i izbjeglice koji je do sada bio, gospodin Kebo, koji je izuzetno dobro radio svoj posao, sada je predložen Sefer Halilović, koji je imao, Safet Halilović, izvinjavam se, koji je imao, izvinjavam se, koji je imao ulogu ministra za civilne poslove, čini mi se. Moram da kažem da je gospodin Safet Halilović bio ministar koji se najmanje primjećivao i po ličnosti, a i po poslu koji je on radio, tako da sumnjam da će moći nastaviti, ja bih rekao jedan od najtežih poslova koji čeka ovo ministarsko vijeće u zaštiti ljudskih prava. Ovdje mislim, prije svega, 13 na decertificirane policajce, jer je to pitanje koje je izuzetno važno u zaštiti ljudskih prava, bar onoga dijela ali i svih drugih prava, jer kao član komisije znam širinu te oblasti. Još bih jednom zamolio da sve ovo što sam rekao, ne mislim ništa loše o ljudima koji su ovdje, ali po stručnom dijelu, ja sam rekao da se bojim da će ovi kandidati moći da urade ono što se očekuje od njih u vremenu koje je pred nama. Hvala velika.
Hvala gospodine Bešlagiću. Gospodin Zorić, neka se pripremi gospodin Bećirević dalje.
Zahvaljujem se gospodine predsjedavajući. Ja bih krenuo od ovoga mišljenja ili izvješća, i jednim i drugim nazivom ga je nazvao predsjedatelj povjerenstva. Ovo povjerenstvo za provjeru kandidata za ministre i zamjenike ministara radilo je 3 dana. Svaki od kandidata koje sam ja slušao i kojima su postavljana pitanja, bio je upitan hoće li bolje surađivati sa Parlamentarnom skupštinom nego su to radili prethodnici. Odgovor je bio da. I ja im se na tome zahvaljujem. Isti odgovor je dao i predsjedatelj Vijeća ministara kada je bio na intervjuu 11. siječnja ove godine. Tri dana smo zasjedali, a na početku prvog dana, 6., ja sam tražio da predsjedatelja Vijeća ministara da dođe i da nam odgovori je li imenovanje ministara i zamjenika ministara stvar političkog dogovora, samo sa dva slova, da ili ne. Suradnja prema tom povjerenstvu koji je dio ovog Zastupničkog doma bila je da u 3 dana predsjedatelj Vijeća ministara nije mogao doći i kazati ta dva čarona glasa da ili ne. Međutim, nije me to zasmetalo koliko da, u ovom mišljenju ili izvješću ovog povjerenstva kojeg sam ja član, ima u šest redaka razlog napuštanja gospodina Zlatka Lagumdžije sjednice, koji nije nazočio ispitivanju trojice kandidata. Međutim, moji razlozi koje sam navodio na povjerenstvu u 4 ili 5 navrata, nije ni spomenuto u ovom izvješću. Naime, ja sam kazao da nije uredu od predsjedatelja Vijeća ministara koji se, između ostalog, vezao na tom povjerenstvu da će imenovat zamjenike ministara nakon političkog dogovora ovih 7 političkih stranaka koje su potpisale sporazum. Naravno da je već tada, kada je on dobio povjerenje ovog povjerenstva, već tada je postojao politički dogovor o imenovanju ministara. I ja nisam, i to sam nekoliko puta kazao u mikrofon na povjerenstvu, ja nisam nazočio provjeravanju kandidata Marine Pendeš, Vilima Primorca, Mije Krešića i Slavka Marina. Zašto? Zato što nije postojao politički dogovor oko imenovanja zamjenika ministara iz reda hrvatskog naroda. Ja bih volio da se predsjedatelj Vijeća ministara barem dotakao ovog pitanja ovdje za govornicom, a ne da nam kao najjače argumente ovdje, da potvrdim, ovo Vijeće ministara iznosi datume rođenja i godine rođenja tih kandidata. 14 Ja moram ovdje kazati da ja imam dvije odluke o imenovanju zamjenika. Jednu originalnu, neovjerenu u Protokolu, koju smo mi tražili 6.veljače i dobili nakon sat i pol vremena, a drugu, ovdje, koja me je danas dočekala i protokolirana, u što ja, dakle, sumnjam da 6. uopće nije bilo odluke. A navodno cijeli dan predsjedatelj Vijeća ministara nije mogao doći na povjerenstvo i dati nam neka dodatna obrazloženja. No, međutim, ja kao legalista, pošto se radi ovdje o, da, još da kažem i ovo. Dobili smo dopunu Odluke jučer na sjednici i proveden je intervju sa gospodinom Cikotićem. Međutim, ja ne znam zašto nije napravljena odluka i za preostala tri zamjenika ministara. Pa ako se kaže, odluka će stupiti na snagu možda nekad kad se ispune ti i ti uvjeti. Na isti način je, dakle, moglo to biti napravljeno i za ove ostale kandidate. Ne znam zašto je stavljeno nekakvo imenovanje sa odgodom kada, i tako i tako, nisu popunjena sva mjesta u Vijeću ministara. Moram kazati to, da mislim da je u članku 3. ove odluke moglo pisati, ako nisu imenovana 3 zamjenika, da nije imenovano i 7 zamjenika. Ponavljam, dakle, i podvlačim ono da nije bilo političkog dogovora za raspodjelu mjesta, zamjenika ministara iz reda hrvatskog naroda, pa Vijeće ministara bi imalo kvorum i to smo mogli uraditi u dogledno vrijeme i na vrijeme. Završit ću onu rečenicu koju sam počeo. Pošto se radi o 8 ministara, i čini mi se 3 zamjenika ministara, Ana Trišić-Babić, Fuad Kasumović i Srđan Arnaut, ja ću dati svoj glas ovom Vijeću ministara jer ne znam lagati. Zahvaljujem.
Zahvaljujem gospodine Zoriću. Gospodin Bećirević. Neka se pripremi gospodin Jozo Križanović. Ja vas molim, nemate razloga za nervozu. Ja sam evidentirao kako ste se prijavljivali. Evo, ja vas molim da se prijavite, inače, evo gospodin Raguž, gospodin Novaković. Izvolite gospodine Bećiroviću, izvinite.
Poštovani predsjedavajući, Evo danas, napokon, pred nama je Odluka o imenovanju ministara i zamjenika ministara u Vijeću ministara BiH iako, uistinu, sa ogromnim i velikim zakašnjenjem. Smatram da bi se donosile djelotvorne odluke u ovom slučaju, danas je pred nama Odluka o imenovanju ministara i zamjenika ministara, nužno je ispoštovati nekoliko važnih koraka. Prije svega, smatram da treba poći od zadatka Vijeća ministara i od zadataka svakog ministra ponaosob. Prilikom postavljanja nekog u određeno ministarstvo neophodno je znati, prije svega, opis poslova tog ministarstva. I svaki odgovoran mandatar i svaka odgovorna vladajuća koalicija, prije svega polazi od toga. Dakle, treba, prije svega, razmotriti potencijalnu kvalificiranost osobe koja se kandidira. Zašto? Zato što formalna kvalificiranost je minimalan uvjet bez koga se ne može dalje. Danas smo, evo, svjedoci, dobili smo svi na stolu Odluku o imenovanju, da ima i 15 takvih kandidata koji, očigledno, slobodno se to može reći, nisu kompetentni da vode određena ministarstva. Moji prethodnici su, evo, pominjali primjer Ministarstva za saobraćaj i komunikacije. I zaista je nelogično da ljekar vodi oblast saobraćaja i komunikacija. Da li je sam mandatar zajedno sa vladajućom koalicijom vodio računa o kvalitetu svojih ministara ili je ovaj sastav danas ponovo produkt jednog od brojnih trulih kompromisa kojih smo se nagledali u ovoj zemlji u posljednjih deceniju i više, to je pred nama, da svi zajednički danas ocijenimo. Ono što je danas sigurno jeste da će vladajući blok danas morati iskazati povjerenje i podršku u ove kandidate. I to ne pojedinačno svako za svog već za sve, dakle, u paketu. To znači da ćemo danas imati priliku da vidimo kako, primjera radi, poslanici iz SNSD-a dižu ruke za ministre iz Stranke za Bosnu i Hercegovinu i obratno, kako poslanici iz Stranke za BiH dižu ruke za ministre iz SNSD-a, iako svi dobro znamo u ovoj zemlji šta su i jedni i drugi govorili međusobno do prije nekih pet-šest mjeseci. Vjerovatno mnogi igraju na kartu da narod kratko pamti. Međutim, SDP kao najveća opoziciona partija u ovoj zemlji, u ovom Parlamentu, tu je i mi ćemo upozoravati uvijek na ono šta su obećali građanima u ovoj zemlji. Kad bi danas imali priliku da pustimo šta su sve govorili u predizbornoj kampanji ovo danas uvjeravanje te vladajuće koalicije bilo bi velika tragikomedija za ovu zemlju. Prošli put smo mi imali priliku da vidimo kako je predsjedavajući Vijeća ministara gospodin Špirić pred cijelim Parlamentom, ovdje, doslovice izjavio: „Osnovni interes Savjeta ministara BiH jesu snažne entitetske vlade“, citiram ga. E sad, ovoj gospodi koja je govorila i borila se za snažnu Bosnu i Hercegovinu, biće mi baš drago da dignu ruku za takav koncept Vijeća ministara. Posebno je neshvatljivo zašto ovo Vijeće ministara u kontinuitetu nastavlja sa dokazano neuspješnim kadrovskim rješenjima iz prošlog saziva. Umjesto da isprave greške i ovaj mandatar ponovo potvrđuje određena kadrovska rješenja. A u menadžmentu kažu da zadržavanje neodgovarajuće osobe na nekom poslu, to nije ljubaznost već surovost. Ja mislim da ovo što vi danas radite je surovost prema ovoj državi, prema građanima. Primjer, ministar civilnih poslova iz prošlog mandata, uz svo poštovanje prema ličnosti ministra, postavlja se pitanje šta je to njega kvalifikovalo i po čemu je on zaslužio da ponovo bude kandidat i u novom sazivu Vijeća ministara. Da mu možda nije kvalifikacija to što smo dobili Zakon o sportu u ovoj zemlji, Zakon o lijekovima, Zakon o kulturnom naslijeđu, Zakon o nauci itd. Ništa od toga za te četiri godine država Bosna i Hercegovina nije dobila. Smatram da ovakav sastav Vijeća ministara ne obećava da može rješavati glavne probleme ove zemlje. Jedan milion građana ove zemlje ne može da nađe adekvatan posao. 500 hiljada građana u ovoj zemlji registrovano je da traži posao, 250 hiljada građana radi, a ne prima platu za taj rad. Trenutno je 353 hiljade građana manje zaposleno nego što je to bilo 1991. godine. I nigdje ne vidimo ni jedan ponuđeni projekat ili akcioni plan zapošljavanja, kako povećati stopu zaposlenosti itd. 16 Ja ovdje moram još jedno pitanje postaviti kao čovjek koji dolazi iz Tuzle. S pravom pitam kompletnu vladajuću koaliciju i mandatara: zašto ste u ovom sazivu potpuno mariginalizirali i Tuzlu i Tuzlanski kanton, pa ako hoćete i cijelu sjevero-istočnu Bosnu koja broji blizu jedan milion stanovnika? Posebno me interesuje zašto su se gospoda iz Stranke za BiH i SDA opredijelila da nema nijednog ministra iz Tuzle i Tuzlanskog kantona. Ni u prošlom sazivu nisu imali, evo i u ovom sazivu ponovo ista greška. Je li i na taj način demonstrirate svoj odnos prema Tuzlanskom kantonu? Ja vas odmah na startu pitam da li i dalje mislite zapostavljati i mariginalizirati ovaj najmnogoljudniji dio države BiH? Čak se niste udostojili, obraćam se prije svega ljudima iz SDA i Stranke za BiH, da nijednog zamjenika ministra iz Tuzle i Tuzlanskg kantona predložite. Čak se, eto i HDZ BiH sjetio jednog zamjenika da predloži, ali ova gospoda nije mogla nijednog zamjenika. Da li to neko politički kažnjava univerzitetsku Tuzlu i Tuzlanski kanton ili to neko smatra da nema kvalifikovanih ljudi iz tog dijela države BiH. Smatram da predsjedavajući Vijeća ministara i ovakav sastav ne ulivaju optimizam. Gospodin Nikola Špirić kao mandatar je već pokazao, a nije prošlo ni mjesec dana, da nije čovjek koji će, izgleda, držati do svojih riječi i svojih obećanja. On nam je prije mjesec dana, u svom uvodnom ekspozeu, poručio da BiH treba biti zemlja iz koje će dolaziti dobre vijesti i nije prošlo nekoliko dana prva dobra vijest iz BiH, nezapamćeni pritisak na BH televiziju i to nije dobra vijest iz Bosne i Hercegovine, gospodine Špiriću, to je vijest da još uvijek ima totalitarizma u ovoj zemlji. Takođe u ekspozeu, prije nego što smo danas dobili ovu Odluku o imenovanju, obećano nam je da će se okupiti tim u Vijeću minstara koji će se odlikovati iskustvom i mladošću. Kakvo iskustvo ima ljekar u saobraćaju? Ili kakva je to mladost ako najmlađi ministar ima 51 godinu? Da li je dobra vijest da jedan entitetski predsjednik vlade prije nekoliko dana, citiram ga, kaže: „da Koridor Vc prolazi kroz entitet i da će taj entitet graditi Koridor i da to nema veze sa državom“? Mi ovdje moramo ponoviti da je ovdje država najstarija, ona je međunarodno-pravno priznati subjekt i nije država u entitetu, već je entitet u državi. Obzirom da su gospoda Špirić i Dodik u istoj stranci, istina Špirić na većoj i značajnijoj funkciji, kako to da entitetski predsjednik Vlade degradira predsjedavajućeg Vijeća ministara, a citiram gospodina Špirića na posljednjoj sjednici Parlamenta kada je govorio, u ekspozeu je rekao: „sve aktivnosti oko izgradnje Koridora Vc su zajednički posao Ministarstva komunikacija i transporta i entiteta“. Potpuno oprečno ovome o čemu smo sada govorili. Dalje, gospodin Špirić je u svom ekspozeu rekao da Bosni i Hercegovini trebaju ekonomske reforme koje će joj obezbijediti ekonomski suverenitet i jedinstven ekonomski prostor. Ja ga u tome u potpunosti podržavam, ali to što radi i obećava premijer na nivou BiH i to što radi jedan entitetski premijer, to su dijametralno različite stvari. Na kraju, da ne dužimo dalje, više je nego očito da ćemo mi imati ozbiljnih problema, i razlozi zbog kojih poslanici SDP-a neće glasati za ovaj sastav Vijeća ministara, već će glasati protiv, nisu nikako opće naravi već su vrlo konkretne naravi. Hvala vam. 17
Hvala gospodine Bećiroviću. Gospodin Križanović. Neka se pripremi gospodin Bahtić.
Zahvaljujem gospodine predsjedavajući, Uvaženi članovi Predsjedništva BiH, poštovani članovi Vijeća ministara, bivši i budući, kolegice i kolege, Ja mislim da je današnja tačka dnevnog reda ove sjednice trebala da bude jedna svečanost kada zemlja, 130 dana poslije izbora, treba dobiti svoju vladu. Međutim, po našem običaju, mi smo se potrudili da ne napravimo tu svečanost nego, po starom običaju, nastavljamo sa našim propustima. Ja nisam ovo htio ... u okviru usvajanja dnevnog reda, da ne bih kvario ovu atmosferu, ali moram, ipak, zbog nauka i budućeg rada ukazati na neke probleme. Vidite, mi smo prije sedam dana dobili poziv za današnju sjednicu u kojoj je bilo predloženo, i danas smo usvojili takav dnevni red od 5 točaka, a do jutros u 10 sati za taj dnevni red dobili smo materijale samo za jednu sjednicu, a to je zapisnik sa prethodne konstituirajuće sjednice. Ja postavljam pitanje zar je normalno da ovaj Dom, koji treba da potvrdi prijedlog mandatara za sastav Vijeća ministara, dobija jutros, bukvalno u 10 sati prijedlog, konačan prijedlog Vijeća ministara? Je li to tajna za ovaj Dom? Zašto nismo mogli dobiti biografije predloženih kandidata za Vijeće ministara ranije? Znači mi se trebamo kao Dom, koji treba nešto da potvrđuje, da odlučuje, informirati iz novina. Zašto nije kompletiran prijedlog Vijeća minisitara? Nakon 130 dana od održanih izbora mi danas nećemo imati kompletirano Vijeće ministara. Ja neću komplicirati dalje, ali principijelno, to sam ukazao na prvoj sjednici nastavka konstituirajuće sjednice, da jedino što možemo korektno, u interesu građana BiH, uraditi jeste da se držimo zakona i Poslovnika. Imam utisak da će i ovaj saziv Parlamenta nastaviti praksu prethodnog da, u interesu mira u kući, mnoge stvari trpamo pod tepih i kršimo pravilnike i zakone koje sami donosimo. Evo, zbog toga neću konkretno govoriti ni o jednom imenu, principijelno ne mogu prihvatiti da su danas ispunjeni uvjeti za ovakvu jednu svečanost da se imenuje Vijeće ministara. Hvala vam lijepo.
Hvala gospodine Križanoviću. Gospodin Bahtić. Neka se pripremi gospodin Dolić.
Uvaženi predsjedavajući, poštovano Predsjedništvo, drage kolege poslanici, cijenjeni gosti, sve vas srdačno pozdravljam, 18 Kao poslanik Stranke za BiH i stranke koja učestvuje i sačinjava parlamentarnu većinu, normalno da ću podržati današnje potvrđivanje i imenovanje zamjenika predsjedavajućeg, ministre i zamjenike ministara. Odmah na početku da kažem da sam sretan što se danas potvrđuje Vijeće ministara i razumijem ove žalopojke iz SDP-a i to prozivanje, ovo je Parlament, pa poslanik, zato što nisu u vlasti i želim da im kažem da imam puno povjerenje u predložene kandidate i u doktora Ljubića. Imate primjer u razvijenim zapadnim evropskim zemljama, gdje je demokracija na najvišem stupnju - Danska i Švedska, gdje pojedini ministri uz više mandata obnašaju različite resore. Za vas je demokracija, vjerovatno, još uvijek daleko. Što se tiče ministra Halilovića odbacujem sve insinuacije da je nestručan. Doktor Halilović je jako častan, to je najbitnije, i pošten čovjek, stručan i vrijedan, moralan kakvi su svi krajišnici, za razliku od vašeg Zlatka Lagumdžije. Samo malo, gospodo draga, hoćete mi predsjedavajući, u skladu sa članom 27., omogućiti normalne uslove da radim? Doktor Lagumdžija dobacuje kao da je na autobuskoj stanici, kao da je u birtiji. Nije ovo Glavni odbor SDP-a, ovo je Parlament. Drago mi je da je među predloženim kandidatima SDA planirala gospodina Senada Šepića, zamjenika civilnih poslova iz Cazina, mlad, ja sam uvijek za mlade i podržavam. Na žalost Izborna komisija je donijela jednu odluku, juče je popravila, sukob interesa - punac. I želim da podvučem i ovo, ja sam legalista i poštujem zakon. Za vrijeme Alijanse dr. Zlatko Lagumdžija je bio i minisitar vanjskih poslova i predsjedavajući Vijeća ministara. Njegova je supruga radila s Poštanskom bankom i Telecomom, pola miliona maraka, imaju svi dokazi. Tad nije bilo sukoba interesa i svi su šutjeli. Zakon mora da bude prema svima isti. Da znate da Izborna komisija treba da ima isti tretman prema svima. Kad je u pitanju ovaj saziv, kazao sam, ja vjerujem, želim da iznesem nešto, mislim, ovo je samo kao jedna poruka budućem sazivu, da se malo vodi računa o kapitalnim projektima kad su u pitanju državni oko Krajine i krajišnika, vjerujte, ja sam uvijek među običnim narodom na ulicama, po gradovima Bihaća, Sanskog Mosta, Cazina, Kladuše, fakultetima, svugdje ista pitanja: Sado, šta je to Krajina, krajišnika nema nigdje, nas su svi zaboravili, nismo zaslužili, mi smo otpisani od sviju, mi smo slijepo crijevo itd. Primjer je formiranje Uprave za indirektno oporezivanje. Regionalnog ureda nema u Bihaću, ukida se i carinska ispostava, nema u Bihaću, ljudi sa pravom negoduju. Znači da se vodi računa da Krajina ipak ima svoje mjesto u ovoj državi, jer Krajina i krajišnici su uvijek bili za državu kroz historiju i uvijek će biti. Posebno sam i prošli put govorio i sada kažem kada su u pitanju putne komunikacije da se ne smije ostaviti Krajina kao slijepo crijevo, da budući ministar komunikacija ima računa, nama treba 5 sati iz Bihaća do Sarajeva, Zagreb 2 sata, Grac i Beč sve nam je bliže nego Sarajevo, da se uradi, ako ništa drugo, bar brza cesta putem AVNOJ-a do autoputa budućeg. I da se vidi zašto željeznica, zašto voz ne radi. Bihać – Bosanski Novi da to ide lijevo prema Sisku, Zagrebu, desno prema Sarajevu i istoku gore. Ima to itekako svojih razloga, imamo mi tamo i resurse, imamo mi svojih kadrova i vode i šume, imamo sve, međutim, ako ostanemo bez dobrih puteva i željeznice niko tamo neće uložiti, nema investiranja, neće biti privrede, a nema ni dobrog života. Mi zato želimo da 19 budemo integralni dio i podržavam kolegu Selima Bešlagića. Ja sam za to da sve regije imaju isti tretman, jedino tako možemo ovu državu učiniti sretnom za sve. Gospodine Lagumdžija, vi nemate pravo da čitate moralne lekcije svima. Odgovorno tvrdim da ste najnemoralnija osoba u BiH i osoba sa najviše kriminalnih zakonskih radnji. Imam tu dokaze od 200 stranica. Čak i knjigu su napisali o vašoj kriminalnoj...
Ja vas molim da takvu vrstu diskusije ostavimo za kasnije.
Imam zato što gospodin Lagumdžija se služi i dalje KGB-ovskim metodama.
Pa evo svi se zalažemo da ovo bude svečan trenutak, i ljudi iz SDP-a, koji su ga odmah pretvorili u nešto drugo.
Oni bar nemaju pravo da napadaju i kritiziraju ovu vlast. Znamo šta su bili u Alijansi za promjene. Koliko nevinih ljudi je uhapšeno, montirane optužnice, proganjano i da nam oni čitaju tu lekciju, to ne dozvoljavam. Na kraju, kao poslanik Stranke za BiH i kao ekonomista, sugestija ovom Vijeću ministara je da u kredibilitet svog rada stavi ekonomske reforme, jer nam ekonomija može samo donijeti svjetliju budućnost, s naglaskom da rasteretimo privredu, da smanjimo poreze, da uvedemo subvencije i olakšice i da stvorimo samoodrživu ekonomiju koja će omogućiti da BiH postane normalna evropska država sa evropskim zakonima i standardima. Toliko, hvala.
Hvala gospodine Bahtiću. Gospodine Lagumdžija jeste li vi tražili repliku? Ne, ne, samo malo da vidimo, malo se strpite, molim vas.
Dakle, gospodine Belkiću
Cijelo vrijeme imate na raspolaganju, samo vas pitam šta želite.
Gospodine Belkiću, ja znam da ste vi očekivali da ću ja replicirati na ovo,
Ne nisam ja ništa očekivao, javljate se
Dakle, ne pada mi napamaet da repliciram
Onda sjedite gospodine Lagumdžija.
Samo sam, gospodine, momenat gospodine Belkiću. Samo sam se javio,
Uzimate vrijeme drugima.
Samo vam kažem da znate o čemu se radi. Dakle, nije replika. Javio sam se za riječ i hvala što ste me registrovali.
Bićete uvršteni. Sada je po redu gospodin Dolić. Izvolite gospodine Bećiroviću.
Hvala. Ja zaista nisam imao namjeru replicirati ali obzirom da su do sada iz SDP-a diskutovali kolege Križanović, Bešlagić i ja, ja ne znam zašto je kolega Bahtić uopšte spominjao doktora Lagumdžiju kad se još čovjek nije ni javio za riječ. A na dnevnom redu nije Odluka o imenovanju Vijeća ministara u kojem SDP učestvuje već nešto sasvim drugo. Mi nismo pokušavali govoriti o insinuacijama već o činjenicama. I neka neko u ovom parlamentu demantuje kada smo, konkretno, govorili o Ministarstvu civilnih poslova, zašto prethodne 4 godine, neka nam se odgovori, nije usvojen Zakon o visokom obrazovanju, Zakon o kulturi, Zakon o nauci, Zakon o sportu itd. To nisu nikakve insinuacije, to su činjenice. A da još jednu stvar rasčistimo, obzirom da smo na početku ovog mandata. Pošto vidim da idete po oprobanom receptu, da napadate prvog čovjeka SDP-a, ako već ne poštuju pojedini činjenicu da je doktor Lagumdžija član Svjetske akademije nauka i umjetnosti, predsjednik jedne od četiri najveće političke partije u ovom parlamentu, onda vam kompletan Klub SDP-a sada poručuje sljedeće. Sljedeći koji počne pričati o doktoru Lagumdžiji, čitav Klub SDP-a će pričati o predsjedniku njegove političke stranke. Dakle, da budem precizan, sljedeći put kad neko bude govorio o Lagumdžiji, Klub SDP-a će govoriti o Harisu Silajdžiću. Pa ako ćemo donekle stići s takvim načinom rada, da izvolimo. Ja mislim da to nije metod. Haj'mo se držati dnevnog reda i ako mislite da 21 nešto nije uredu od ovoga što mi govorimo iz SDP-a, ustanite i konkretno taj argument oborite sa boljim argumentom. Hvala.
Dakle, vi ste dali još jednu vrstu doprinosa ovoj svečanosti, očigledno, i nemojte nas prepadati ovdje, ovaj, nema nikakvih problema. Ja vas molim, izvolite gospodine Zoriću.
Ja imam ispravak netočnog navoda.
Ispravak netačnog navoda. Gospodin Zorić.
Kolega prethodnik, ne znam mu ime ispričavam se, Denis je kazao da on govori o činjenicama. O činjenicama da gospodin Halilović, Sadović i Ljubić nisu stručni, može se govoriti nakon izvjesnog perioda. A nije, ne prije toga da im je ovdje i potvrđen mandat. Dakle, trebamo ljude pustiti barem 100 dana ako ne i više, pa kazati, oni nisu u prošlom periodu, trebali su uraditi to i to, a nisu uradili. Dakle, to su činjenice. Ne možemo govoriti da neko nije stručan a da on još nije ni imenovan.
Hvala lijepo. Ja vas zaista molim, mi smo evo planirali da radimo do pola dvanaest, očigledno je, ovaj, da mi do tada nećemo ni blizu doći, ovaj, kada je riječ o ovoj tački dnevnog reda. Ja vas molim da se držite zaista dnevnog reda i suzdržite se izlaženja van, van konteksta dnevnog reda. Dakle, dozvolite da idemo dalje. Gospodin Dolić. Neka se pripremi doktor Azra Hadžiahmetović.
Gospodo predsjedavajući, cijenjene kolegice i kolege, uvaženi gosti, dame i gospodo, umjesto one narodne "ko čeka, taj dočeka", kod nas u BiH očito vrijedi ona, "ko čeka taj se načeka". Mi smo, eto, čekali gotovo 4,5 mjeseca nakon izbora ili gotovo 10% od mandata, da se formira parlamentarna većina, da se dogovore o podjeli fotelja i da nam predlože bar krnju listu kandidata za ministre i zamjenike u Vijeću ministara. Koliko je to tragično i koliko je to čekanje svaki dan štetno i skupo, po ispunjavanju uslova za evropski put za BiH, nažalost, imaćemo prilike tek vidjeti. Poređenje sa formiranjem vlade u Austriji je uobičajena podvala građanima BiH i alibi koji neće piti puno vode u ispunjavanju uslova za približavanje BiH EU-u i NATO-u. Ako se parlamentarna većina ovako brzo bude dogovarala o reformama kao što se dogovarala oko fotelja, onda ćemo Evropu još dugo gledati samo na televiziji. 22 Bilo kako bilo, imali smo priliku vidjeti u proteklih 4,5, gotovo 4,5, mjeseca da u BiH nije samo manjak radnih mjesta, manjak novca i ostalog, već fali i fotelja da se podmire apetiti ovako široke parlamentarne većine. Parlamentarno saslušavanje kandidata, za Vijeće ministara po mome mišljenju je korak naprijed ka uvođenju demokratskih i profesionalnih standarda u kandidiranju i imenovanju ministara i njihovih zamjenika u Vijeću ministara. Uz sve slabosti i nedovoljno iskustvo u provjeri i saslušavanju kandidata od strane parlamentarne komisije i davanje odgovora na postavljena pitanja, uz tonsko snimanje naravno, ako ništa drugo kod predlagača, a i kod kandidata, stvara jednu dozu ozbiljnosti jer se sutra valja suočiti sa datim odgovorima, sa datim podacima i ostalo i pitanjima koja su postavljena od strane komisije. Iako kao član Parlamentarne komisije dajem pozitivnu ocjenu parlamentarnom saslušanju i punoj transparentnosti podataka o kandidatima, u kvalitativnom smislu nisam previše profitirao od parlamentarnog saslušanja kandidata. Nakon ovog saslušanja kandidata, osobno mislim da među kandidatima za ministre i zamjenike u Vijeću ministara, čija se imena i danas nalaze u ovoj odluci o potvrđivanju, nažalost, imamo malo eksperata i kandidata sa vizijom a više onih sa spremnošću da provode političke odluke i političku zadaću. Gotovo svi kandidati, po mome sudu, na konkretna pitanja su davali politički obojene i politički uslovljene odgovore. Ako nakon toga, ovako sporo kao do sada, parlamentarna većina bude postizala politički konsenzus, bojim se da danas potvrđujemo Vijeće ministara koje će biti zarobljenik svojih političkih stranaka. U Parlamentarnoj komisiji za pripremu izbora Vijeća ministara, ja sam podržao većinu kandidata čija su imena danas pred ovom parlamentarnom skupštinom, jer sam smatrao da imaju potrebne minimalne reference za obavljanje ministarskih funkcija za koje su kandidirani. Unatoč tome, u izjašnjavanju o Odluci o potvrđivanju imenovanja Vijeća ministara, ja ću biti suzdržan. Dakle, neću podržati Odluku o imenovanju ovog Vijeća ministara iz dva razloga. Prvo, zato što je glasanje u paketu, dakle, za sve kandidate među kojima svakako, dakle, ima onih koji bi na osnovu stručnih i moralnih referenci dobili moje povjerenje ali među njima ima i onih koje ne bih ni pijan podržao. Drugo, zato što ja osobno ne vjerujem u politički koncept i ljubav na kojima počiva, dakle, ova parlamentarna većina. Biću sretan ako me u tome, ovaj, svojim radom demantirate. Iako je ova odluka o imenovanju Vijeća ministara nepotpuna, već sada ja moram izraziti svoje nezadovoljstvo sa teritorijalnom zastupljenošću kandidata u ovom Vijeću ministara. Naime, među kandidatima nema niti jednog kandidata iz Krajine, a ako bude i onaj kandidat koji je u igri, Krajina od njega neće imati neke velike koristi. Ovo je uobičajen odnos prema Krajini koji nema svoje uporište, a ja se nadam da ovdje neće naći svoju primjenu ona narodna "daleko od očiju, daleko od srca". Kao i prilikom imenovanja predsjedavajućeg Vijeća ministara reći ću da će buduće Vijeće ministara i ministri u svome radu za sve ono što budu radili u interesu evropskog puta za BiH i u interesu boljitka građana BiH imati podršku DNZ-a i mene kao poslanika ovoga Doma. Naravno, imaćete i jednog racionalnog kritičara svega onoga što nije na 23 ovom kursu evropskog puta i boljitka BiH i njenih građana. Od budućeg Vijeća ministara, kao poslanik, očekujem, prije svega, da uvažava ovaj Dom i sve poslanike bez obzira dolazili oni iz pozicije ili opozicije i očekujem suradnju u oba smjera jer će to biti potrebno da brže savladamo prepreke i uslove da postanemo zemlja u kojoj će se lijepo živjeti. U tom očekivanju, Vijeću ministara, za koje je izvjesno da će danas biti izabrano na čelu sa gospodinom Špirićem, želim puno sreće u radu i puno vjetra u leđa. Hvala lijepa.
...Hadžiahmetović, neka se pripremi Bakir Izetbegović.
Uvaženi članovi Predsjedništva, članovi kolegija, dosadašnji ministri, zamjenici i naravno ministrice u dosadašnjem sazivu Vijeća ministara, budući ministri u budućem sazivu Vijeća ministara, kolegice i kolege, uvaženi gosti, dozvolite da vam malo skrenem pažnju sa dosadašnjeg toka vaše diskusije i da izrazim žaljenje da trenutno u ovoj sali nema predlagača Odluke o kojoj se diskutuje trenutno. Ja se duboko nadam da će biti pozvan da se uskoro vrati u salu, tim više što dio diskusije, odnosno argumenata koje ću iznijeti, se odnose upravo na predlagača današnje Odluke. Prvo mi smo svi dobili Odluku o imenovanju sa potpisom predsjedavajućeg, dr. Nikole Špirića. Ja moram izraziti zadovoljstvo, konačno, znajući specifičnu težinu kašnjenja u, neću govoriti samo o reformskom toku nego u cjelini, u formiranju vlasti na svim nivoima u BiH i nedostatka, hroničnog nedostatka, vremena koga BiH nema. Nadalje, znamo i upoznati smo, i čuli smo maloprije od predsjedavajućeg Komisije za pripremu imenovanja Vijeća ministara koji je upoznao kratko i sa procedurama i ja ću posebno apostrofirati da je ovo prvi put da su domaće institucije uključene u proceduru imenovanja, i u tom smislu, izražavam svoje zadovoljstvo i naravno komplimente svima onima koji su u tu proceduru bili uključeni i konačno doprinijeli da do ovog čina i dođe. Čuli smo i da je Centralna izborna komisija takođe, u poziciji djelatnosti kojom se bavi, bila uključena u ovaj proces i ,evo, danas ovaj Parlament treba da odobri imenovanje. Ja hoću da vam svima skrenem pažnju na jednu apsurdnu situaciju pred kojom smo se svi našli. Prvo, grubog kršenja odredbi Zakona o ravnopravnosti spolova, ja ću ovdje posebno pomenuti član 15. zakona, koji je, da vas podsjetim, donijela ova Parlamentarna skupština BiH. Dakle, mi ćemo se dovesti u poziciju da kršimo zakon koji smo sami donijeli. I drugo, naravno, hitne potvrde imenovanja Vijeća ministara. I u tom smislu ja sam apostrofirala nekoliko pitanja, uz jednu napomenu da sam, kao jedna od šest poslanica od 42 u ovom sazivu Parlamenta, a ja vas molim da se svi upitamo zašto je stanje takvo kakvo jeste. Je su li za vas, kolege poslanici, glasale većinom žene, zašto najbrojni klub u ovom Parlamentu nema nijednu ženu u svom sazivu? I evo nekoliko pitanja. Šta da ovom odlukom nisu, na primjer, ispoštovane odredbe nekog drugog zakona, npr. Zakon o Vijeću ministara, odnosno da postavim pitanje, znači li 24 to da ova Parlamentarna skupština ne pridaje jednaku važnost, odnosno, da ne postoji ravnopravnost zakonitosti zakona koje je ova Parlamentarna skupština donijela, što za posljedicu ima da se neki zakoni provode a neki ne provode ili ne moraju da provode. Nije li ovo svojevrsno licemjerje politike sa kojom se suočavamo. Hoćemo li biti pošteni i smoći snage da Zakon o ravnopravnosti spolova stavimo van snage, da se ne bismo dovodili u poziciju da kršimo zakone koje smo donijeli. Hoćemo li, dosljedno ponašanju i odnosu prema ovim pitanjima, promijeniti Poslovnik o radu ovog Parlamenta pa ukinuti i Komisiju za ravnopravnost spolova? Hoćemo li time priznati naš odnos prema obavezama koje smo preuzeli potpisivajući i pristupajući međunarodnim konvencijama i međunarodnim inicijativama, ili neki zakoni služe samo kao forma da bismo pred Međunarodnom zajednicom pokazali našu spremnost da poštujemo i slijedimo obaveze koje iz toga proizilaze itd. Ja moram reći da govorim u svoje ime, da ne govorim u ime Kluba Stranke za BiH, kao takva ja ću, svjesna upravo specifične težine trenutka i potrebe da se što je moguće prije imenuje Vijeće ministara, podržati Odluku predsjedavajućeg Vijeća ministara. Znam da je ovo važan trenutak za BiH i spadam u one koji malo bolje znaju upravo specifičnu težinu hitnosti i potrebe za brzinom u formiranju izvršnih organa vlasti. Međutim, ja ću vam svima, a posebno kolegi Špiriću kao mandataru, odnosno predsjedavajućem Vijeća ministara i članovima Kolegija ovog Parlamenta postaviti i nekoliko pitanja. Kolega Špiriću šta ćete učiniti da kompenzirate ogromnu nepravdu koju ste Vašom, ja moram reći, protivzakonitom odlukom, protiv zakona, člana 15. Zakona o ravnopravnosti spolova o imenovanju Vijeća ministara učinili? U tom smislu, ja Vam moram reći da sam ovih dana bila subjektom upozorenja, filovanja raznim e-mailovima, prepiske koju sam imala sa preko 200 nevladinih organizacija koje okupljaju preko 2.000 aktivistikinja koje se bave ovim pitanjima u BiH, i u tom smislu, ja moram pomenuti i skrenuti pažnju, naravno, sa većinom opaski koje se ovdje u ovoj prepisci mogu vidjeti se slažem, sa nekima, naravno, mogu imati drugačiji stav, odnosno drugačije mišljenje, ali ću vam samo pomenuti da stičemo i osnov, odnosno dajemo povoda nekome za tužbu protiv države BiH. Ja vas molim da se ozbiljno upitate nad pitanjem kršenja zakona koje je ova Parlamentarna skupština donijela. U tom smislu, dakle, pitanje kolegi Špiriću: na koji način će kompenzirati ovu nepravdu koju je učinio ovom Odlukom? Ja znam da kolega Špirić je dobivao prijedloge stranaka na osnovu čega je izvršio ovu Odluku, odnosno, pripremio današnju Odluku ali jednako tako znam, iz ove prepiske, da su sve ove asocijacije svim predsjednicima stranaka uputile dopise, svojevremeno, o poštovanju odredbi Zakona o ravnopravnosti spolova. I drugo pitanje Kolegiju, odnosno svima nama ovdje. Hoćete li pokrenuti odgovarajuće procedure koje će obezbjediti ravnopravnost svih važećih zakona koje je ova Parlamentarna skupština donijela ili ćemo neke zakone smatrati važnim, a neke manje važnim, odnosno, imamo li uopšte pravno uporište da tako vršimo diferencijaciju zakona. I naravno da, u tom smislu, iniciram predsjedavajućem Vijeća ministara, njegovim kolegama ministrima, mojim kolegama u rukovodstvu ovog Parlamenta da hitno pokušaju dati odgovore na ova pitanja. 25 I na kraju, pokrenimo se ovdje. Šest poslanica od 42 člana Parlamenta. Ja znam da je ovo rezultat izbora ali jednako tako znam da se i odredbe Zakona o ravnopravnosti spolova, opet podsjećam, koje je donijela ova Parlamentarna skupština, su se trebale pretočiti, odnosno na osnovu njih prilagoditi drugi zakoni i donijeti odgovarajući podzakonski akti. U tom smislu iniciram i kolegi Špiriću i svima nama ovdje da se više ne bismo dovodili u poziciju da kršimo zakone koje smo donijeli, da se ne dovodimo u poziciju neravnopravnosti ili neravnopravnog odnosa prema zakonitosti zakona, da na ova pitanja pod hitno daju odgovor. Ja vas samo želim, u tom smislu, želim vam sugerisati da alternativa ovome, da bismo ispravno radili kao Parlament koji se obavezao da će poštovati Ustav i zakone ove zemlje, da alternativa tome je da ukinemo zakon, odnosno stavimo van snage zakon, ja govorim ovdje o apsurdnosti jedne situacije, da ukinemo Komisiju o ravnopravnosti spolova i ja vas sviju pitam imamo li snage, odnosno smjelosti da tako nešto uradimo. Zahvaljujem.
Zahvaljujem se. Gospodin Izetbegović, neka se pripremi gospodin Novaković. Evo ja mislim da evo još ova dva diskutanta, jeli moguće ovaj, ja vas molim što kraće pa pravimo pauzu. Iza pauze ima vas prijavljenih još sedam, osam diskutanata. Naravno, evo ja otvaram mogućnost da se još prijavite pa ćemo zapisati, ovaj, nije problem. Dva puta si čak zapisan. Izvolite.
Dakle, selamim, dobro jutro svim prisutnim. Pozdravljam prijedlog Odluke o imenovanju zamajenika predsjedavajućeg i ministara u Vijeću ministara BiH. SDA će podržati, dakle, prijedlog predsjedavajućeg gospodina Špirića. Također, pozdravljam nešto što, ovaj, danas nije bilo pozdravljeno od nekih ovdje kolega u ovome Domu, a to je što su predstavnici dviju od veoma jakih stranaka u ovome Parlamentu, dakle SNSD-a i SBiH, njihovi predstavnici digli ruke jedni za druge, dakle, mislim hvala Bogu da je prošlo vrijeme kad smo dizali ruke jedni na druge, da je došlo vrijeme da dižemo ruke jedni za druge. I bez saradnje te dvije veoma jake stranke, koje predstavljaju veliki broj građana u BiH, teško da bismo mogli ubrzano preći put koji nas očekuje. Hvala Bogu da smo došli do toga da su ista htijenja jakih stranaka u ovoj zemlji 90% onoga što žele građani u ovoj zemlji, a to je, kažem, ubrzani put u reformama, sigurnost, borba protiv korupcije, zapošljavanje, ekonomska [[kratko prekinuta veza-isključen mikrofon]] jedni za druge i za dobre zakone na tom putu. Biografije budućih ministara i zamjenika govore o onome šta su ti ljudi radili ranije i one su korektne i dosta uvjerljive i za većinu tih ljudi i ja sam uvjeren da će moći, ovaj, da obave zadatak za koje ih imenujemo. Bilo bi to sve kompletnije i bolje, normalno da smo saznali, ovaj, iz ovih papira, ne samo šta su ti ljudi radili, nego šta imaju namjeru uraditi, njihovu koncepciju, njihovo viđenje problema u polju rada kojim će se baviti u njihovim resorima. Zato predlažem, da bismo ostvarili i bolju saradnju ovoga Parlamenta i Vijeća ministara, jer mi zajednički dijelimo mandat i dijelimo odgovornost za ono što će se 26 dešavati u ovoj zemlji u iduće 4 godine, u iduće sudbonosne 4 godine, dakle, da se napravi program rada Vijeća ministara koji će u sljedećih mjesec dana, po mogućnosti na sljedećoj sjednici ovog Doma, biti predstavljen ovome Domu i biti usvojen od strane ovoga Doma. Zatim bismo taj program rada usvajali, dakle, izvještaj realizacije tog programa rada na kraju svake godine. Eto, toliko za sada u ime SDA.
Zahvaljujem se gospodinu Izetbegoviću, ja bih zamolio gospodina Novakovića da ima razumijevanja. Mi ipak trebamo sada pauzu, ovaj, napraviti, imaju vjerske potrebe itd. pa da Vi budete, naravno, prvi diskutant. Evo da vas informišem, imamo još 9 prijavljenih. Vrlo rado gospodine Lagumdžija, dakle, Novaković, Mitrović, Raguž, Krišto, Kadrić, Halilović, Lagumdžija, Kalabić. I vi se prijavljujete, evo meni je rečeno da ste bili mjesto zamijenili ali nema veze. Evo, dakle, pauza do 1 sat, pauza do 1 sat. Zahvaljujem se. [[PAUZA]] Poslanici, kao što vam je poznato, mi smo pauzu napravili u toku diskusija po tački 3. dnevnog reda i nastavljamo tamo gdje smo stali. Uz malu napomenu, molim vas da vratite kartice, ko je vadio kartice, da vratite kartice na svoje mjesto i kada je riječ o prijavi za diskusiju dovoljno je jedanput da pritisnete tipku za diskusiju, jer kada drugi put pritišćete, praktično eliminirate prijavu. Molim vas. Dakle, nastavljamo diskusiju. Po prijavama, na redu je gospodin Novaković. Neka se pripremi gospodin Mitrović. Molim, ja sam vam pročitao i ostaje onako kako sam pročitao. Izvolite gospodine Novakoviću.
Hvala vam gospodine predsjedavajući. Kolege poslanici, uvaženi gosti, članovi bivšeg saziva Savjeta ministara i, naravno, članovi budućeg saziva Savjeta ministara, slušajući neke diskusije prije mene, moram reći da mi se čini da je došlo čudno vrijeme u ovoj BiH, da jednostavno opozicija ne bi smjela biti opozicija jer se pozicija ljuti, ako postoji opozicija, pa je pozicija, valjda u namjeri da disciplinuje medije, došla u situaciju da je potrebno da disciplinuje i poslanike iz opozicije i da bi mi sad, evo danas, a malo nas je u ovoj opoziciji, na ovoj sjednici trebali, ustvari, hvaliti kandidate a ne nikako kritikovati nešto što je tu loše. Možda bismo to mi mogli da su stranke koje čine skupštinsku većinu same tako radile ili same tako rade danas. Ali evo primjer gospodina Zorića pokazuje, i njegova diskusija pokazuje, da toga nije bilo unutar ove pozicije. I kako onda očekivati da to bude između pozicije i opozicije. Govorim zbog toga što ne želim da ova diskusija, a koju ću skratiti zbog toga što ima puno diskutanata i zato što neće imati vjerovatno nikakvog uticaja i siguran sam, ustvari, da neće imati uticaja na glasanje, neće valjda proizvesti kod 27 nekog iz pozicije potrebu da replicira pa da onda neke stvari možda idemo i u nekom drugom pravcu. Prvo moram izraziti svoje zadovoljstvo što su stranke koje čine skupštinsku većinu usaglasile svoje programske stavove. Naime, predsjednik Republike Srpske, gospodin Jelić je prije nekoliko dana rekao da ne postoji više opasnost i namjera za ukidanje Republike Srpske, odnosno entiteta da, u tom smislu, nema namjera, znači, da se organizuje referendum. Drugim riječima, želim izraziti zadovoljstvo što je Stranka za BiH, dakle, definitivno prihvatila da entiteti nisu problem BiH i da entitetski razvoj BiH je, ustvari, budućnost BiH. I dobro bi bilo kad bi bilo. Šta pokazuje ovaj izbor Savjeta ministara? Ovaj izbor ili ovaj prijedlog Savjeta ministara, ustvari, pokazuje dvije vrste međusobnog nepovjerenja. Nepovjerenje unutar partija koje su predlagale kandidate i nepovjerenje između partija koje su predlagale kandidate. I zato se i moglo desiti da imamo na pojedinim pozicijama kandidate, naravno, za koje nemamo činjenice da oni neće kvalitetno raditi, ja bih volio da kvalitetno urade svoj dio posla ali eto, ne piše u njihovim biografijama to što mi treba da vidimo. Znači, to ne piše tamo. Naime, ne piše da su se bavili ovim poslovima. Ali evo, kažem, nije to garancija da oni neće uraditi svoj posao dobro ali jeste garancija da nije postojalo međusobno povjerenje. I zbog toga mi i danas nemamo izbor čitavog Savjeta minsitara i zbog toga i danas biramo samo dva ministra i jednog zamjenika ministra iz reda srpskog naroda na ovoj sjednici. Naravno da nama u opoziciji nema smisla ulaziti zaista puno u odnose unutar pozicije i nema ni smisla ulaziti puno u odnose u ovom Savjetu ministara jer to nije naš problem. Ustvari, to je problem onih koji ga sačinjavaju. Ali ne mogu a da ne kažem da je dobro što se ovaj Savjet ministara zove Savjet ministara. Naime, ovde će budući ministar odbrane moći savjetovati generale, a ako ne mogu dobiti saglasnost da budu generali, kako da budu ministri. Pošto on nije mogao dobiti saglasnost za generalski čin, u ovoj vojsci, a dobio je saglasnost za mjesto ministra. I to je dobro. Dobro je što će vjerovatno budući ministar bezbednosti moći više pomoći ministru saobraćaja, s obzirom na svoje zanimanje nego svom ministarstvu. Ali, zato je Savjet ministara jer će jedni druge savjetovati kako bismo mi dobili, znači, ono što u principu želimo dobiti ovim izborom. I naravno, imamo tu i ministre eksperte, imamo i ministre eksperte za pojedine oblasti i bilo bi dobro da smo pojedinačno birali, da ih možemo izdvojiti iz ove mase i glasati za njih bez obzira jesmo li pozicija ili opozicija. Tada bismo prepoznali, ustvari, ministre koji su eksperti iz jedne oblasti od ministara koji su eksperti iz više oblasti, od onih koji, dakle, mogu iz različitih oblasti biti ministri u različitim vladama. Ne znam da li je moguće i pitam sekretara Doma, da li je moguće da glasamo pojedinačno o ministrima. Naime, ako nije moguće, a postoji mogućnost, onda predlažem da se Dom izjasni o zaključku da se o kandidatima za ministre glasa pojedinačno. Dakle, dostaviću pismeno taj zaključak, znači da se izjasnimo na kraju o tome da se o kandidatima za ministre glasa pojedinačno. 28 Nadam se da će ovaj Savjet ministara ovako izabran, uspjeti zadržati sve poslanike u poziciji koji su danas pozicija. Ja im to od srca želim, iako u mnogim od njih vidim opoziciju na narednoj sjednici. Bar prema onome što sam danas ovdje mogao čuti iz diskusije. Volio bih da ovaj Savjet ministara uradi sve ono što svi od njega očekuju u ovoj zemlji. Zaista, bez obzira na to šta sam opozicija, bilo bi mi drago da napravimo ono što želimo danas ovde napraviti. Nisam ubijeđen da imamo, niti dovoljno volje za to, niti da imamo dovoljno prostora, imajući u vidu sve ovo što se i danas govorilo, a i sve ovo što mi se čini kad pogledam ovaj saziv. I na kraju, draga gospodo, mi nećemo, naravno, podržati ovaj saziv Savjeta minstara. Djelovat ćemo da ukažemo na njegove greške i u budućem periodu. Nadam se i želim da ovaj Savjet ministara, bar svi kandidati, pročitaju ekspoze predsjedavajućeg. Volio bih da su to uradili prije nego što su prihvatili ovu funkciju, jer ubijeđen sam, a to sam i prošli put rekao, ubijeđen sam da mnogi misle drugačije nego što je predsjedavajući u svom ekspozeu napisao. Predsjedavajućem, naravno, želim da istraje na svom ekspozeu. I ako to uradi, imaće podršku i nas u opoziciji. Hvala vam.
Hvala gospodine Novakoviću.
Replika.
Samo malo, izvolite gospodine Jovičiću.
Poštovani predsjedavajući, dame i gospodo, želim da repliciram gospodinu Novakoviću, a da iskoristim priliku i gospodinu Bećireviću. Mi danas raspravljamo o kandidatima za novi sastav Savjeta ministara. Ja vas zaista upozoravam da ne pominjete ovdje ljude, vodeće funkcionere SNSD-a i sa ironijom dovodite u neki kontekst koji ima veze sa današnjom sjednicom. Dakle, ako je to aluzija na gospodina Jelića šta je negdje rekao, on nije član ovog parlamenta i to onda recite na nekom drugom mjestu. Gospodin Bećirević danas dobro reče, ako budu pominjali, da li u pozitivnom, negativnom kontekstu predsjednika njegove stranke, da će oni svi napadati drugog predsjednika. Evo mi smo bili suzdržani. Nismo gospodina Lagumdžiju pominjali ni u pozitivnom, a pogotovo nećemo u negativnom kontekstu. Ali zašto vi danas koristite priliku ovdje i pominjete predsjednika najveće političke stranke u BiH gospodina Dodika i dovodite ga još u koleraciju sa gospodinom Špirićem. Ako je to razlog što su njih dva vodeće ličnosti najveće političke stranke, dakle, Saveza nezavisnih socijaldemokrata, a pogotovo ako je razlog što pripadaju srpskom narodu, onda se ja ponosim. Ali molim vas, nemojte u ovom parlamentu da pominjete ljude koji, prvo, ovde ne sjede. Druga stvar, kada pominjete predsjednika 29 Dodika, ako želite da vam on pomogne da razriješite probleme u Federaciji, ja mislim da je čovjek raspoložen da vam pomogne. I nemojte onda stavljati RS, a pogotovo predstavnike iz reda srpskog naroda, u takav kontekst kao da smo mi stalno neki remetilački faktor. Evo, naprotiv, nismo. Dakle, može se zaključiti ovde da vi danas niste protiv Svjeta minstara i personalnog sastava. Vi ste danas ovde protiv BiH. Zašto biste ponovo htjeli da odugovlačimo ovu priču na narednih nekoliko mjeseci, da vlasti profunkcionišu. Jasno kažite ovdje, izvucite sve ispod tepiha, latica, gdje to držite, kažite šta želite. Šta je vaš cilj ovdje. I sledeće što želim da vam kažem, po ne znam koji put pominjete priču o koalicijama. Gospodo, to smo vam rekli i ponovićemo danas. Nema ovde nikakve koalicije u 7 ovih stranaka koje su formirale parlamentarnu većinu. A radi se o parlamentarnoj većini i nemojte sluđivati time javnost, pa da narod stekne pogrešan utisak, eto, kao da su dvije najjače suprotstavljene stranke u predizbornoj kampanji, Stranka za BiH, naravno, i Savez nezavisnih socijaldemokrata, sad u nekoj koaliciji. To nije tačno. Zato, molim vas, imate činjenice, argumente i izađite ovde pred javnost i recite šta hoćete. Ja vas molim, nećemo pominjati ni u kakvom kontekstu vašeg predsjednika ali odakle vama pravo da pominjete našeg predsjednika ako nije član Parlamenta. Vaš je ovdje, sjedi ovdje. Drugi su predsjednici stranaka članovi ovog parlamenta, njihovi su poslanici, njihovi će biti ministri. Vas nema, i onda vama je svako kriv. Recite šta imate protiv godpodina Dodika. Ali sa činjenicama. A i recite tamo gdje možete, a ne u Paralamentu ovdje gdje on nije član. Zato postoje predstavnici Saveza nezavisnih socijaldemokrata koji nikada vam neće dozvoliti tu priću. I ako vam je cilj da unesete nered u Parlament, evo od nas nećete dobiti nikakvu podršku. Savez nezavisnih socijaldemokrata jeste stranka koja želi da ova vlast profunkcioniše jer narod je sluđen svim i svačim. Mi želimo napredak BiH ali im personalni sastav neće riješiti napredak ako mi u ovom parlamentu ...ambijent za te ljude koji će raditi. A vi ste u startu krenuli, sve vam ne valja. Pustite da vidimo šta će biti. Imate vremena, 4 godine. Imali ste ranije, ne znam koliko godina. Zato vas molim, nemojte pominjati te ljude. Nemaju veze sa ovim. I ako vam smeta gospodin Špirić, evo reći ću vam čak je gospođa Hadžiahmetović rekla oko
Vrijeme gospodine Jovičiću za repliku je 3 minuta, molim vas.
Izvinjavam se samo rečenicu. Mi smo i to ispoštovali. Imamo dva ministra, imamo jednu damu koja je u Savjetu ministara. Dakle, opet 2:1. Pitajte druge stranke što nemaju nikoga. Dakle, mi nismo na ... faktor i prekinite s tom pričom.
Hvala gospodine Jovičiću. Gospođa Azra Hadžiahmetović, poslovnička intervencija, prije vas gospodine Bećiroviću.
Pa evo imam potrebu da samo pomenem da Stranka za BiH ni u šali nije ono što je gospodin Novaković šaljivo pomenuo. Zahvaljujem.
Hvala lijepo. Izvolite, gospodin Bećirović.
Da, da, replika. Ja moram reći da, kad god ponestane argumenata u ovoj zemlji, pojedini se kriju iza naroda. Evo opet neko želi da se krije iza čitavog srpskog naroda. Što se mene lično tiče u klubu u kojem ja ovde djelujem, u Klubu SDP-a imamo i predstavnika i Srba i Hrvata i Bošnjaka. A ja nisam ni u kom kontekstu pominjao gospodina Špirića i Dodika osim samo u jednom, misleći da ovoj zemlji treba neka koordinacija i dogovor između državne vlasti i entitetske vlasti. Prosto je neshvaljivo, a logički pogotovo, kako je moguće da državni premijer prije mjesec dana kaže da će Koridor Vc biti zajednički posao Ministarstva komunikacija i transporta na nivou BiH i entiteta, a entitetski premijer kaže da država nema s tim veze i da će to graditi entitet. Ja sam samo o tome govorio misleći i ukazujući na potrebu da imamo više koordinacije i da to zaista bude državni projekat, a ne da nam, a sasvim slučajno, su je li, ljudi iz iste stranke, jedno govore ovdje a drugo u Banja Luci.
Hvala lijepo. Ja vas molim stvarno da se suzdržimo od nepotrebnih replika i trošenja vremena. Dajte da se vratimo na predmet rasprave i da završimo ovaj posao. Dakle, gospodin Mitrović, a neka se pripremi gospodin Raguž.
Gospodo predsjedavajući, dame i gospodo, evo danas kao poslanik Demokratskog narodnog saveza, trebam da se odlučim, da, ili protiv sastava Ministarskog savjeta i ono što sam htio na komisiji da postavim pitanje, kada je u pitanju određivanje komisije po osnovu preporuka za kandidovanje ministara i zamjenika, prvenstveno predsjedavajućem gospodinu Špiriću, jeste da li ovaj sastav i ove institucije su u skladu sa Ustavom BiH? Jer neko reče prije mene da Parlament ovaj, pa i svi parlementi treba da se ponašaju u duhu najvećeg akta u državi, a to je Ustav. 31 Ako nije u skladu, sa kojim dokumentima jeste i da li to ima negdje u našem okruženju ili uopšte u svijetu, da niži akti budu obavezujući, a najveći akt ne. Interesantna je stvar da međunarodni faktor gleda kako mi kršimo Ustav, kako na entitetskim tako i na državnom nivou, ne trudeći se da nas uvede u red, da taj navjeći akt donesemo u Parlamentu, ma kakav on bio i da jednostavno idemo putem pravljenja jedne sigurne zemlje koja se, eto, zove BiH i da nađemo neko rešenje koje će biti zadovoljavajuće za sva tri naroda u njoj. Znači, to je jedno od pitanja. Drugo od pitanja, koji su to kriterijumi izuzev političkog kriterijuma, kada je u pitanju predlaganje kandidata za ministre i zamjenike ministara? Imao sam priliku da vidim, normalno u pregovorima protiv kojih apsolutno nemam ništa protiv. Normalno da političke stranke treba da pregovaraju i da formiraju većinu u Parlamentu jer bez toga normalno, ne bi ni došli do rešenja koje se zove formiranje Ministarskog savjeta na nivou BiH i ono što mi je malo neinteresantno, ali na neki način rekao bih zabrinjavajuće, posebno kada radimo van Ustava jeste da kolege i koje dolaze iz RS-a i stranka koja dolazi, rekao bih, sa centralom iz RS-a u razgovorima i pregovorima pusti 3 ministarska mjesta koja su, po meni, još uvijek bitna i ključna, sve dok se ne promijeni Ustav BiH gdje ne bi trebalo da se desi da se iz jednog naroda zauzmu te pozicije već po meni bi trebalo da se podijele po osnovu ključa, rekao bih nacionalnog ključa. A to se odnosi na Ministarstvo odbrane, to se odnosi na Ministarstvo pravde i Ministarstvo bezbjednosti. Znam odgovor. Znam odgovor da će to biti da je to razlog, zato što su se u prethodnom sazivu na te tri pozicije nalazila lica iz jednog naroda, tj. srpskog naroda. Ali, gospodo, ja isto tako znam odgovor zašto su se našli predstavnici srpskog naroda na tim pozicijama. Mislim da je jednostavan, samo da bi se zadovoljila javnost, da eto, imamo predstavnika, imamo ministra za te pozicije jer su prenešena na jedan malo neobičan način, sporazumom itd. Mislim da je trebalo voditi računa, posebno što se suočavamo sa nizom problema protiv kojih, normalno, nemamo ništa protiv, ali da se na jedan legalan način riješe ta pitanja u okvirima zakona i poštovanjem zakona. Po meni znači, nije bilo kriterijuma izuzev toga da se formira što prije Ministarski savjet, protiv čega ja zaista nemam ništa. Mislim da ova država zaslužuje da ima bilo kakav savjet ili vladu nego nikakav. Ono što sam mogao da primijetim, i što može da bude po meni zabrinjavajuće i da stvara jednu dozu nesigurnosti, evo kada uzmemo Ministarstvo odbrane. Imali smo čovjeka na toj poziciji koji je zadovoljavao kriterijume, po meni, svih naroda, koji nije bio opterećen nečim gdje većina ljudi koji su živjeli od '92. pa da kažem evo taj ratni period su opterećeni, htjeli ne htjeli priznati. Mi se vraćamo nazad i imamo niz kandidata koje predlažemo sa tim nekim opterećenjem koje, po meni, ne ulijeva povjerenje da ćemo u ovom vremenu koje je vrlo kratko, procesu reformi, moći doći do predloga, do kompromisa, reformisanog Ustava, reforme policije, pa evo na kraju i same odbrane, da 32 neće zadovoljiti, po meni, kriterijume i želju svih naroda ili predstavnika koji predstavljaju ovdje narod. Iz tog razloga, iz principjelnih razloga i kao član ove komisije sam bio protiv, na državnom nivou, na tim visokim funkcijama u momentu reforme, da se nađu ta lica iako nemam ništa protiv pojedinačno lica kao lica. Ali mislim da je taj period i te kako opterećujući za te ljude koji su u tom vremenu bili na tim visokim funkcijama gdje ne mislim da će se moći otarasiti svega toga. Drago mi je da ovih 6-7 političkih partija su potpisale sporazum. Ja sam to čuo. Nisam vidio. Čuo sam na ovoj samoj komisiji, jedan od kandidata za ministre, iznio i samo pokazao da ima takav dokumenat, dokumenat koji obuhvata sve ono što interesuje narod, a to jeste reforma Ustava, reforma policije, postojan, znači što se tiče povratka ljudi na svoja ognjišta, i zaista želio bih da u što kraćem roku vidim kako to funkcioniše. I vrijeme je da jednostavno narod i javnost bude direktno upoznata s tim i da se krene što prije u tom pravcu. Moje mišljenje je da ovaj ministarski savjet ne bi trebao da dozvoli da idemo u reforme nekih oblasti bez reforme Ustava, jer nas to neće dovesti nigdje. Dovest će nas samo do jednog stanja u kome je sve moguće. Bolje ikakav ustav nego nikakav, nego prenešen, ili funkcionisanje te izvršne vlasti sa nekim sporazumima koji su jednostavno niži akti od najvećeg akta koji se zove Ustav. Očekujem da će ovaj ministarski savjet prvenstveno ući u ovaj proces i da će međunarodna zajednica definitivno biti u funkciji pravljenja jednog stabilnog prostora, stabilne zemlje i biti jednostavno realna da stvara klimu, zaista, mogućnosti opstanka na ovom prostoru, a ne mogućnosti svega i svačega da se može desiti. I da jednostavno se natjeraju svi na kompromis i da Ustav bude prvi dokumenat u svemu tome. Kada bi bila mogućnost da se glasa pojedinačno, veći dio ministara, po meni, na samoj komisiji, na inervjuu, zadovoljava kriterijume i mogao bi da odgovori zadatku, a možda ponajviše još kad bi se otarasio politike, političkih stranaka koje ih predlažu, izuzev, rekao bih, ljudi sa nekim opterećenjima koja, po meni baš, gdje bi trebali da idu korak dalje, vraćaju nas na taj teren. Ali, evo, kad sve to saberem i oduzmem, na bazi čega se moram odlučiti, jeste da li ovoj zemlji treba ikakav ministarski savjet ili ne treba nikakav. Mislim da realno, onako kao čovjek i kao poslanik ovdje, mislim da ovoj zemlji treba bilo kakav, a vidjećemo u narednom periodu kako će to izgledati. Ja bih volio da volja naroda, ovako kako je iskazana i ovako kako je formirana ta parlamentarna većina se potvrdi da će biti u interesu tog naroda. Ako to ne bude, vi znate kako to narod kažnjava. Znači, lično, kao poslanik sam, ako odlučujem oko toga da li treba, mislim da treba ovaj ministarski savjet i to je nešto što će, po meni, odlučiti, a drugi faktori i kriterijumi nisu po meni ti faktori koji će na mene uticati i koji bi uticali da, da se odlučim za tako nešto. Hvala.
Hvala gospodine Mitroviću, gospodin Raguž. Neka se pripremi gospođa Krišto.
Zahvaljujem se gospodine predsjedatelju. Uvaženi članovi Predsjedništva BiH, predsjedatelju Vijeća ministara, dame i gospodo, poštovani zastupnici, članovi Vijeća ministara u prošlom, a nadam se i novom sastavu od danas. Evo želim vas sve iskreno pozdraviti i u ime HDZ-a 1990. reći nekoliko riječi o načinu na koji je došlo do ovog prijedloga gospodina Špirića, elementima koji su otvoreni danas u raspravi i ono što su očekivanja i odmah da se precizno odredim. Smatram i uvjeren sam da će BiH od danas imati novo Vijeće ministara, da ona to zaslužuje i da nema više prostora ni elemenata da se Odluka o potvrdi ovog sastava Vijeća ministara dalje prolongira. Ali to ne znači da su unutar donošenja ove takve Odluke ovog Doma neke stvari, koje su problematizirane, a neke koje nisu, ne trebaju zbog interesa ove zemlje a i zbog bosanskohercegovačke javnosti znati. Prva stvar koja je ovdje otvorena, a to je da li neko ili na koji način sprječava oporbi da kaže svoje mišljenje što je legitimno pravo, naravno i po Poslovniku i po političkoj praksi u suvremenim demokratskim zemljama. Mislim da oni tu mogućnost imaju i da im je niko ne uskraćuje i ne vidim da je to učinjeno od strane Kolegija. Ali ta mogućnost zahtijeva i odgovornost. Pa vidite, ovdje je bio jedan frontalni udar od strane trojice zastupnika SDP-a na kandidaturu dr. Bože Ljubića za ministra prometa i veza u Vijeću ministara i to pravo otvaranja svačije kandidature imenovanja je apsolutno nesporno i ja ga poštujem. I mi ga kao stranka poštujemo ali isto tako u tom otvaranju nijednom riječju nisu uzete reference koje prof.dr. Božo Ljubić ima i koje svi pred sobom imate i neću reći da je njegov curriculum vitae superioran, moralni, politički, profesionalni, intelektualni, međunarodni i svaki drugi kao i rezultati koje je ostvario svugdje gdje je radio, od šefa klinike u Sarajevu u ratno vrijeme, do osnivača jednog od fakulteta, do konsultanta i eksperta svjetske banke, do člana Komiteta za Evropu svjetske zdravstvene organizacije, do predavača na međunarodnim sveučilištima od Amerike do Japana. I ako to nisu reference dostojne poštovanja ne znam koje su to onda reference dostojne poštovanja. I moramo se malo odmaknuti od tog simplificiranog stereotipa da idemo u školu, da budemo ministri po nekoj oblasti. Valjda su to reference koje daju jamstvo da se kroz sve te aktivnosti profesionalne, stručne i međunarodne steklo jedno ogromno iskustvo koje treba staviti u funkciju u ovoj zemlji. A što se tiče ekspertskog dijela, pa ministarstvo ima i pomoćnike i savjetnike i timove i sve se to može organizirati i nikakav to nije problem. Dakle, toliko oko toga. I drugo, mi smo kao jedina, objektivno jedina nova politička stranka unutar ove parlamentarne većine, što je rezultat post.., vi znate za koje kratko vrijeme i možda bez presedana u novijoj povijesti, preuzeli političku odgovornost postavljanjem prve osobe stranke u ovo Vijeće ministara i spremni smo tu odgovornost preuzeti i za kvalitet rada ovog ministarstva, pred javnošću, pred ovim Parlamentom, zar to nije pošteno? I unaprijed reći da to nije dovoljno mislim da zaista tu argumenti ne stoje. To je što se tog dijela..., i mi prihvaćamo, dakle, raspravu argumentiranu, nijednom riječju ne osporavamo pravo kolegama iz SDP-a niti ćemo, to je njihovo i legitimno pravo, a da otvorimo argumentiranu raspravu. Druga stvar koja je vrlo važna, a ovdje se otvara pitanja od Ustava, programskih ciljeva, aluzije. Mi imamo jasno u tom sporazumu točku koja se odnosi eksciplitno, kaže da 34 će ova parlamentarna većina usvojiti ustavne promjene koje će osigurati demokratsku i funkcionalnu evropsku BiH na temelju evropskih standarda. Ja mislim da je to okvir koji će ovu parlamentarnu većinu voditi i čvrsto sam uvjeren da ćemo ići tim putem. To će tražiti i kompromis i dijalog i ozbiljnost u pristupu. Ja sam uvjeren da ćemo ići tim putem. I treća stvar koju ovdje moram reći, zato što se i u javnosti i u Parlamentu otvorilo i problematiziralo pitanje imenovanja zamjenika iz reda hrvatskog naroda u Vijeću ministara. I mislim to i zbog javnosti, zbog ovog Doma i samog Vijeća ministara i zbog samog predsjedatelja kojeg sam osobno, ne samo osobno, nego i njegov ekspoze podržao i dao doprinos i onom sporazumu o uspostavi parlamentarne većine i sadržaju ekspozea. Mislim da je načinom na koji je pristupio imenovanju zamjenika ministara iz reda hrvatskog naroda ušao u jednu situaciju koja mu nije bila potrebna kao predsjedatelju i koja može u startu neke stvari relativizirati jer je imenovao tri kandidata iz reda HDZ BiH, a samo jednog iz HDZ 1990., što nije ni u duhu sporazuma niti u duhu izbornih rezultata, bez političkog dogovora i bez konsultacije sa nama. Mi smo pokazali fleksibilnost kod uspostave parlamentarne većine ali nadam se da tu fleksibilnost gospodin Špirić neće dugo smatrati kao našu slabost, ja sam očekivao da će tretirati kao naš kvalitet. I u ovom trenutku, ne dovodeći u pitanje imenovanje Vijeća, ni čitav ovaj napor koji je učinila i Komisija za provjeru i sve institucije koje su bile uključene u ovaj lanac da danas imamo, ipak, jedan civiliziran i argumentiran dio koji će doprinijeti imenovanju ovog Vijeća ministara, mislim da nije ni bilo nijednog elementa za jednu takvu odluku, pogotovo za arbitriranje u jednoj složenoj političkoj situaciji. I dajući, dakle, zeleno svjetlo u ime ove stranke i koalicije, zbog svih ovih razloga o kojima sam govorio za imenovanje Vijeća ministara, mogu samo reći da se nadamo da je ovo bio incident, a ne praksa odnosa prema jednoj političkoj opciji koja djeluje javno i transparentno. Ukoliko bi to bila praksa, budite sigurni da nas nikakve ministarske fotelje neće dugo zadržati ako se, ovaj, u ovoj parlamentarnoj većini, ako se ovakav odnos nastavi. Hvala lijepo.
Hvala gospodine Raguž, gospodin Križanović se prijavio za repliku.
Zahvaljujem gospodine predsjedavajući, Ja sam petu godinu u ovom Domu i samo sam do sada tri puta replicirao. Neću to činiti ni ovaj put nego ću napraviti jednu ispravku krivog navoda. Kolega Raguž, ja sam jedan od trojice Kluba SDP-a koji je do sada diskutirao, a to nije bilo tako davno, možete se prisjetiti da nijedno ime ja nisam pomenuo. Prema tome, Vi se zalažete za to da se stvara ..., prema tome, molim vas da budete mnogo precizniji kad govorite o nastupanju članova Kluba SDP-a. Hvala.
Hvala gospodine Križanović. Gospođa Krišto, neka se pripremi gospodin Kadrić.
Poštovani predsjedavajući i zamjenici, poštovani članovi Predsjedništva i Vijeća ministara, uvažene kolegice i kolege zastupnici, poštovani gosti i predstavnici medija, sve vas lijepo pozdravljam. Ja bih rekla na početku da, uvažavajući institucije BiH i poštivajući ih i cijeneći i držeći do digniteta ovoga Doma, ja bih rekla u ovom trenutku da je ovo za mene doista jedan svečani trenutak, i ja ću se u kontekstu toga i ponašati i svoje rasprave usmjeriti u tom pravcu. Na neki način, u ime Kluba HDZ BiH želim reći da razmatrajući ovu Odluku predsjedavajućeg Vijeća ministara, slušajući pažljivo izvješće povjerenstva koje je pripremalo izbor za ovu Odluku, pa i u kontekstu rasprava koje su se danas dogodile itd., mi bismo mogli reći i zaključiti da su se ispunile sve zakonske pretpostavke za imenovanje Vijeća ministara. No, pored toga i na neki način i u raspravama i moj stav je da se, pored, znači zakonskih uvjeta i pretpostavka za funkcioniranje tako jedne važne institucije izvršne vlasti, ovaj, potrebno je predvidjeti, odnosno da kandidati ispunjavaju i da imaju određeni da kažem, određene druge pretpostavke i uvjete kao što su stručnost, odnosno kompetentnost kako to neki nazivaju i određene uvjete itd., a i druge nekakve kriterije o kojima mi trebamo voditi računa. Bez želje da se ponavljam sa uvaženom kolegicom oko zastupljenosti spolova, ne bih htjela da ponovo, ali ostajem kod diskusije kad je iznijela, možda se ovo od nas shvati kao žene, ali ističem, takođe, ovo samo na način da kritiziram predstavnike, odnosno predsjednike političkih stranaka kad kandidiraju. Mi u ovom trenutku možda malo toga možemo učiniti. Ja u ime HDZ-a BiH mogu reći, a to smo na nekin način i potvrdili, da ne kandidiramo žene na način zakonske obveze i zastupljenosti nego doista Stranka vodi računa jer smatra da žene su takođe vrijedne, marljive i odgovorne i da mogu odgovoriti svim zadaćama koje se pred njih postave pa i u politici. U tom smislu ja ću takođe reći u ime Kluba da se, kad su u pitanju ovi nekakvi kriteriji, ne slažem sa određenim prijedlozima kandidata u smislu te stručnosti, ali opet, uvažavajući sve ovo rekla bih da spadam u red onih koji bi možda kompetentnost i stručnost cijenili tijekom ili za vrijeme rada. Ja se nadam da svi mi u ovom Domu ćemo imati priliku vidjeti na koji način će se postaviti članovi Vijeća ministara, odnosno Vijeće ministara kao izvršna vlast spram ovog Doma pa ćemo imati priliku i komentirati tu stručnost. U tom smislu, ovu odluku predsjedavajućeg Vijeća ministara ne promatram izolirano od samog potpisa odnosno predsjedatelja Vijeća ministara čiji ekspoze smo, obimni da kažem, čuli i u kojem je on pokazao da on u uvjetima i u ovakvoj klimi može i želi voditi BiH u naredne 4 godine i da želi u BiH osigurati, znači, da ona bude i bolja i bogatija itd. za sve njene konstitutivne, znači za sva tri konstitutivna naroda koja žive u BiH i za sve građane BiH. U tom smislu, ja želim reći da predloženi kandidati koji su u ovoj Odluci danas pred nama, da mogu preuzeti ključne funkcije u ovoj državi BiH, te da će Klub HDZ BiH dati potporu predloženoj odluci i predloženim kandidatima. Hvala vam lijepo.
Hvala gospođo Krišto. Gospodin Remzija Kadrić, neka se pripremi gospodin Sefer Halilović.
Gospodine predsjedavajući, ja se zahvaljujem. Želim ovom prilikom samo da kažem dvije tri stvari obzirom na to da se ova diskusija prilično puno otegla. Želio bih da kažem, da odgovorim ili da pomognem dvojici kolega iz SDP-a da oni određene rezerve koje su imali, da mojom diskusijom te rezerve otklone pa da i oni glasaju za kandidate prema kojima su oni iskazali rezerve, a to je kandidatura gospodina Safeta Halilovića i Tarika Sadovića. Obzirom da će oni raditi poslove koji su u određenoj međusobnoj vezi i hoću da istaknem ovdje da je dobro, obzirom na njihove moralne kvalitete oba ova kandidata, da je dobro po građane BiH da oni vrše ove poslove, upravo Safet Halilović da bude ministar za ljudska prava, a Tarik Sadović ministar sigurnosti jer sam siguran da ta dvojica ljudi neće sebi dozvoliti, bez obzira na cijenu, neće sebi dozvoliti da ove ljude, građane ove BiH po ulicama, po selima i po stanovima njihovim i da ih tako vezane deportuju ili isporuče npr. u Gvantanamo. Ti ljudi to sebi neće dozvoliti, prema tome vi glasajte za te ljude jer su ti ljudi moralni i čestiti i dobro je to za građane BiH. I drugo što želim napomenuti, što bi bilo vrlo važno, to je pitanje svih pitanja što bi trebalo da radi buduće Vijeće ministara, a to je, trebalo bi hitno nešto da radimo kako Vijeće, tako i ovaj Parlament i OHR, a to je da se hitno reaguje da se donesu odluke, da se zaustavi, dakle, da se spriječi, pod hitno zaustavi otimanje privatne imovine ljudi, pogotovo otimanje privatne imovine povratnika. Ja sam juče bio u Goraždu, u Kopačima, u istočnom Goraždu, tamo ljudi žive u strahu, svaki dan očekuju da im predstavnici lokalne vlasti dođu i da im otmu njihovo zemljište kao jedini izvora prihoda. Dakle, ti ljudi će danas, sutra, doći u situaciju da im se ta zemlja otme i prema tome, ovo Vijeće ministara, ovaj Parlament, OHR na tom planu trebaju nešto da podhitno urade, to je najvažnije pitanje. I sljedeće, na kraju što želim da kažem, a to je, da je ranije Vijeće ministara, na čelu sa Adnanom Terzićem, uradili su ono što su mogli da urade. Uradili bi, dakle, i više da nije bilo opstrukcija, prema tome, to ne treba zaboraviti. Adnan Terzić i njegov kabinet su uradili dosta dobrih stvari za BiH. Pema tome, ovo Vijeće ministara na čelu sa Špirićem treba da taj posao nastavi. Hvala vam.
Hvala gospodine Kadriću. Gospodin Sefer Halilović, neka se pripremi gospodin Lagumdžija.
Gospodine predsjedavajući, dame i gospodo, ja ću pokušati da budem što je moguće kraći, a da kažem što više da bih otvorio vrata za neke buduće diskusije na narednim sjednicama Parlamenta i ovo više da želim samo da naznačim kojim smijerom mislimo kao stranka, i ja kao poslanik, ovdje ići. 37 Mi mislimo da ova postojeća koalicija sad, da vam pravo kažem, meni nije jasno je li ovo koalicija ili partnerski odnos, jer iz sredstava javnog informisanja ja sam razumio da ste vi napravili koaliciju. Ako je to koalicija ili partnerski odnos, onda je moje mišljenje da se radi o jednoj vrlo neprincipjelnoj koaliciji koja neće biti u stanju da dostigne ni bosanske, a ne evropske, bosansko-hercegovačke, a ne evropske standarde i od koje građani BiH ne mogu očekivati ništa u naredne 4 godine jer će se samo nastaviti period agonije i preživljavanja, da će se broj ovih koji su nezaposleni povećavati i da će stanje u BiH biti lošije, a evo zato nekoliko, ovaj, argumenata. Meni se čini da su na sceni dvije politike. Jedna javna politika koju možemo vidjeti na medijima i koju možemo vidjeti u sredstvima informisanja ili u istupima čelnika stranaka ili članova ovih stranaka koje tvore ovu neprincipjelnu koaliciju, i iz onoga što oni javno govore. Dalo bi se tu naći dosta materijala, dosta potke da će biti bolje u BiH. Međutim, sa druge strane, kad se prođe Bosnom i Hercegovinom, kad se pogledaju rezultati koji se stvaraju na terenu, onda se dolazi do jedne deprimirajući užasne situacije i, ma koliko to htio da vidim ili ne vidim, BiH je podijeljena, i to dobro podijeljena, u tri dijela. I ova zalaganja za tzv.trećim entitetom, nisu ništa drugo nego samo nabijanje jeftinih političkih poena. Taj treći entitet gotovo besprijekorno funkcioniše. Da se govori o dvije politike, ja ću vas samo podsjetiti da u istupima, naročito stranaka koje se uslovno zovu stranke iz Federacije, dominantne su teme bile cjelovita i demokratska BiH, Bosna bez entiteta, 100% Bosna i Hercegovine itd. Da bismo nakon završenih izbora mi čuli kako više ne smetaju entiteti, kako više nije, iz toga se da zaključiti da više nije ni 100% Bosna i Hercegovina, da više nije ni Bosna bez entiteta, da više nije ni cjelovita demokratska. U praksi to izgleda jako, jako mučno, jako ružno i jako teško. Drugi razlog zbog koga želim da jasno kažem da nećemo glasati za ovakvu koaliciju i za ovakvu vladu jeste, i želim samo ovdje prije nastavka da kažem jednu kratku napomenu. Ovo što govorim odnosi se na Stranku SNSD jer je do jučer zajedno sa nama bila opoziciona partija i sačekat ćemo ovih prvih 100 dana da vidimo kojim će smjerom krenuti. Da li će krenuti smjerom gradnje, izgradnje BiH ili će krenuti smjerom zaštite lika i čuvanja djela Radovana Karadžića. Ja se nadam da će krenuti ovim putem izgradnje BiH i da nećemo imati priliku da makar nju kritikujemo. Drugi razlog zbog koga nećemo glasati za ovakvu koaliciju jeste što su upravo stranke koje tvore ovu koaliciju ili ovaj partnerski odnos, i u Parlamentu Federacije, čini mi se, donio jedan sramni zakon koji je amnestirao sav kriminal koji se dogodio u ratnom i poratnom periodu. Na taj način su desetine milijardi maraka završile u privatnim džepovima i na privatnim računima i uzalud je sad zalaganje za donošenja zakona o nezakonito, donošenje zakona o oduzimanju nezakonito stečene imovine jer, pod pretpostavkom da ovaj parlament donese takav zakon, njegovi učinci će biti minimalni jer se vjerovatno najveći dio ovih sredstava već nalazi na stranim računima. A vidjeli smo i način na koji se vrši sad provjera kandidata za ministre i zamjenike i praktično provjerava se samo onaj dio koji oni napišu i pod pretpostavkom da imaju 5 računa, oni napišu u svom obrascu da imaju jedan, SIPA će provjeriti samo taj jedan, a ona druga četiri neće dirati. 38 Šta se dogodilo nakon toga, nakon donošenja jednog ovakvog zakona. Pored ovih, pored ovoga što sam već rekao, učinci na terenu su katastrofalni, zato što na teritoriji koju je nekad obuhvatala hrvatska zajednica Herceg-Bosna, na tom prostoru gotovo nije bilo privatizacije, nego su sa najboljim objektima nezaduženi, partijski najpodobniji ljudi. Ja bih volio da nisam u krivu ali hodajući i gledajući po BiH, i čitajući različite vrste materijala, ja sam došao do tog zaključka. Ja postavljam pitanje gdje je mostarski „Soko“ koji je u svom sastavu imao 26 fabrika i zapošljavao preko 30 hiljada radnika? Je li mostarski „Soko“ odletio, je li to ta fabrika koja sad u Zagrebu djeluje pod firmom „Soko Z1“? Otvorite na internetu pa pogledajte i vidjećete koji su proizvodni kapaciteti i vidjećete koji su proizvodni kapaciteti tog pogona i uporedite sa onih, sa jednim od onih 26 koje su bile u Mostaru. Slična je situacija na čitavom prostoru od Čapljine, Stoca, Mostara, Prozora, Duvna, Livna itd. I tamo nema nijedan Bošnjak, da ne govorim o Srbima koji su pobrisani kao narod iz doline Neretve. Nema nijedan Bošnjak koji radi u javnoj upravi, a ovdje u Parlamentu ćemo izigravati kako štitimo bošnjačke, odnosno hrvatske, odnosno srpske nacionalne interese i pričaćemo o tome kako se borimo za prava kako radnika, tako poljoprivrednika i ostalih. Pitali smo neke od kandidata šta o ovome misle i, naravno, nisu, dobili smo vrlo smušene odgovore. Da stvar bude gora nije ni situacija u Sarajevu bolja. Od javnih preduzeća u Sarajevu, u sarajevskom kantonu, u sarajevskoj regiji samo je ostao još jedan Srbin koji je direktor Gradskih bolnica i Doma zdravlja Sarajevo, a ovih dana je u toku smjenjivanje posljednjeg Hrvata Josipa Krasnog, koj je bio direktor Veterinarske stanice. Moje pitanje koalicionim partnerima jeste, jeste li se to vi dogovorili da svako na svom prostoru vrši privatizaciju po principima kako to vrše privatizaciju? Jeste li vi dogovorili nacionalno ekskluzivne prostore i nećete da se miješate jedan drugom u posao ili se istinski borite za Bosnu i Hercegovinu? Ista je situacija i kada se pogleda prostor Republike Srpske. Upravo u Parlamentu Federacije su donijeti zakoni koji su opustošili Republiku Srpsku i dovršili ovo što se pagativno(?) etničko čišćenje. Izborni zakon, Zakon o pravima boraca branitelja, Zakon o invalidima, socijalna davanja itd.. Svi oni povratnici koji se odluče da se vrate na teritoriju Republike Srpske automatski gube sva ta prava na prostoru Federacije. Nemojte samo pričati da se iskreno borite za cjelovitu i demokratsku BiH, a donosite zakone kojima onemogućavate povratak i mi smo juče sa, odnosno ovih dana, na razgovoru sa ministrom, budućim ministrom ukazali na ove probleme sa čime se on saglasio, jer zna za te probleme i znate vi svi ovde za te probleme. Da se na taj način onemogućava povratak kako na teritoriju Republike Srpske, identični su zakoni čini mi se i s teritorije Republike Srpske koji govore o povratku u Federaciju. 39 Privatizacija na ovom dijelu koji se uslovno zove ono što je bilo pod kontrolom Armije Republike BiH, odvija se na jaranski način, na isti način kao što se odvijala na teritoriji koja se zvala Hrvatska zajednica Herceg-Bosna. Čitav Istočni Mostar su privatizirali, jedna uska grupa, stranački odabranih ljudi. Kao što se vršila privatizacija i odabrala se vrlo uska grupa stranačkih ljudi na teritoriji Tuzlanskog kantona i mene čudi da delegati iz Tuzle, odnosno poslanici iz Tuzle, nisu o tome govorili. Na isti način je prodata željezara Zenica, na isti način se vrši privatizacija u Sarajevskom kantonu i tako dalje i tako dalje. Pogledajte sad Agrokomerc, ja ću vam kazati da Agrokomerc u ratu, ovaj, uništen 5%, a u miru, od završetka rata do danas, opljačkan 90%. I nemojmo samo govoriti o tome kako želimo boljitak i napredak BiH, a u praksi se ovako ponašamo. Ja, naravno, ne postavljam pitanje stručnosti i mislim da nije problem što je, što je, arhitekta ministar sigurnosti i što je ortoped ministar za zdravstvo i komunikacije. Mene više brine ono što će političke partije koje na njih, koje su ih postavile na ovu poziciju, njihovo djelovanje na njih koje će ih usmjeravati da rade i, daj bože da se varam, ali mislim da će se nastaviti putem kao dosad, a to znači put beznađa, neperspektive i propadanja BiH. Hvala vam lijepo.
Hvala gospodine Haliloviću. Gospodin Lagumdžija, neka se pripremi gospodin Kalabić. Samo jedan tren molim vas. Dakle, ja se izvinjavam, gospodin Novaković se prije prijavio za repliku takođe. Dakle, imamo repliku, gospodin Novaković i repliku gospodin Izetbegović.
Hvala lijepo predsjedavajući. Ja ću replicirati gospodinu Remziću, neću, dakle, gospodin, Remziji Kadriću pardon, izvinjavam se, neću, ovaj, gospodinu Haliloviću s obzirom da pretpostavljam da će neko iz SNSD replicirati gospodinu Haliloviću. Dakle, bilo bi mi zaista drago i bio bih obradovan da sam čuo od gospodina Kadrića da budući ministar bezbjednosti, ne samo što neće dozvoliti odvođenja u Gvantanamo, nego da neće dozvoliti ni da se pretuku sveštenici, kao što se desilo u prošlom mandatu, znači, da neće dozvoliti još puno toga što se dešavalo na prostoru BiH i mislim da je na taj način formulisao svoju diskusiju i na taj način ukazao, dakle, na, na, problem koji misli da ministar bezbjednosti ovaj sada može riješiti, a što, evo, prethodni po svoj prilici nije riješio, misli da nije mogao riješiti. Dakle, ja bih onda, u ovom momentu, se zaista osjećao da gospodin Remzija i ja mislimo isto. Bez obzira na to da li mi mislimo da će to ovaj ministar moći uraditi ili ne, ali da bar želimo na isti način da rješavamo ta pitanja.
Hvala gospodine Novakoviću. Za repliku se javio gospodin Izetbegović i zaista vas molim, evo, sad se još jedan diskutant prijavio, ako imate namjeru još neko od vas da 40 diskutuje dajte recite da zaključimo ovu listu. I lista je praktično zaključena. Izvolite gospodine Izetbegoviću.
Mislim da je ovo jedna važna stvar za javnost, ovaj Sefer Halilović već godinama proziva da je neki novac, iz nekih donacija, neko pokrao, na neki račun prebacio, neke vile se grade, neke familije, neki pojedinci, nekakve su privatizirali, ovaj, fabrike mesa. Evo, ja molim gospodina Sefera Halilovića neka tome svemu da ime. Od koje donacije, koji novac, ko je ukrao, na koji račun prebacio, ko je napravio vilu, ko je to privatizirao, koje su se to porodice obogatile? Neka svemu tome da ime i prezime pa ćemo mu vjerovati. Ali, neka dobro pripazi, neka dobro, jer lako je govoriti neko i nešto. Ko, šta i kako? Neka dobro pripazi pa nek odmjeri, ovaj, koga će optužiti i neka jedanput podastre podatke ovom, ovoj izluđenoj javnosti, jednom, nek jednom, imenom i prezimenom to prozove. Hvala vam.
Hvala gospodine Izetbegoviću. Gospodin Halilović takođe replika, jel' tako? Replika, jel'?
Jeste, jeste. Gospodine Izetbegoviću, naravno da ćemo podastrijeti račune i ni jednu stvar nikada neću reći, a da za to nemam vrlo čvrste i vrlo čvrste dokaze i argumente. Dakle, nikada i ni u jednoj prilici, nikada nisam ništa rekao za što nisam imao vrlo čvrste dokaze i vrlo čvrste argumente. Ovaj put vas samo za početak, da vam ne oduzimama previše vremena, biće prilike da mi o ovome razgovaramo još, jer ovo je vrlo ozbiljna, složena tema i ja tvrdim da su desetine milijardi završile u privatnim, privatnim džepovima. Ja tvrdim da su ovi građani BiH prevareni i opljačkani i nije ih niko drugi mogao opljačkati ni prevariti nego oni koji su bili na vlasti. Za početak, pogledajte u Narodnoj banci Bosne i Hercegovine i ovo je moj zahtjev ovom Parlamentu, da samo u Narodnoj banci BiH provjeri da li je 5 milijardi maraka čekova potpisanih u Sarajevu od strane ovlaštenih lica otišlo na realizaciju na račune u Frankfurtu, Minhenu i Beču. Dakle, ja tražim informaciju koliko je čekova potpisanih i ovjerenih u Narodnoj banci BiH, oni postoje u arhivi BiH, ko ih je potpisao i koja su bila ovlaštena lica da, da o njima, da s njima, da s tim novcem raspolažu? Ako nemate, ako ste to uništili, daću vam je jedan dobar dio tih čekova koji su potpisani u Narodnoj banci BiH od ovlaštenih lica i odabrana grupa od sedam, osam ljudi, ja ću reći ovom Parlamentu koji su to, neću danas, sljedeći put, pošto to nije tema, raspolagali s tim sredstvima i preko noći imamo u BiH, i svi to vide, jednu malu grupu bogataša, milionera, kojima zavide Rokfeler i ostali i imamo sirotinju na sve strane koja sastavlja kraj s krajem. Dakle, ja ću podastrijeti dokumente, a tražim informacije iz Narodne banke BiH o popisanim čekovima. Na ova pitanja, kada sam ranije postavljao, odgovor je bio od onih koji su prikupljali sredstva za odbranu i obnovu BiH, odgovor njihov je bio da li su oni dužni da polažu račun donatorima, a ne građanima BiH. 41 Ako su dužni bili da polažu račun donatorima, a ne građanima BiH, zašto su morali čekovi doći na ovjeru u Narodnu banku BiH, zašto su ih ovlašteni funkcioneri BiH...
Gospodine Haliloviću, replika je u pitanju, tri minute je, Vi, dakle, postavite poslanička pitanja i tako dalje. Ja stvarno, otišli smo s teme.
Ja sam, ja sam završio, prema tome, mislio sam, mislim da sam bio jasan sa pitanjima.
Samo malo, samo malo, samo malo. Molim vas, hoćete li me, gospodine Izetbegoviću, samo, molim Vas, malo, samo, molim Vas, malo strpljenja, malo strpljenja. Gospodine Naniću, Vi ste se javili, za šta se javljate? Replika. Gospodine Bahtiću, ja idem redom, molim Vas, malo strpljenja. Dobićete svi riječ. Gospodine Naniću, izvolite.
Hvala gospodine predsjedavajući. Meni je zaista žao što, evo danas, na ovoj sjednici, ovaj, i prvi put u svome javljanju ovom Parlamentu, moram koristiti priliku da to bude replika iz razloga što ne mogu da, da prešutim stvari koje je gospodin Halilović rekao o Agrokomercu, kao krajišnik koji dolazi s tog terena, koji sam cijelo vrijeme proveo na tom području, da je Agrokomerc opljačkan poslije rata, a u glavninu itd.... Ja se nadam da ćemo mi dati doprinos ovdje da Agrokomerc, da on, da on bude ono što, što treba da bude i što je, koji su njegovi potencijali. A kakva je bila pljačka Agrokomerca u toku rata, šta se desilo i ko je taj, taj teren pokrivao, nadam se da to nije projekt novog Narodnog bloka DNZ-a i stranke kojoj pripada Halilović.
Hvala gospodine Naniću. Gospdine Bahtiću, je li kod vas replika isto? Izvolite.
Pa ništa, isto želim da repliciram, gospodinu Haliloviću. On u posljednje vrijeme u javnosti iznosi takve stvari, stvarno da je to van svake pameti. Mislim da treba iznijeti argumente. A gospodine Haliloviću, očito Vi i vaše, vaše društvo biste željeli da ova država BiH .... Ako je bilo kakvih donacija, bilo je normalno, bilo, mora se država nekako braniti. Znači, Vi ste očito željeli, i vaš kolega Zlatko Lagumdžija, da ovaj rat malo drugačije završi, smijte se vi, smijte se vi. Samo se vi smijte. 42
Molim vas malo pažnje. Molim vas malo pažnje. Molim vas, molim vas da se slušamo, molim vas.
Država je iznad svega i hvala Bogu da ima patriota koji su stavili sve svoje resurse, svoje, svoje slobodno vrijeme i koji su išli da brane ovu državu BiH, za razliku od ovih koji, koji bi željeli da se, da se drugačiji tok ovog rata... Toliko, hvala.
Hvala gospodine Bahtiću. Evo prijavio se i gospodin Dolić za repliku, ako sam shvatio. Evo i gospodin Sefer Halilović, ima li još neko za repliku? Ne, nisam ni posmislio da ima, bože sačuvaj. Izvolite gospodine Doliću.
Vrlo kratko ću, ovaj, ja se nadam da će biti u ovome Domu prilike da se razgovara i o onome što je urađeno u Agrokomercu. Gospodin Halilović nikako ne može dovoljno dočarati koliko je Agrokomerc opljačkan i uništen, nažalost, ja sam živi svjedok koliko i u kojoj mjeri je Agrokomerc opljačkan, upravo voljom onih čiji je predstavnik i gospodin Nanić. Nažalost, to pitanje nije moglo doći do javnosti, te slike nisu mogle doći do javnosti. Vjerujete da je pljačka i uništavanje Agrokomerca daleko veće od onoga što je ovdje rekao gospodin Halilović.
Hvala gospodine Doliću. Evo gospodine Haliloviću i ja sugerišem svima onima koji su ovdje rekli da mnogo znaju, da imaju dokumentaciju itd., da stvari ustupe pravosudnim organima. Ali evo, izvolite gospodine Haliloviću.
Vrlo, vrlo kratko, ovaj, mislim da je nekorektno što gospodin Bahtić povezuje mene i gospodina Lagumdžiju. Gospodin Lagumdžija je predsjednik Socijaldemokratske partije, ja sam predsjednik jedne druge partije, kao što ima i on svog predsjednika itd., i mislim da, ako on svaki put mora kada govori o meteorološkom, o stanju, ovaj, na cestama, eventualno o snijegu, da li ima snijega ili nema snijega, da uhvati Lagumdžiju,to je njegov problem. Ovaj, ja ono što ću tražiti jeste da se prvo ukine ovaj zakon, ovaj sramni, sramotni zakon koji je amnestirao kriminal pet godina u Bosni. Nakon toga ćemo dati, dati, ovaj, vrlo argumentirane... poimenično ko je, gdje, kada i kako to radio. Hvala. 43
Hvala gospodine Haliloviću. Ja se nadam da smo ovim završili ovu jednu seriju replika i da ćemo omogućiti konačno gospodinu Lagumdžiji riječ, a neka se pripremi gospodin Kalabić. Imamo još gospodina Erića, gospodine Eriću vi ste zadnji, evo ima i Okolić i ja se nadam, samo malo, dakle, evo javlja se, naravno u dobar čas, i gospodin Lijanović. Ima li još neko ili čekaćete da se ispucamo, pa još da se prijavimo. Dobro, evo gospodin Lijanović, nema više. Evo izvolite gospodine Lagumdžija.
Uvažene kolege i kolegice, zastupnici, budući, a evo još uvijek i ovi tekući članovi Vijeća ministara, gospodine predsjedavajući i članovi Predsjedništva, nadam se da će vam neko javiti šta je bilo i vas pozdravljam u odsustvu. Meni je rekao jedan kolega ,dobronamjerno, da bi bolje bilo da ne govorim zato što, opravdano se sumnja, da ću pričati o temi, a bojim se da to kako je krenulo malo koga će interesovati. Ali eto, ja ću ipak, ovaj, upravo da podržim nekoliko diskusija koje su ovdje bile i to ću da uradim. Podržavam, evo u startu, kolegu Izetbegovića, koji me gleda, podržavam njegov prijedlog i njegovu diskusiju i nadam se da će se sjetiti svoje diskusije, on ima moć da tu svoju diskusiju pretvori u stvarnost, s obzirom na to koliko glasova stoji iza njega i mi ćemo biti s njim, kada bude tražio godišnji izvještaj ovog Vijeća ministara. To je dobro, to će biti jedna inovacija po dva osnova. Prvo, što ove četiri godine nismo imali godišnji izvještaj Vijeća ministara, pa će to biti inovacija. A druga inovacija će biti u tome što je to ustavna obaveza da se podnosi izvještaj godišnji pa će biti ta inovacija u tome da će se poštovati Ustav, što je dobro i imate punu podršku na tome. Vjerujem da će i gospodin Špirić, kao poslanik, uvijek je žalio što nema tog izvještaja, biti sada u poziciji da nam ga da kako bismo svi zajedno radili bolje. Ja sam bio jedan od onih dvanaest članova komisije, koji, zajedno sa, je li, sad se slažem sa Seferom Halilovićem, složio se u komisiji da ovim ljudima ne damo saglasnost. Reći ću i zašto. Naime, ja nisam uopšte sa tim ljudima razgovarao, drago mi je da sam upoznao neke ljude po prvi put i zaista, ovaj, mislim da sam bogatiji čovjek za neka saznanja i neke ljude koje sam ovdje upoznao. Ovaj, bio sam, moram priznati, tužan, poslije dva dana i malo prestrašen, u šta mi idemo vidjevši ove ljude u kojima ima patriota, ima sposobnih ljudi, ima izuzetno velikih i dobrih tehnokrata među njima, ali nisam vidio tim iz razgovora s njima, nisam vidio da imaju zajednički imenitelj programski koji ih povezuje i to me plaši. Plaši me ako vrhunski ljudi budu kerenuli krivim smjerom, a tamo ima ljudi koji baš nisu tako vrhunski pa i ne budu znali zaustavit, još veća tragedija ako ih baš ti počnu zaustavljati. Dakle, to me uplašilo na jednom kolektivnom planu. Ja sam samo slijedio ono što je uvaženi predsjedavajući Špirić nama dao u svom ekspozeu, tada sam njemu zamjerio što nema kako i kada, što je uglavnom bilo, šta će da uradi, očekivao sam da će ministri u tim razgovorima, jer ja sam vidio da od formalnog ispitivanja nema ništa, naime, vidjeli smo da je prvi dan ono što smo dobili banalna stvar. 44 Onaj famozni imovinski karton, jel' tako doktorice, kad smo vidjeli prvi dan da je predsjedavajući Vjeća ministara imao dvadeset puta više ušteđevine nego svi njegovi ministri zajedno, kad smo rekli da bi dobro bilo i oni to dostave, za 24 sata se našao milion..., ovaj, pred nama i to je nas je poprilično obradovalo da se krenulo. I ova komisija će, ipak, na jedan fin način, mislim, početi uspostavljati jednu..., sistem koji će, nadam se, za četiri ili osam godina, ipak, biti pravi. Ja nisam razgovarao ni o njihovim moralnim i drugim kvalifikacijama, nemam na to pravo, naročito nije korektno o ljudima tako razgovarati. Nisam čak ni o njihovim stručnim kvalifikacijama previše, ovaj, pitao, jer su one bile više evidentne. Vidio sam izvanrednih stručnjaka, vidio sam izvanrednih stručnjaka čak i za ono za šta hoće da budu ministri. Ovaj i moram priznati da me to obradovalo. Ono što me dovelo u priliku da posumnjam u sve ovo što sam vidio, ustvari, da od njih nemam odgovor koji nam nije predsjedavajući dao, od njih smo očekivali, to je kako će doći i do kada do onih stvari koje je predsjedavajući Vijeća ministara njima svima dao u zadatak. Navešću par primjera. Vidio sam da tu nemamo Zakona o visokom obrazovanju pred nama u nekoj razumnoj budućnosti, da iza toga novi ministar stoji i da vidi kako će to da uradi i na kojim osnovama. Vidio sam da jedinstvena PDV stopa će ostati do daljnjeg, istina, ministar je rekao da je spreman razgovarati, ali on je kao dovoljno pametan čovjek da iza te obaveze na postoji neka velika obaveza kada tako nešto kaže. Dakle, nažalost, vidjeli smo da od koeficijenta 0, makar za urgentne stvari, odmah ne možemo dobiti ništa. Vidio sam, takođe, da imamo nejasnoću kako će se obezbjediti bezbolno svođenje 10 hiljada vojnika. Do kada, šta ćemo sa onim viškom? Vidio sam da nema nešto što sam nazvao mapa puta za odlazak BiH šestorke iz Gvantanama i rješavanje tog pitanja, kao humanitarno pitanje, ne na temu šta je bilo jer to popraviti ne možemo, a i o tome treba dati sud na meritoran način, da se može učiniti da se ti ljudi vrate i to ima obavezu ovo Vijeće ministara zato što je Parlament prije dvije godine, kolega Belkiću, donio zaključak jednoglasno, koji je obavezao odlazeće Vijeće ministara da to završi, a oni to nisu završili i onda se, logično, postavlja sumnja, jel' oni to možda nisu htjeli da završe ili neki jesu neki nisu. Nismo vidjeli podršku za Zakon o oduzimanju opljačkane imovine od nakležnog ministra. Nismo vidjeli jako liderstvo u ustavnim promjenama jer očekujemo od Vijeća ministara da sada nam to da. Nismo vidjeli da reforma policije je jasna, toliko da spremnost postoji da se ona, i ta jasnoća, nama predoči kada je u pitanju Ministarstvo sigurnosti. Vidjeli smo puno želje, ali ne i plan stimuliranja domaće proizvodnje i smanjenje trgovinskog deficita. Vidjeli smo da Koridor Vc nema odvojke ni u planu ka Tuzli i ka Banjaluci, istina vidjeli smo da ima spremnost, da ima odvojen za Jadransko-jonsku magistralu, što je dobro, ali sumnjam da je u prioritetu povezivanje s Tuzlom. Vidjeli smo, isto tako, da imamo plan da se napravi povećanje para za ceste, a ne odakle? Vidjeli smo spremnost da se za šest, sedam godina dođe do cjelovitog Koridora iz čega smo mogli zaklučiti da će se 200 km se auto puta napraviti u ove četiri godine, što je ogromna stvar, ali nismo vidjeli kako. Vidjeli smo da u informacionom društvu, što kažu, seminarski se ne bi mogao položiti, vidjeli smo da javni servis, kao problem za Ugovor o stabilizaciji i pridruživanju, nemamo jasnu viziju osim jedne, jedne, da tako kažem magle iza koje se 45 naziru tri nacionalna kanala i, na kraju krajeva, vidjeli smo da Ugovor o stabilizaciji i pridruživanju nema jasan put. Ja mislim da je jako dobro da smo počeli ovaj proces, ja mislim da je, ja želim sreću ovim ljudima, želim sreću i predsjedavajućem Vijeću ministara. Vidi se da je Špirić dobijao imena, da ih nije birao. To se vidi. To nam je, u krajnjem slučaju, i sam rekao, da je dobio prijedlog od partija i vidi se da ih nam je proslijedio, vidi se tačno gdje je imao uticaja. Vidi se gdje je mogao i probrati. Interesantno, što je više mogao da probere dobio je bolje tehnokrate za taj posao, plaši me što ovi drugi nisu dobri tehnokrati. A dobio ih je Špirić i vrlo radosno ih proslijedio jer za to nije odgovoran, to su odgovorni drugi, ja mu želim uspjeh u radu i ovom timu, volio bih da griješim, volio bih da griješim. Imate punu podršku od nas, šteta što nakon 130 dana ne razgovaramo o 100 dana vlade. Mi nismo za to krivi. Vidim da ćemo za 200 dana, kad bude 200 dana vlade dobiti ministra vojske, i to je nešto. Vidimo da imamo tim, ali nije ujednačen. Vjerujte mi, ja sam, ja znam o čemu govorim, ja sam vam spreman, ako hoćete, ako neko ima želju da kažem, da sam neke ljude prvi put vidio i, zaista, radi se o ljudima koji na tehnokratskom, kvalifikacionom nivou su bez greške, ali kad je pitanje kako ćeš, s kim ćeš, kako se to uklapa u ovo okolo, ti vidiš da su to toliko pametni ljudi da znaju da ti daju odgovor koji te smiruje, ali nema tu odgovora. Dakle, sve je to, i zato mene plaši ova neujednačenost koju ovdje imamo. Vidio sam, isto tako, da ćemo morati biti konstruktivna opozicija sa velikim, sa velikom energijom, bićemo kompozicija opozicije, konstruktivna ovakvom načinu rada koji sam vidio u ova dva, tri dana da je pred nama. Nećemo biti opozicija ovoj zemlji, bože sačuvaj. Udaraćemo snažno u konstrukcione greške koje sam već vidio, i bojim se, da će se gomilati iz dana u dan ako ih u startu ne počnete otklanjati. Ja bi vas takođe molio da ipak malo opravdamo ova četiri mjeseca, ovaj Parlament košta negdje oko 400 hiljada maraka mjesečno, a evo usvojili smo jedan zapisnik, ušli smo u četvrti mjesec, malo je ovo skupa šala za jedan zapisnik što mi radimo. Gospodine Belkiću, Vama se obraćam, meni je žao, nemojte se ljutiti, što ću Vam ovo reći, ja zaista vidim da ste Vi premoreni ovakvim radom, i našim a ne vašim, ja bih Vas zamolio da ubuduće štitite i nas koliko god je to moguće. Tako ćete najbolje zaštititi sebe. Vi jako dobro znate da se od vas očekuje da, ipak, spriječite neke stvari koje se vide na horizontu, ne vode nas nigdje. Ja sam danas bio u prilici da sam bio spomenut prije nego sam i usta otvorio o stvarima koje sa mnom imaju veze kao što s vama ima ozonska rupa, a opet vam to ne zamjeram. Tako da bi dobro bilo da to, ipak, imate u vidu. Ja bih zamolio kolegicu Hadžiahmetović da nam se pridruži. Mi ćemo, između ostalog, i zbog džendera biti protiv. I zbog džendera ćemo biti protiv. Vijeće ministara u kojem je kolegica Hadžiahmetović bila je imalo bolju strukturu kad je bio u pitanju džender, mada nije bila zakonska obaveza. A danas ovdje traži kolegica Hadžiahmetović da to kompenzira predsjedavajući Vijeća ministara. Zakonske obaveze koje nisu ispunjene se ne mogu kompenzirati. Nezakonito se ne kompenzira. Odna se promijeni način rada, ukoliko se radi, i bojim se da je ovaj džender sam po sebi, ustvari, ona je vrlo s pravom upozorila da mi radimo čak i stvari koje su upitne sa zakonske tačke gledišta. Mislim da to nije dobro. I mi ćemo, što se nas tiče, imaćete punu podršku iz SDP-a. 46 Na kraju, prije 15-16 godina, jedan čovjek je bio biran na neko slično ministarsko ili predsjedničko ili potpredsjedničko mjesto, pa kad su došli ljudi da se bune protiv nekih neuspjeha tadašnje vlade, on je rekao: Nađite mi pametnijeg i boljeg od mene, odmah ću ga uzeti za pomoćnika". Neki kažu da je rekao zamjenika. Ovaj, dobro bi bilo da neki ljudi ,ipak, imaju malo bolje pomoćnike da ne udarate toljagom po Zakonu o državnoj službi. Nemojte se zalijetati, ovo je jedno upozorenje. Ako već niste bolji od pomoćnika, ne mijenjajte ih protivzakonito. I Anštajn i Tesla su ljudi sa CV-jem ali im nikada nije palo napamet da budu ministri zdravlja zato što su nekad bili bolesni. Nije to kvalifikacija, što imate vrhunski CV za nešto, da radite nešto za šta niste kvalifikovani, ali to će vrijeme pokazati. Ipak, ova zemlja, hvala Bogu, neće propasti niti će biti podijeljena, garantuje, ipak, jedna velika većina ljudi, ovdje, ove opozicije, a nadam se i jednog broja ljudi koje je sramota da kažu da su u koaliciji, pa to zovu partnerstvo. Nema veze, kada budete strancima prevodili to partnerstvo, vjerujte mi na riječ, prevodilac će vam prevesti sa riječi "koalicija". Jer oni ne znaju koja je razlika između koalicije i partnerstva, jer to praktično i ne postoji. I to nije sramota biti s nekim. Što reče moj kolega Izetbegović, SNSD i SBiH su dizali ruke jedni protiv drugih, hvala Bogu, to više neće, sad će dići ruke jedni za druge i to je, ipak, jedno ohrabrenje na koje danas nailazimo. Na kraju, gospodine predsjedavajući, ja sam trojici ministara postavio jedno te isto pitanje. I, molim vas, ovdje, da se izjasnimo o jednom radnom zaključku koji ja predlažem kao gest ovog parlamenta danas, koji će biti upućen i Predsjedništvu i ovom Vijeću ministara. A tiče se jedne stvari koja opterećuje ovu zemlju, ne sa stanovišta onoga što je bilo. Istorija i svaki sud će dati odluku, ocjenu o tome šta je bilo ali mi imamo obavezu. Prije dvije godine u ovom parlamentu je donesena odluka i zaduženo Vijeće ministara da se 6 ljudi koji su zatočeni u Gvantanamu, da im se izađe u pomoć tako što će ovo Vijeće ministara, ovo Predsjedništvo i... drugo predsjedništvo, drugo vijeće ministara, uraditi ono što treba da uradi, da bi ti ljudi, kao humanitarno pitanje, bili oslobođeni. Ja ne želim da otvaram, a kad bude trebalo spreman sam o tome, a ja vas pozivam gospodine predsjedavajući da danas ovdje kao gest svih nas koji smo prije dvije godine to zaključili i niko nije uradio ono što je trebalo biti urađeno u ove dvije godine, od strane izvršne vlasti, predlažem zaključak, molim vas, kao poruka sa ovog današnjeg zasjedanja, zadužuje se Vijeće ministara da uz punu koordinaciju nadležnih ministarstava i uz pomoć Predsjedništva BiH, a prije svega Ministarstva pravde, ljudskih prava i vanjskih poslova odmah pristupi izradi i realizaciji pod navodnicima, „Mape puta za povratak bh. šestorke Gvantanama“ o čemu će podnijeti izvještaj za tri mjeseca. Molim vas, ja bih, dakle, gospodine predsjedavajući, da ne bi, ovaj, išli u krivom smjeru, napisao sam ovaj zaključak i to bih više želio kao neku našu poruku, da smo mi ,ipak, odlučili da se poštuju i naši zaključci ovog parlamenta, a i da se da obaveza novom Vijeću ministara, a onda poslije neka to sve ide svojim tokom kako treba, gospodine Belkiću.
...pet minuta 47
Nisam čuo, izvinjavam se.
Kažem pet minuta
Pet minuta je bilo preko. Ja moram priznati da sam ja dirnut vašom ljubaznošću da mi date pet minuta preko. Koliko sam bio nedirnut vašom neljubaznošću kada ste bili u stanju da slušate ljude koji su se na jedan način koji, i vi i ja mislimo isto o tome, obraćali meni, mada sam praktično bio odsutan kada su oni u pitanju, generalno, jeste...
Dakle, kad je riječ,
Samo se vi meni nemojte sekirati.
Ne, ne sekiram se uopšte. Nema nikakvih problema. Dakle, naravno, obostrano. Kad je riječ o, ovaj, o vašoj inicijativi i vezano za ovaj zaključak, gospodine Lagumdžija malo me saslušajte. Mi imamo zaključak ovog parlamenta. Dakle, mi imamo takav zaključak o kojem vi govorite. Prije dvije godine je tačno ovaj parlament zadužio Vijeće ministara. Taj zaključak nije pobrisan. Nije nestao sa lica zemlje. Ja se iskreno nadam u primopredaju obaveza koje će vršiti Vijeće ministara u novom sazivu i starog, da će preuzeti Vijeće ministara nedovršene poslove na način kako se dogovore tamo. I nemamo potrebe, gospodine Lagumdžija, praviti zaključak na zaključak. Mi možemo pitati šta je sa našim zaključkom. Je li me razumijete? Ja nemam ništa protiv. Dakle, niti bilo ko od poslanika itd. Ali nemojte da opterećujemo stvari, zaključak na zaključak. Radije da pitamo šta je sa našim zaključkom. Evo, izvolite, ovaj. Je li neka vrsta,
Nije, Bože sačuvaj. Ne bih ja htio vas, kad kaže čovjek replika, odmah se počne sekirati onaj kome se replicira ako nije navikao, a vi, ipak, ovaj, ne bi trebalo da ste navikli previše na ovo. Dakle, ja samo želim da pojasnim ovo što sam sada rekao. Ovaj zaključak koji sam ja dao, on je precizniji od onoga što je zaključeno, zato što, u ova tri dana u razgovoru sam i vrlo jasno identifikovao, identifikovali smo svi, koja su to ministarstva koja treba nešto da urade i da zadužimo direktno Vijeće ministara da nas obavijesti najkasnije za tri mjeseca šta je na tome urađeno, jer onaj zaključak o kojem ste vi govorili, objektivno nije dao 48 rezultat i on je kontinuiranog karaktera. Kao kontinuiranog karaktera, nema ništa od toga i zato vam predlažem. Eto, dostaviću vam, kako da ne. Vrlo rado. Evo,
Samo malo, dakle, samo malo, evo javljaju se ljudi. Jeste li vi htjeli nešto Bećiroviću? Replika gospodin, pa strpite se malo, jedan po jedan. Jeste li vi htjeli nešto gospodine Bećiroviću?
Gospodine Lagumdžija, trebali ste malo sačekati pa saslušajte, ovu vašu demagogiju što ste pričali ovdje. I mi bismo, ima nas ovdje, meni je drago da ste vi došli tobe. I da želite da pominjete onima tamo što ste isporučili u Gvantanamo, zloglasni logor. Ja vas tu pozdravljam. Kažete da ste, kao član komisije, tužni. Naravno da ste tužni jer nema vas tamo. Zaslijepljen, kaže, nisam vidio tim. A vi ste zaslijepljeni vlašću, vi ne vidite ništa drugo osim vlasti. Ja vam tu ne zamjeram. O moralnim kvalitetima, bar vi nemate pravo ovdje da pričate. Zna se da ste uzeli pare od poreskih obveznika, građana Kantona Sarajevo, bespovratna sredstva i uzeli ste stan na Alipašinom.
Gospodine Bahtiću, ja vas zaista molim. Radi se o personalnim nekim stvarima koje treba na drugačiji način
Kažete nisam vidio, ne ne, razgovaramo, ovo je sve, ... diskusiju, razgovaram,
Dajte prijavu tamo na sudu u tužilaštvu
Gospodine predsjedavajući, imam pravo da repliciram.
Onda imate, izvolite.
On priča tu 15 minuta,
Ali ne na takav način
Ovakav način. 49
Takav način nije baš primjeren u ovom parlamentu, budite sigurni.
Kaže, nije podržan kod donošenja Zakona o oduzimanju nelegalno stečene imovine. Pa vama treba oduzeti. Ja ću glasati da vas zaštitim, da ne oduzme. Vi ste najviše tu. Uzmite svoj karton. Šta ste ostvarili. Ja znam šta vama smeta, vaša grupa je privatizirala 30%, nije 70%. Vi ste naučili da imate 100%. Da oduzmete i da uzmete svih 100%. E nećete Lagumdžija. Tražite zaštitu od Belkića. To je predsjedavajući za vas, nije to Belkić. Dobro je Krešo Zubak za vas kazao, ponašate se kao dijete koje je dobilo igračku. Treba vam dudu dati, dok se smiri. Oni što su vam obećali funkciju u Doboju, oni su vas, njih krivite. Nemojte kriviti ovdje nas poslanike. I vaše metode, sve ovo vaše, priča, čista je demagogija, što kaže narod "šuplja priča". To je svima ovdje jasno. Toliko, hvala.
Gospodin Živković, takođe replika. Jeste li se vi, Bećiroviću, javili za repliku? ___________(?) On je sam sebi najveća replika. Dobro hvala.
Uvaženi predsjedavajući, kolegice, kolege, poslanici, dame i gospodo, samo tri netačna navoda, ne replike. Jedan netačan navod je u vezi sa time da je neko dizao ruku jedni na druge, Stranka za BiH i SNSD. Ako ste mislili na protekli nesrećni rat, tu su dizali ruku građani BiH i narodi BiH jedni na druge, čak i oni iz istog naroda jedni na druge, tako da odbacujem bilo kakvu insinuaciju na to da je neko iz Stranke za BiH ili neko iz SNSD-a, jedni na druge dizali ruke. Drugi netačni navod je kad ste rekli da Zakon o Javnom TV Servisu BiH nije donijet. Podsjetit ću vas da je taj zakon 28.11.2005.godine u ovome domu, a 21.12.2005. u Domu naroda, usvojen. I treći, onoliko koliko znam engleski, vjerovatno ga znam manje od vas, ali znam sigurno da "partnerstvo" i "koalicija" su dvije različite riječi. Različito se prenose na engleskom jeziku i nije tačno da se ne mogu prevesti. I ja mislim da ovo nisu samo tri pojedinačna netačna navoda, nego da je vaša čitava diskusija jedan netačan navod. A najbolje ste rekli da vi ovdje želite da budete opozicija u ovome parlamentu. Ja vas pozivam da budete opozicija poziciji, radu Vijeću ministara, da 50 ne budete ono što očigledno iz vaših diskusija ili iz vašeg rad ste: opozicija državi BiH. Hvala.
Hvala gospodinu Živkoviću. Evo javio se prije gospodin Zorić, za repliku, također na vašu diskusiju. Isto vam, isto, isto.
Ja imam ispravak netočnog navoda. Gospodin Lagumdžija je u početku svog izlaganja kazao da mu je jedan zastupnik rekao da bi bolje bilo da ne govori. Ne, ja sam njega samo pitao hoće li odustati od rasprave.
Gospodine Zoriću, gospodine Lagumdžija, replika je li? Izvolite.
Meni je drago da je gospodin Živković našao za shodno da replicira svom koalicionom partneru. Vidite kako se kaže koalicionom partneru. Da, da, koalicionom partneru, Bakiru Izetbegoviću, tek nakon što sam ja to ponovio. I on sad replicira meni, a nije našao za shodno da to replicira svom koalicionom partneru. Ovo, ipak, nisu časovi engleskog i nema potrebe da maltretiramo ljude čak ni sa besplatnim časovima, a eto ja sam, ipak, koliko toliko, ovaj, kvalifikovan za te stvar, kada je u pitanju duh onoga što se hoće reći sa riječju koalicija i partnerstvo. I na kraju, bez obzira na zakon koji ste vi spomenuli da je ovdje donesen u ovom parlamentu, a koji se tiče dijela uređivanja odnosa iz domena javnih servisa i tv kanala, prevedeno na narodski jezik, da ljude ne zamotavamo sa svojim nazivima zakona. Ovdje se radi o tome da je uslov za Ugovor o stabilizaciji i pridruživanju donošenje odgovarajućeg zakonodavstva koji će urediti javne televizijske servise. Čitajte Federalnu televiziju, RS televiziju i PBS. E, to nije urađeno i ja sam o tome govorio. A to što ste ovo svi vidjeli kao, je li, razlog za krivi navod ili repliku, to je nešto što je sasvim prirodno kada ste pobrkali ko vam je partner i kome uopšte replicirate. Pardon,
Hvala lijepo, ja vas stvarno molim da prestanemo replicirati dnevnom redu i da pokušamo zaista, ovaj, raditi. Dakle, gospodin Kalabić, neka se pripremi gospodin Okolić, ako sam shvatio gospodin Erić i Okolić su se dogovorili. Izvolite gospodine Kalabić. 51
Kalabić. Nije Kalabić, Kalabič. Gospodo predsjedavajući, uvaženi članovi bivšeg Savjeta ministara i budući, uvažene kolege poslanici, imam potrebu da u ime Kluba SNSD- a kažem par rečenica, a poštujući naš odnos prema ovoj današnjoj sjednici za koju smo pokušali učiniti sve da ona ima karakter koji zaslužuje, da ima karakter koji stoji u dnevnom redu i da ima karakter koji treba da izbor Vijeća ministara i ono što javnost očekuje, a bojim se da to nismo uspjeli, ali ne našom krivicom. Mi iz SNSD-a, ovde imamo malo problem zato što u ovom momentu u RS-u opozicije gotovo da i nema, pa smo se malo uljuljkali, pa se malo teže privikavamo na ove opozicione stvari, ali nije sporno. Opoziciju treba poštovati, opozicija izaziva moje lične simpatije uvijek, pogotovo ako je dugogodišnja i da joj se poželi sretna budućnost. SNSD prvi put u ovom kapacitetu učestvuje u ovoj priči i mislim da je pokazao proteklih dana i mjeseci svu svoju odgovornost. On je jasno pokazao da je najbolja politička priča u BiH u ovom momentu i to je ova današnja rasprava pokazala. Ja neću ovde ponavljati sve ono što je rečeno ali je činjenica da smo mi za predsjedavajućeg kandidovali čovjeka koji je dobio 65 hiljada ličnih glasova na izborima. Činjenica je da je ovde prvi put podnesen ozbiljan ekspoze kandidata, činjenica je danas, da smo kandidovali ljude protiv kojih, zaista, bar u ovom momentu nisam čuo nijednu ozbiljnu primjedbu, činjenica da smo zadovoljili sve moguće i stručne, pa ako hoćete i ove o ravnopavnosti spolova, što je kolegica potencirala, u svakom pogledu i u poslaničkom klubu i u ovom dijelu, pokazuje da smo mi svoju odgovornost preuzeli, da smo pokazali ozbiljnost uvažavajući sve ono što nas je pratilo na tome. Svi svjesni procedure, ovlaštenja, ustavnih, zakonskih i drugih proceduralnih pitanja, imamo danas ovo što je pred nama i mislili smo da ćemo se svi baviti s tim, a ne sa nekim drugim stvarima koje su za nas isprazna priča. U RS-u smo započeli određene procese i smatram da su oni dobri, da su pozitivni, da se oni, htjeli to neki priznati ili ne, osjećaju u cijeloj BiH i zašto ne tražiti od svih da to podrže. Zašto je sporno nešto što je pozitivno. RS je, imamo mi pravo da to kažemo, u ovom momentu, bolji dio BiH. Mi se borimo. Šta je sporno u našoj želji da to bude taj napredak i da to želimo i drugima, a ne da se, kao danas ovdje neki, ponašamo prema principu: što to gore u komšiluku da će nekome biti bolje. Ta priča je prošla. Mi ne želimo tom pričom više da se bavimo. Mi smo učestvujući u pripremi i ove današnje sjednice, pokazujući jednu fleksibilnost koju je predsjedavajući zaista i uložio, napore, jer drugi izvade iz konteksta određene dijelove i ne žele u cjelini da sagledaju sve ono što je on proteklih dana radio, da bi BiH dobila danas Vijeće ministara. A ja vas podsjećam da su prvi dan nakon izbora SNSD i gospodin Špirić bili na ovim istim pozicijama i čekali su da svi drugi danas dođu na te pozicije. I to je činjenica da ćemo mi to pozitivno završiti i da je to priznanje odgovornosti SNSD-a za BiH i odgovoran pristup ovome poslu. Svako ko učestvuje, shodno svojoj ustavnoj poziciji, u ovoj priči, preuzima i dio lične odgovornosti za ono što 52 radi i što će raditi, kako u ovom parlamentu, tako i u okviru pojedinačnih pozicija u Vijeću ministara. SNSD je u RS-u vodio tešku borbu da se okanimo ispraznih priča, ja mislim da smo to uspjeli. Bavimo se ekonomskom pričom, a ovo drugo je za nama. Mi ćemo to pokušati i ovdje raditi. Pokušaćemo da kažemo da je isprazna priča danas otvarati ovde neke stvari koje nemaju veze sa dnevnim redom. Ono što smo danas ovdje, biće vremena za sve druge, jer sve danas što je rečeno, ja pretpostavljam da će biti tačaka dnevnog reda o kojima ćemo moći da kažemo svoj stav, da damo zaključke, da damo i predloge. Zaista, jedan veliki period je tu pred nama. Ali ne treba pokušavati ovu sjednicu danas zloupotrijebiti u tom pravcu jer, ako neko misli da SNSD nije raščistio sa pričom zvanom Radovan Karadžić, vara se. Davno smo to uradili, možda se neki ne sjećaju. Tu priču ako neko misli plasirati štrajkačima, protestantima i ostalim, i njihove realne zahtjeve danas zatvoriti sa tom pretpostavkom da će RS biti sporna ako bude dobra i prosperitetna, mislim da je to propala priča. Kada govorimo o principima, sa časnim izuzecima, najveći dio političkih partija u ovom parlamentu imao je priliku da se bavi principima koje danas predlaže. I možemo to analizirati, ali nećemo, ostavićemo to za drugu priliku. Svako će imati priliku jer danas je neko pominjao svima poznatu priču o premlaćivanju sveštenika, a ja bih samo podsjetio da je tada zamjenik ministra bezbjednosti bio kadar SDS-a i ja nikad ne znam da li je išta po tom uradio. Znači, govorim o principijelnoj priči i ne treba je na takav način otvarati ako ona ima tu manjkavost, manjkavost koju ima. Tako i za sve druge stvari. Ovdje je SNSD došao da širi pozitivnu energiju. To je danas pokazao i ovakvim pristupom pripreme ove sjednice, ovakvim zalaganjem predsjedavajućeg i mislim da će to ,u narednom periodu, ovde naići na razumijevanje i na, nadam se, zadovoljstvo svih građana ove zemlje. Hvala.
Hvala gospodine Kalabiću. Gospodin Okolić. Izvolite gospodine Bećiroviću, replika.
Nisam imao namjeru javljati se, međutim, moram reći da to kad čujem i preko medija, evo prvi put čujem i u ovom parlamentu, zapara uši jedna konstatacija koja je u osnovi netačna. I ja je ne mogu prešutjeti. Ako je neki mogu, neka je prešute. Kaže RS je bolji dio Bosne i Hercegovine. Po čemu je to RS bolji dio Bosne i Hercegovine? Mislim da je to zaista moralno neodrživa teza. I ja je ne mogu prešutjeti u ovom parlamentu. I predložio bih svima da uopšte tu tezu ne koriste u Parlamentu BiH. Nemojte je koristiti radi onih 10 hiljada mrtvih srebreničana, radi milion prognanih i svega onoga što je bilo na tom prostoru. Bolje da raspravljamo o nekim drugim stvarima nego da dajemo takve paušalne ocjene jer nećemo daleko onda stići. 53
Samo malo, samo malo. Idemo redom. Prvo se javio gospodin Novaković, ako sam dobro vidio. Momčilo jeste li se vi javili za repliku? Kalabić? Gospođa Hadžiahmetović, Azra, je li i ti za repliku? Gospodin Kalabić replika.
Upravo ono što se želi nametnuti ovdje, protiv čega se mi borimo, to je pogled u prošlost. Nije sporan pogled u prošlost ako nešto donosi i ako on daje danas nešto konkretno, a ja ne vidim, u skladu i sa dnevnim redom ni sa onim što je danas ovde pred nama. Ova priča je nama dobro poznata i vjerujte kod poslanika SNSD-a neće proći. Ono što su najveći dio građana RS-a koji se danas bori za ekonomski prosperitet, nema nikakve veze sa onim o čemu vi pričate. Vi danas želite da kažete da ne vjerujete institucijama koje su ovde formirane, koje se time bave, da ne vjerujete međunarodnim institucijama koje se bave time, i da želite da, na svaki način, ponovo potencirate tu priču iz početka. Mi smo prošli kroz tu priču. I SNSD je bio jasan, za razliku od nekih drugih koji su u neko vrijeme koketirali sa nekim pričama i nisu se jasno do današnjeg dana odredili, oni će se morati u budućnosti odrediti. Mi smo potpuno jasni. Svaka ta priča je pojedinačna priča. Ima svoje mjesto gdje se ona rešava i ta mjesta imaju punu našu podršku, da se na taj način riješe, kako te institucije insistiraju.
Samo malo gospodine Novakoviću. Prije se je javila gospođa Hadžiahmetović.
Imam potrebu da podsjetim kolege koje, i kroz svoju diskusiju i kroz replike potenciraju entitetske interese, da smo mi ovdje u Predstavničkom domu Parlamentarne skupštine BiH. Ja vas molim da na samom početku rada vodimo računa o načinu rada ovog doma. Svi partikularni interesi, zna se gdje su im adrese. Ja vas molim da profiliramo duh Parlamentarne skupštine BiH. Hvala vam.
Evo, ja još jedan put vas sve molim da ne repliciramo o dnevnom redu i da radimo posao. Ali evo, očigledno ljudi, ovaj, su spremni za ovu vrstu razgovora. Izvolite gospodine Novakoviću.
Neke kolege nisu, znači, upoznate sa aktivnostima od, naravno, ovaj, i ne moraju ni biti iz prošlog saziva. Ja bih molio da službe, posebno što je ovdje pomenut, ja sam pomenuo slučaj sveštenika Starovlah i dešavanja, znači, na tom slučaju, to pitanje je raspravljano na ovom parlamentu ovdje. Ovaj parlament je formirao komisiju koja se bavila tim pitanjem. Ta komisija je čak napravila, znači, i jedan zaključak ili kako, koji je 54 bio, ovaj, u Strazburu i tako da, možda bi bilo dobro, znači kolege koje interesuje taj slučaj da jednostavno se njima dostavi i zaista ponavljam, nisam potencirao taj slučaj nego sam gospodinu Remziji htio reći da bi bilo dobro, a ne izdvajamo nijedan nego da buduće Ministarstvo bezbednosti vodi računa, znači da se ne događa nijedan slučaj koji može ostaviti bilo kakve posledice po poziciju BiH i bilo kog njenog dela. U tom smislu sam govorio.
Hvala lijepo gospodine Novakoviću. Gospodin Okolić neka se pripremi. Gospodin Erić, i imamo još gospodina Lijanovića.
Dame i gospodo, poštovano predsjedništvo, kolege poslanici, članovi Predsjedništva BiH, gospodine predsjedavajući Savjeta ministara, gospodo aktuelni ministri u Savjetu ministara i budući ministri u Savjetu ministara, predstavnici međunarodne zajednice, predstavnici sredstava informisanja, političkih partija, dragi gosti, ja ću pokušati veoma kratko da se usredsredim na dnevni red i vjerovatno neću izazvati nijednu repliku, što ne znači da, dosadašnje moje kolege dok su pričali, ne zaslužuje raspravu u ovoj skupštini ali po nekoj drugoj temi i po nekoj drugoj tačci neke skupštine, pa makar to bila i tematska skupština i vjerovatno će ova skupština imati razloga da zakazuje određene tematske sjednice na ovakve diskusije itd. Međutim, ja ću sada da kažem o onome što smo mi radili i zbog čega smo danas ovde i upravo u ovoj tačci, a to je znači potvrda imenovanja ministara i zamjenika ministara u Savjetu ministara. Ja sam bio član te komisije i imam određene spoznaje koje su meni lično dobro došle, a pokušaću da prenesem i vama to i zato ću i reći zbog čega ćemo mi biti protiv ovakvog predloga Savjeta ministara iz nekih mojih argumenata. U ovom predlogu za Savjet ministara, zaista ima kvalitetnih ljudi i zaista ima ljudi koji zaslužuju i koji mogu da obavljaju ovaj ministarski posao za koji su se oni kandidovali i za zamjenički posao za koji su se oni kandidovali, međutim, ovo meni sve liči na jedan tim koji igra za jednu reprezentaciju. Istina, ako se radi o ministrima malo je manje od 11 ako je sa zamjenicima malo je više od 11 njih, ali koji dolaze iz različitih zemalja i od različitih gazda koje ih plaćaju, a imaju jednog trenera i svim tim gazdama je stalo da ta reprezentacija zbog nekih njihovih interesa ne pobijedi. I zato se ja plašim. Znači, ne tvrdim, nego se plašim da će ovaj Savjet ministara u ovakvom sazivu kakav jeste, iako sam rekao da skoro svima, skoro svima znači, izuzimam neke, mogu dati prolaznu ocjenu u svim dijelovima, kroz njih su prošli kroz intervju, od stručnosti do nekih drugih stvari ali je moja bojazan u tome da oni, ovako pod navodnice da kažem, kao raštimani klavir neće moći da ostvare politiku Savjeta ministara i neće moći da ostvare politiku ovoga doma i na 55 kraju krajeva građana BiH, zato što će oni vjerovatno morati da rade onako kako im se ukažu prilike shodno njihovim, možda stanarskim nalogodavcima ili nekim drugim, a ne možda, onako kako bi bilo dobro za instituciju i na kraju krajeva za građane BiH. To je moje mišljenje i ja ću njega, nakon određenog broja dana rada ovoga Savjeta ministara za koje se ja nadam danas da ćete ga vi vjerovatno izabrati, promijeniti svoje mišljenje ukoliko bude moja pretpostavka pogrešna i, naravno da ću svim ljudima i svim ministrima koji budu izabrani dati podršku u svemu onome što bude dobro za građane BiH, a oštro i žestoko ću napadati i opominjati za ono što nije dobro. A isto tako da ih napomenem da sam prilikom intervjua bilježio sve ono što sam ih pitao i sve ono što su oni obećali da će uraditi u svome mandatu, pa i u vremenu koje im je neophodno. Ja ću ih na to, zajedno sa svojim stranačkim kolegama i ostalima koje bude to interesovalo, podsjećati i opominjati i vidjećemo da li će oni biti kadri da ono što su kroz ovaj skromni intervju, jer mi nismo od njih puno tražili, obećali. Nadam se da neki od njih i hoće, neki neće, ali je, znači, moja bojazan u tome zato što oni potiču iz različitih političkih partija koje imaju različite parlamentarne, ovaj, programe, evo da kažem, neko kaže koalicija, neko kaže parlamentarna većina, evo i ja ću reći parlamentarna većina i sve je to u redu. Ali su njihovi interesi različiti. To se vidjelo i danas ovde u ovoj određenoj, ovaj, priči, čim su interesi različiti bojim se, onda, da će moći taj organ da radi onako kako bi trebao da radi, ali nema veze, znači, za sada je to moje mišljenje, a vidjećemo kako će tako biti. Ja sam u toj komisiji bio negdje i protiv, negdje i čak i za, negdje i uzdržan, zato što je to komisija gdje smo mi ispitivali podobnost gospode koji su nominovani za ministre i zamenike i ocenjivali njihovu tamo sposobnost i njihovu viziju da li mogu da obavljaju te poslove i to nema veze sada sa ovima političkim stavom. Danas ćemo ovdje, zato što će se danas ovdje glasati u paketu, da se glasa pojedinačno, vjerovatno bi i s naše strane poneki od ministara ili neki od ministara dobio prolaznu ocjenu uz naše obrazloženje zbog čega je dobio i ako smo mi opozicija, jer ja sam stalno naglašavao da smo mi, ili barem to mogu za sebe reći, a mogu reći i za nas, konstruktivna opozicija i nikada nećemo biti opozicija koja će štetiti ovome Parlamentu i štetiti građanima BiH, nego ćemo biti opozicija koja će poziciju tjerati da radi bolje i koja će poziciji dobro doći jer će od nas čuti šta je ono što ne valja u njihovom radu. Mene je zabrinulo, tim prije što sam juče prilikom intervjua čuo od određenih lica, neću im pominjati ime radi njihove diskreditacije naravno, da koji su radili već u određenim ministarstvima na nekim dužnostima itd., da nije tamo, baš, neko stanje sjajno barem u pojedinim ministarstvima, da dosta toga po njihovoj ocjeni i njihovoj konstataciji ima što nije uređeno, i na moje pitanje da li to se može veoma brzo urediti, obzirom na ministra i zamenika, da nisu iz iste partije, i pitanje da li ima isto mišljenje. Nisam ubjeđen da sam dobio odgovor, da to može veoma brzo i efikasno da se dovede u red i da to ministarstvo počne da radi onako kako bi to trebalo da radi. Rekao sam da sve ono što je obećano od strane kandidata, znači za ministre i zamenike, sam zapisao jer sam upravo, evo to može da potvrdi svaki član komisije, a i predsednik komisije, pitao najsuptilnija pitanja i najsuptilnije stvari koje su od vitalnog značaja za sve građane i tako da je taj broj pitanja veoma kratak i oni će moći na to da se usredsrede. 56 I na kraju, da kažem, da ćemo mi sigurno imati potrebe za tematskim sjednicama, ali, da danas zaključim sa ovim predlogom, da mi iz ovih mojih navedenih razloga, znači, ne aludirajući na nijednu ličnost od gospode koji su nominovani za ministre ili zamenike ministara da nisu sposobni itd.. Ja sam to na početku odmah rekao da njih ima dosta koji su, ali meni je žao i, nažalost, ne igraju ili možda neće moći igrati pod istom direktivom i zato mislim da za sada ovaj Savet ministara neće moći ispuniti svoju obavezu. I zato mi ovaj predlog za Savet ministara nećemo podržati. Što ne znači, nakon do jednog određenog vremena i izvještaja koji će oni nama dostaviti, da mi, naravno nećemo, ukoliko to bude u interesu ove skupštine i ovoga naroda, promeniti svoje mišljenje. Hvala vam lepo.
Hvala gospodinu Okoliću. Imamo sada gospodina Erića. Izvolite gospodine Eriću. Odustao? Hvala lijepo i imamo gospodina Lijanovića. Izvolite gospodine Lijanoviću. I na ovaj način iscrpili smo prijavljene diskutante i nakon ove diskusije zaključićemo raspravu i preći na rad po Poslovniku. Izvolite gospodine Lijanoviću.
Poštovani predsedavajući, kolegice, kolege zastupnici, uvaženi gosti. Ja, evo, pratim nekoliko sati ovu našu raspravu i pokušavam razmišljati šta misle prosječne obitelji koje sjede pred malim ekranima i slušaju ovu našu raspravu. Da li su njihovi problemi ovi problemi o kojima mi raspravljamo? Ja stičem dojam da nisu. Ja mislim da su njihovi problemi: da djeca ne mogu da nađu posao, da je kod oca mala plaća i ne može da školuje svoju djecu, da djed i baka nemaju mirovinu, penziju, od koje mogu živjeti. Ja smatram da smo mi ovdje izabrani da bismo rješavali njihove probleme, da bismo rješavali, isto tako, probleme našeg gospodarstva, naših poduzetnika koji vjerojatno sad, isto tako, pred malim ekranima i u svojim uredima čekaju novo Vijeće ministara koje će ponuditi neki novi ambijent, bolji ambijent, da oni razvijaju svoj biznis. Da bi to učinili moramo imenovati predsjedatelja, što smo već učinili, moramo imenovati ministre i zamjenike. Ja sam gospodina Špirića upoznao 2001. godine, kada je delegiran u Dom naroda Parlamentarne skupštine BiH. Zajedno smo radili nešto manje od dvije godine, on se uvijek zalagao za razvoj ekonomije u BiH. Čak smo, u nekoliko navrata, odbili ratifikaciju nekih ugovora o slobodnoj trgovini, koji su napravili velike štete BiH. U jednom trenutku, pod dosta velikim pritiskom uvoznih lobija, su ti ugovori ratificirani. A danas vidimo, nakon šes godina, da je deficit kome su veliki doprinos dali i ti ugovori, negdje oko 40 milijardi maraka. Da su kojim slučajem dio tog novaca ostao u BiH, sigurno bi nam situacija bila puno bolja. Ja vjerujem da je gospodinu Špiriću žao što je tada popustio pod određenim stvarima i da to neće učiniti u ovom mandatu. Imao je priliku da dio ministara ili zamjenika imenuje sam, i ukoliko on vjeruje u taj tim da će napraviti određeni rezultat, želim vjerovati i ja. 57 Narodna stranka Radom za boljitak će podržati gospodina Špirića i njegov tim iako u tom timu nema nijedan član Narodne stranke Radom za boljitak, ali sve dok bude se zalagalo to Vijeće za domaću proizvodnju, za razvoj ekonomije u BiH imaće našu podršku, u slučaju da ode u krilo uvoznih lobija, onih koji su protiv proizvodnje u BiH, biće naša podrška uskraćena. Uskraćena iz razloga jer takav način će ponovno osporiti preko 500 tisuća nezaposlenih koji bi trebali dobiti, da ga ne dobiju, preko 500 tisuća umirovljenika kojima bi trebalo povećati mirovine, a to neće biti moguće, a i preko 500 tisuća radnika koji rade van javnog sektora kojima treba povećati plaće. Hvala.
Hvala gospodinu Ivankoviću-Lijanoviću. I ja zaključujem raspravu po tački tri, dakle, potvrđivanje imenovanja zamjenika predsjedavajućih Vijeća ministara BiH i zamjenika ministara u Vijeću ministara BiH. Prije nego što pređemo na glasanje o Odluci, dužni smo po Poslovniku odrediti se prema određenim inicijativama, odnosno pisanim zaključcima koji su predloženi ovdje Kolegiju, odnosno, ovom parlamentu. Gospodin Lagumdžija je predložio jedan zaključak, dakle, kojim se zadužuje Vijeće ministara, čuli ste ga da ne ponavljam. Međutim, mi smo ovdje izvršili konsultacije. Ovaj zaključak nije u vezi sa tačkom dnevnog reda i mi ga možemo, kao Kolegij, tretirati kao inicijativu za uvrštavanje, kao tačku dnevnog reda na jednu od narednih sjednica. Dakle, nije predmet rasprave današnje sjednice. A kada je riječ o drugom pisanom zaključku, prijedlogu zaključka, radi se o zaključku gospodina Novakovića, o kojem se treba izjasniti. On glasi, ne znam da li ste ga dobili, ali on glasi, evo ja ću pažljivo pročitati. On je vrlo kratak. Glasanje u Predstavničkom domu kojim se vrši utvrđivanje kandidata za ministre i zamjenike ministara, vršit će se za sve kandidate pojedinačno. Dakle, gospodin Novaković predlaže da pojedinačno glasamo o kandidatima, a ne o odluci kao aktu i dokumentu kojeg je gospodin predsjedavajući podnio ovom parlamentu. Dakle, ja sam dužan staviti, samo jedan tren, samo jedan tren. Izvolite gospodine Džaferoviću.
...koleginice, predsjedavajući, ovo je poslovnička intervencija. Dakle, ja zaista danas nisam imao namjeru govoriti u okviru ove tačke dnevnog reda, ali put kojim ste, čini mi se, poveli ovaj završni dio sjednice me je doveo u poziciju da se javim za riječ. 58 Inicijativa gospodina Novakovića da se o ministrima i zamjenicima glasa pojedinačno, nema svoje utemeljenje u Poslovniku Predstavničkog doma Parlamentarne skupštine BiH i nema svoje utemeljenje u praksi. Ovo Vijeće ministara već nekoliko puta se postavlja u Parlamentarnoj skupštini BiH i ja bih vas podsjetio, bar ono što ja imam kao iskustvo, na praksu koju smo imali 2000.godine i na praksu koju smo imali 20002.godine. ,dakle, i Poslovnik i praksa ukazuju na to da se o Vijeću ministara izjašnjavamo u paketu, ,odnosno, da donosimo svoju odluku o odobravanju Kabineta kojeg je imenovao predsjedavajući Vijeća ministara. Osim što bi bilo suprotno Poslovniku i dosadašnjoj praksi da se o odobravanju Kabineta gospodina Špirića izjašnjava pojedinačno o svakom ministru i o svakom zamjeniku, mislim da je to suprotno i Zakonu o Vijeću ministara i suprotno je duhu i smislu ovakvog načina izbora, imenovanja i odobravanja Vijeća ministara. Gospodin Špirić, predsjedavajući Vijeća ministara je predložio Kabinet i o tom kabinetu ovaj parlament treba da se izjasni po principu da ili ne, za cijeli kabinet. I ja sam se javio da vas zamolim, gospodine predsjedavajući, da inicijativu gospodina Novakovića ne stavljate na glasanje, nego da je, u skladu sa ovim o čemu sam ja do sada govorio, proglasite inicijativom koja nije u skladu, u duhu Poslovnika, i da nam stavite prijedlog Kabineta, dakle, kompletne odluke na izjašnjavanje ovdje na Parlamentu. Hvala vam.
Ako dozvolite par rečenica, gospodine Džaferoviću. I meni je vrlo poznata ta praksa o kojoj vi govorite i ja sam sjedio ovdje, dakle, kada je riječ o praksi toj. To je tačno. Međutim, kada je riječ o Poslovniku, ja ne bih bio baš tako eksplicitan. On ne govori na koji način se glasa. I ja nemam ništa protiv da bilo koji poslanik ima inicijativu i da predloži zaključak i ja ne vidim nikakav razlog zašto se vi ne biste odredili o njegovoj inicijativi. Jer u Poslovniku ja nisam vidio da se eksplicitno kaže na koji način se glasa. Da li u paketu, da li pojedinačno? Barem ja tako tumačim, ali evo, ovaj, izvolite, ima li još mišljenja? Izvolite, evo Azra Hadžiahmetović.
Evo, uvažavajući dio argumenata koje je pomenuo i kolega Džaferović, ja ću samo pomenuti da Klub Stranke za BiH neće podržati inicijativu kolege Novakovića. Hvala vam.
Gospodin Živković.
Da bi bilo jasno u vezi sa zahtjevom SDS-a, ako se stavi na glasanje da mi u SNSD- u nemamo ništa protiv da svako pojedinačno, ovaj, glasa i mislimo da bi naši kandidati dobili i mnogo više glasova nego što je to ova skupštinska većina. Međutim, zalažemo se 59 da se odbaci ova inicijativa za pojedinačno glasanje i da se glasa u skladu sa Odlukom koju je predsjedavajući Vijeća ministara dao u paketu. Hvala.
Prema tome, ja molim gospodina Džaferovića da, uvjeren naravno, da će ova inicijativa biti odbačena od parlamentarne većine, da omogućimo i damo šansu, da ne uskratimo pravo bilo kojem poslaniku, ako Poslovnik to dozvoljava, da on to uradi. Izvolite gospodine Džaferoviću.
Gospodine predsjedavajući, u pravnim sistemima u kojima određen institut, a ovo je Parlament koji donosi Ustav BiH i sve što izvire iz njega. Neki institut nije uređen eksplicitno odredbom. Praksa je, zaista, nešto što ne bi smjelo da se dovodi u pitanje, pogotovo ako je to dobra praksa. I zbog toga sam ja ovdje ustao. Ja sam svjestan činjenice da će ova inicijativa, ako je vi stavite na glasanje, biti odbačena i to je pravi termin. Dakle, odbačena. I ja vam predlažem da je vi odbacite. Parlament je može odbiti. Ne bih da raspravljam o tome radi buduće prakse. Nedopustivo je da se Parlament pojedinačno izjašnjava o članovima Kabineta kojeg je predložio predsjedavajući Vijeća ministara, iz razloga što prilikom sastavljanja tog kabineta, predsjedavajući je imao puno, puno elemenata ovakvih i onakvih, i ove vrste i one vrste, i ovo, zapravo, predstavlja presjek njegovih aktivnosti, i u toj odluci, osim, dakle, tih imena koja su nam predložena, je, zapravo, sadržan presjek ukupnih aktivnosti koje je imao predsjedavajući Vijeća ministara. Nemojte, nemojte da sebe dovodimo u poziciju, kao Parlament, da neke ljude dovodimo u neku bolju poziciju, neke ljude u lošiju poziciju. Ovo je tim koji treba da vodi izvršnu vlast u ovoj državi četiri godine i nemojte da dođemo u situaciju da kažemo da je neko u tom timu dobio 35 glasova, a da je neko u tom timu dobio 22 glasa, što je, naravno, dovoljno da bude član toga tima. Da ne govorim o situaciji koja se teoretski može desiti da neko ne dobije onoliko glasova koliko je potrebno. Dakle, sva logika, dobra praksa, ja i Poslovnik tumačim i Ustav na ovaj način jer se i to može, dakle, na ovaj način istumačiti, ukazuje na to da ovo treba odbaciti. Vi, gospodine predsjedavajući, izvolite, ovaj, uradite, ali ja sam imao obavezu da skrenem pažnju na ovu stvar. Hvala vam.
Samo jedan trenutak gospodine Novakoviću. Kucate na otvorena vrata. Ja apsolutno se s vama slažem. Ali nemojte vi mene dovoditi u situaciju da odbacujem inicijativu i zaključak tamo gdje Poslovnik mi nije eksplicitno rekao da se o ovom dokumentu glasa kao odluci i paketu. I ništa drugo. 60 Dakle, kucate na otvorena vrata. Podržavam praksu, podržavam glasanje u paketu ali nemojte tražiti da odbacujem inicijative koje mi Poslovnik na neki način otvara i moram ih provjeriti ovdje. Izvolite gospodine Novakoviću.
Gospodine predsjedavajući, ja razumijem gospodina Džaferovića kada govori o praksi. Pazite, ne može se odbaciti inicijativa samo zato što je praksa na jedan način definiše, a Poslovnik ostavlja mogućnost, znači, da bude drugačije. Ja sam siguran da većina koja će izglasati Savjet ministara će izglasati i da ova inicijativa ne bude prihvaćena. Ili, evo, da kažemo, odbačena kao što je kolegi Džaferoviću draže, valjda je tada smatran neozbiljnijom ili manje važnom, ako se kaže da je odbačena. Dakle, evo ja nudim da većina odbaci inicijativu koju sam ja predložio na način da se izjasni, da se o čitavom Kabinetu glasa u jednom potezu. Dakle, ja ne vidim zašto je sporno uopšte takvu inicijativu, zašto se osporava takva inicijativa. To mi jedino nije jasno. Ako je lakše predsjedavajućem i Kolegiju, ja sam spreman povući inicijativu. Ako oni misle da ćemo na taj način zakomplikovati situaciju oko izbora Savjeta ministara. Evo ja ću pomoći Kolegiju, ako oni to smatraju potrebnim i neće biti inicijative, evo ja ću je odbaciti.
Evo sve uredu. Povucite je da ne komplikujemo stvar dalje. Evo, držim vas za riječ. Povucite je.
Hvla vam, gospodine predsjedavajući. Mislim da to što ste zatražili moju pomoć je naišlo na, evo, moju dobru volju, ja povlačim inicijativu.
Hvala lijepo. Idemo dalje. Dakle, glasamo o Odluci predsjedavajućeg i dopuni Odluke, ali je ona prečišćena. I dopuni Odluke o imenovanju zamjenika predsjedavajućeg ministara, zamjenika ministara u Vijeću ministara BiH.
Imam ja jedno pitanje.
Ja bih vas molio, stvarno, da pitanja ostavite za kasnije. U toku je glasanje. Pa ja sad pročitah. O odluci, o dopunjenoj odluci. Dakle, prečišćenoj odluci. Ja ću vam je sad pročitati, budite strpljivi, molim vas.
Molim vas, mogu li dobiti riječ?
Možete, izvolite.
A ja sam ovdje čuo od nekoliko diskutanata u ovo zadnje vrijeme, dakle, u zadnjih deset minuta, da se izjašnjavamo o čitavom kabinetu. Je li to znači da ćemo mi izglasati i onu trojicu zamjenika, a gospodin Špirić će ih imenovati naknadno, i je li se mi izjašnjavamo o dvije odluke ili o jednoj odluci, je li to jedna odluka ili su to dvije odluke? To mene interesira. Ništa više.
Evo gospodine Zoriću, razumijem vas, ako nemate ništa protiv, ja ću Prijedlog odluke da vam pročitam. Dakle, Odluka o imenovanju zamjenika predsjedavajućeg minsitra, zamjenika ministara u Vijeću ministara BiH. Za ministre Vijeća ministara BiH i za zamjenike predsjedavajućeg Vijeća ministara BiH imenuju se; - za ministra vanjskih poslova Sven Alkalaj, - za ministra vanjske trgovine i ekonomskih odnosa, Slobodan Puhalac, - za ministra finansija i trezora, istovremeno i za zamjenika predsjedavajućeg Vijeća ministara Dragan Vrankić, - za ministra komunikacija i transporta, Božo Ljubić, - za ministra civilnih poslova, Sredoje Nović, - za ministra za ljudska prava i izbjeglice, Safet Halilović, - za ministra pravde, Bariša Čolak, - za ministra sigurnosti i ujedno zamjenika predsjedavajućeg, Tarik Sadović, - za ministra odbrane, Cikotić Selmo. Za zamjenike ministara Vijeća ministara BiH imenuju se; - za zamjenika ministra vanjskih poslova, Ana Trišić Babić, - za zamjenika ministra vanjske trgovine i ekonomskih odnosa, Vilim Primorac, - za zamjenika ministra finansija i trezora, Fuad Kasumović, - za zamjenika ministra za ljudska prava i izbjeglice, Slavko Marin, - za zamjenika ministra pravde, Srđan Arnaut, - za zamjenika ministra sigurnosti, Mijo Krešić, - za zamjenika ministra odbrane za upravljanje resursima, Marina Pendeš, - zamjenik ministra komunikacija i transporta, zamjenik ministra civilnih poslova i zamjenik ministra odbrane za politiku i planiranje, biće imenovani naknadno. 62 Ova Odluka stupa na snagu danom potvrđivanja imenovanih od strane Predstavničkog doma Parlamentarne skupštine Bosne i Hercegovine. Izuzetno od ovog stava, od stava 1. ovog člana, imenovanje i potvrđivanje imenovanja ministra odbrane stupa na snagu 22.aprila 2007.godine. Evo, to je sadržaj Odluke o kojoj se mi danas izjašnjavamo. Molim vas, pripremite se za glasanje. Glasajte sad. Listing, naravno. Samo jedan tren. Dakle, rezultat glasanja. Ukupno za 32, iz Federacije 21, iz RS 10. Na ovaj način mogu konstatirati da je Odluka prihvaćena, uključujući i entitetsku većinu. Dakle, ukupno 31 za. Poslanici iz Federacije, dakle, ukupno 31, 21 iz Federacije, 10 iz Republike Srpske. Protiv 9, suzdržan 1. U ukupnom zbiru. Dakle, konstatiram da smo potvrdili Odluku o imenovanju. Čestitam izabranim. [[APLAUZ]] Čestitam izabranim i dajem riječ predsjedavajućem Vijeća ministara, naravno, nakon toga slijedi ceremonija polaganja zakletve. Hvala svima na strpljenju.
Gospodine predsjedavajući, cijenjeni članovi Kolegija zadovoljstvo mi je danas da se zahvalim članu Predsjedništva, gospodinu Harisu Silajdžiću, koji je čitavo vrijeme sjedio ovdje i pratio tok ove sjednice. Zadovoljstvo mi je da mogu svima vama da se zahvalim koji vjerujete u ovaj saziv Vijeća ministara. Želim da vam kažem da sve primjedbe, danas koje ste iskazali na račun, najmanje ovog kabineta Vijeća ministara, nisu prošle pored mene. Ja sam odgovoran čovjek, čovjek koji želi da ova zemlja napravi snažan iskorak ka evroatlantskim integracijama, a za to ste mi potrebni vi i većina i opozicija. Želim da kažem da cijenim stavove opozicije, da su oni dobro došli ukoliko ne predstavljaju opoziciju državi. Opozicija državi se ni u jednoj zemlji ne toleriše niti se smatra ozbiljno. Zato vas pozivam sve, i koji mislite i ovako i onako, da pomognete ovom Vijeću ministara da uspije. Želio bih da se svi zajedno, nakon četiri godine, radujemo zajedničkom uspjehu. Ja naš uspjeh cijenim zajedničkim, zapravo, živimo u situaciji kada pojedinac ne može uspjeti bez kolektiva. Hvala medijima koji su strpljivo pratili, sve ove dane, naše aktivnosti na formiranju novog kabineta Vijeća ministara. Zahvaljujem se svima koji su dali kritičke tonove koji će nam pomoći u radu. Hvala, dakle, na podršci, mislim da ona izlazi izvan okvira 63 parlamentarne većine, što je novi znak ohrabrenja za mene lično i za ministre. Želim njima lično da čestitam na držanju kroz faze provjere i razgovora u Parlamentarnoj komisiji. Želim da se zahvalim Parlamentarnoj komisiji, gospodinu Genjcu, koji je uložio truda da sačuva dignitet i političkih partija i kandidata, iako to, kao što ste vidjeli danas, nije uvijek jednostavno i lako. Žao mi je što postoje i oni koji bi željeli da se igraju dignitetom kandidata, ali naš rad i rezultati rada će biti najbolji odgovor na sumnje, u najmanju ruku, da nismo svjesni izazova i da ne želimo dobro ovoj zemlji. Ali, pozivamo one koji sumnjaju, da nam ne dozvole da te greške napravimo. Hvala vam još jednom i radujem se zajedničkom radu svih nas u ovoj zemlji za dobrobit njenih građana. Hvala vam.
Evo ja pozivam, pozivam predsjedavajućeg Vijeća ministara, ministre i zamjenike ministara da daju svečanu izjavu, naravno i poslanike da zajedno učestvujemo u ovom svečanom činu. Je li sve OK, jesu li svi, molim vas, ako su svi tu, da počnemo, dakle, hvala gospodine Lagumdžija vrlo ste pažljivi.
Izjavljujem da ću savjesno obavljati dužnosti koje su mi povjerene,
poštovati Ustav Bosne i Hercegovine
poštovati Ustav Bosne i Hercegovine 64
u potpunosti provoditi Opći okvirni sporazum za mir u Bosni i Hercegovini
u potpunosti provoditi Opći okvirni sporazum za mir u Bosni i Hercegovini
štititi i zauzimati se za ljudska prava i osnovne slobode
štititi i zauzimati se za ljudska prava i osnovne slobode
te štititi interese i ravnopravnost svih naroda i građana
te štititi interese i ravnopravnost svih naroda i građana
Hvala lijepo. [[APLAUZ]] Poslanici, molim vas, sjedite na svoja mjesta. Gospodo poslanici, ako dozvolite, ja bih nastavio sjednicu. Nadam se da ovi koji su odsutni, da će nam se ubrzo pridružiti. Dakle, prelazimo na tačku 4 i to dakle, Ad.4. Izbor članova stalnih komisija Doma, Ustavnopravne komisije, Komisije za vanjske poslove, Komisije za vanjsku trgovinu i carine, Komisije za finansije i budžet, Komisije za saobraćaj i komunikacije i Komisije za ostvarivanje ravnopravnosti spolova Mi smo u pripremi za ovu tačku dnevnog reda, održali dvije sjednice, da tako kažem, oficijelene sjednice Proširenog Kolegija i jedan radno konstativni, konsultativni sastanak i naravno, sjednice Užeg Kolegija. Rezultat tih svih naših, ovaj, sastanaka, pokušaja i dogovora itd. jeste ovaj prijedlog koji vi, nadam se, imate na stolu. Dakle, radi se o Prijedlogu za sastav stalnih zajedničkih komisija, odnosno, stalnih komisija Predstavničkog doma, ako dozvolite, da ne bude zabuna, ja ću brzo to pročitati. 65 Dakle, Ustavnopravna komisija, predlaže se: - Šefik Džaferović, - Husein Nanić, - Vahid Hećo, - Ekrem Ajanović, - Drago Kalabić, - Lazar Prodanović, - Martin Raguž, - Borjana Krišto, - Momčilo Novaković. Komisija za vanjske poslove, predlaže se: - Halid Genjac, - Sadik Ahmetović, - Azra Hadžiahmetović, - Azra Alajbegović, - Milorad Živković, - Milica Marković – Elez, - Denis Bećirević, - Sefer Halilović, - Borjana Krišto. Komisija za vanjsku trgovinu i carine: - Šemsudin Mehmedović, - Edin Mušić, - Ekrem Ajanović, - Mehmed Suljkanović, - Snježana Rajilić, - Jozo Križanović, - Jerko Ivanković-Lijanović, - Hadži Jovan Mitrović, - Slavko Jovičić. Komisija za finansije i budžet: - Bajazit Jašarević, - Edin Mušić, - Sadik Bahtić, - Vahid Hećo, 66 - Drago Kalabić, - Lazar Prodanović, - Zlatko Lagumdžija, - Savo Erić, - Dragan Vrankić. Komisija za saobraćaj i komunikacije: - Husein Nanić, - Šemsudin Mehmedović, - Mehmed Suljkanović, - Sadik Bahtić, - Branko Dokić, - Snježana Rajilić, - Selim Bešlagić, - Dragan Vrankić, - Savo Erić, I Komisija za ostvarivanje ravnopravnosti spolova: - Sead Jamakosmanović, - Halid Genjac, - Jozo Križanović, - Milica Marković, - Mirjana Malić, - Vinko Zorić, - Remzija Kadrić, - Rifet Dolić i - Savo Erić. Dakle, to je priedlog sastava stalnih komisija Predstavničkog doma, s tim što će komisije iz reda svojih članova izabrati predsjedavajućeg i dva zamjenika predsjedavajućeg ,naravno, na svojoj konstituirajućoj sjednici. Evo otvaram raspravu o prijedlogu kojeg sam vam pročitao, nadam se da ga i imate kod sebe. Izvolite gospodine Križanoviću.
Zahvaljujem gospodine predsjedavajući. Ja sam još malo pod dojmom završne riječi predsjedavajućeg Vijeća ministara o tome kako se želi raditi u skladu sa Ustavom, zakonom, propisima u interesu građana Bosne i Hercegovine. Želio bih podsjetiti kolegice i kolege, da smo mi u pripremi ovog prijedloga koji je danas pred nama, imali tri radna sastanka, dakle, Proširenog Kolegija kojeg su činili, pored našeg Kolegija Zastupničkog doma i predsjednici klubova. 67 Ja sam i tada govorio da smo vrlo korektno zauzeli polazne principe na kojima bismo trebali doći do najoptimalnijeg, dakle, do optimalnih rješenja strukture ovih naših radnih tijela sa stanovišta i kvalitete i afiniteta pojedinih kolega, kolegica i kolega, kako bi se osigurao na neki način najbolji sastav s obzirom na teme kojima će se baviti ove komisije. Ima jedna, za mene jako važna stvar, koja je uređena i našim Poslovnikom da, koji kaže, da se popuna radnih tijela, dakle, komisija ovog doma vrši proporcionalno snazi pojedinih klubova. Dakle, to je ono nešto što nas obavezuje da u koncipiranju, struktuiranju ovih tijela se pridržava toga. Ja moram reći, sa vrlo visokim nezadovoljstvom, da mi nećemo moći podržati ovakav prijedlog ovih tijela iz prostog razloga što, i dakle, na temelju takvih principa, mi smo ih usvojili, ali ih nismo provodili. Primjera radi, Ustavnopravna komisija, mi smo imali, naravno, prijedlog da od naših šest mjesta po snazi klubova koja, nije sporno, pripadaju SDP-u, da imamo ravnomjernu raspodjelu po komisijama i, kao četvrti klub po snazi u ovom Domu, smo predlagali i da imamo predstavnika u ovoj komisiji. To je odbijeno. Nasuprot toga mjesta u Ustavnopravnoj komisiji dobili su klubovi: Mješoviti klub, Klub HDZ-a i Klub SDS-a. Dakle, tri kluba slabija po snazi, skoro dvostruko, od SDP-a su mogli dobiti to mjesto u Ustavnopravnoj komisiji, a SDP ne može. Ja to doživljavam uz svu rezervu i hladno razmišljanje kao jedno bahato ponašanje parlamentarne većine prema ovoj političkoj opciji. Ukoliko to ostane tako, ja bar za sebe još kažem, nisam izvršio konsultaciju u klubu, neću učestvovati ni u daljim prijedlozima i prepuštam vama, gospodo parlamentarna većina, da rasporedite članove Kluba SDP-a po svom nahođenju, mi nećemo biti, naravno, protiv toga, prihvatićemo to kao svoju profesionalnu obavezu, jer ćemo, jer smo, od nas pet, četiri, profesionalizirali svoj rad u ovome klubu. Prihvatićemo to, ali da se zna da se ovdje krši Poslovnik i da se ima jedan, da kažem, ovakav surevnjiv odnos prema ovoj političkoj partiji. Hvala vam.
Imate li možda neki prijdlog gospodine Križanoviću, konkretan.
Pa, prijedlog, ja sam prijedlog iznio, to je prijedlog svih prijedloga.
U konkretnom smislu riječi. Koga predlažete, umjesto koga?
Čudno je da Vi to postavljate, gospodine predsjedavajući, pitanja.
Pa ne znam kako bi drugačije, ovaj. 68
Taj prijedlog je bio sve do jučer u Proširenom Kolegiju i zna se ko je taj prijedlog, taj prijedlog je Jozo Križavnović.
Nisu ga prihvatili predsjednici klubova svi.
Pa, naravno, jel'... Za taj se prijedlog zna i još nešto i ni to nije isključivi prijedlog. Prijedlog je da bude neko iz SDP-a, ne mora biti Jozo Križanović.
Hvala lijepo.
Neću, jer mi ne date, uopće da, pristupa, onda nemam pravo da vršim intervencije.
Izvolite dalje, ima li diskusije o ovoj... Izvolite gospodine Doliću.
Gospodine predsjedavajući, cijenjene kolegice i kolege. I ja imam potrebu da izrazim svoje nezadovoljstvo odnosom koji je parlamentarna većina iskazala prema opoziciji u predlaganju članova stalnih radnih tijela ovoga Doma i zajedničkih komisija Parlamentarne skupštine. Nakon onako i ovako široke parlamentarne većine, očekivao sam od njih više mudrosti i demokratičnosti prema opoziciji jer time, u biti, niti u jednom segmentu ne bila ugrožena njihova širina. Naprotiv, imali biste nešto više kontrolnog mehanizma i motiva za rad. Umjesto mudrosti i demokratičnosti parlamentarna većina je već na prvom koraku demonstrirala licemjerstvo i strah od ovako malobrojne opozicije. Ne samo da nije ispoštovan princip proporcionalne zastupljenosti koji je reguliran Poslovnikom, u članstvu u radnim tijelima i komisijama, već je opozicija i u kvalitativnom smislu diskriminirana. Osobno mi je čast i zadovoljstvo biti član Komisije za ostvarivanje ravnopravnosti spolova u koju, uzgrad rečeno, nisam ni kandidiran, ali je to licemjerno, i licemjerno je tu komisiju predodrediti baš za opoziciju. Ako se demokratičnost jedne vlasti ogleda njenim odnosom prema opoziciji i manjini, onda ova vlast na samom početku je pokazala da ne drži puno do te demokratije. Narodni klub u predlaganju članova za radna tijela i komisije nije zastupljen, dakle, ni u skladu sa Poslovnikom ni ravnopravno sa drugim klubovima. Iz pregleda kandidata, u Odluci koju smo dobili možete vidjeti da neki klubovi sa tri člana imaju 6 ili 7 kandidata, govorimo o oba ova, znači, o komisijama i radnim tijelima, a Narodnom klubu je 69 dodijeljeno 5 članova komisije i radnih tijela. Ja zaista ne mogu prihvatiti ovo ponižavanje i licitiranje opozicijom i Narodnim klubom i ne mogu podržati, dakle, ove prijedloge jer ovakav prijedlog, uostalom, nije bio ni prijedlog koji je istaknut na proširenoj sjednici Kolegija. Hvala.
Hvala gospodine Doliću. Javio se gospodin Izetbegović.
Dakle, mislim da jesmo, u odnosu na član 30. Poslovnika, zakinuli ovaj SDP, dakle, trebalo im je dopustiti da, kao četvrta po snazi stranka, budu ti koji četvrti biraju i onda bi se stvari same složile. Tako da predlažem jednu pauzu od nekih pola sata unutar koje bi ovaj Prošireni Kolegij napravio izvjesnu korekciju prijedloga.
Vi tražite pauzu pola sata.
Pa predlažem evo.
Dakle, ispred Kluba SDA pauzu pola sata. Naravno imate pravo, imate pravo po Poslovniku, pauza pola sata. Gospodine Izetbegoviću ja sam shvatio da vi tražite pauzu pola.
Ja sam predložio da napravimo pauzu unutar koje bi Prošireni Kolegij korigovao ovo, ako se drugi slažu.
Ja nemam ništa protiv, ovaj, ja govorim poslovnički, Vi trebate zatražiti pauzu. Ja podržavam Vašu pauzu i učestvovaću u radu. Izvolite gospodine Džaferoviću.
Gospodine predsjedavajući, koleginice i kolege. Dakle, mislim da će biti nužno uraditi ovo o čemu je govorio predsjednik moga Kluba, gospodin Izetbegović. Nakon rasprave, dakle, treba da iznesemo, dakle, sve što imamo da kažemo na ovu temu i mislim da će biti nužno da se sastane Prošireni Kolegij i da nam onda ovdje dođe jedan prijedlog oko kojeg ćemo mi glasati. A prije toga, prije toga želim da kažem neke stvari, i u tom pravcu je, koliko ja razumijevam, ciljao prijedlog našeg Kluba. 70 Kada je u pitanju struktura ovih parlamentarnih radnih tijela, radnih tijela ovoga Doma, ja ne bih volio da ovaj saziv Predstavničkog doma dođe u situaciju, u kojoj smo mi nekada bili, prije četiri, pet godina, i ja bih želio da mi do kraja ispoštujemo Poslovnik koji govori o proporcionalnom učešću klubova u parlamentarnim radnim tijelima. U tom kontekstu mislim da je primjedba gospodina Križanovića, kada je u pitanju Ustavnopravna komisija, na mjestu i mislim da je primjedba koja govori o ljudima, čelnim ljudima ovih komisija također na mjestu imajući u vidu snagu toga Kluba, jer kada radimo ovu listu onda ovdje ne smije biti ni pozicije ni opozicije i volio bih da ovo jednoglasno u Parlamentu uradimo jer radi se o radnim tijelima Parlamenta, a ne parlamentarne većine. Kažem, bio sam u jednoj vrlo ružnoj situaciji. Ne bih volio da se to više ikada ponovi u ovom Parlamentu i želio bih da to uradimo korektno i pošteno. Također vam predlažem da u toj pauzi, pošto u prijedlogu kojeg ste dostavili ovdje nisu nominovani predsjedavajući radnih tijela, da i to uradite ovdje, jer kada se komisije, da se zna, molim vas lijepo, ja znam o čemu vi govorite, komisije će same birati u okviru sebe, ali ovaj Parlament mora znati kakav je raspored da bi komisije mogle, da bi komisije mogle da, da biraju, da ne bude kasnije lutanja. Komisije će zasjedati odvojeno kad ih vi sazovete na konstituirajuću sjednicu, tada će oni biti formalno izabrani, ali da se zna. Tako smo uradili i prošli puta, neka vam to ne pravi, neka vam to ne pravi problem da to čestito uradimo. I ima još jedna stvar, ja mislim da to gospodin Izetbegović nije spomenuo, mi smo u okviru Kluba SDA se dogovorili da vas zamolimo za jednu promjenu, ovaj kada su u pitanju ove komisije, da sve kolege mogu zapisati, dakle, u Ustavnopravnoj komisiji umjesto Huseina Nanića neka, dakle, neka to ime prebrišu a neka napišu ime dr.Halida Genjca, a analogno tome u Komisiji za vanjske poslove neka se prebriše ime dr.Halida Genjca, a neka se napiše ime gospodina Huseina Nanića. Ja vam predlažem, dakle, da nakon rasprave povučete se na Prošireni Kolegij i u duhu ovih diskusija nam dostavite prijedlog kojeg ćemo prihvatiti, ponavljam sa rasporedom čelnih ljudi ovih radnih tijela koja će, naravno, komisija izabrati, ali Parlament to treba da rasporedi.
Hvala gospodine Džaferoviću, s tim što je bilo prilike zaista na ovim sjednicama Proširenog Kolegija da to sve uradimo, ali evo dobro, što kažu bolje ikad nego nikad. Izvolite gospodine Raguž, izvolite. Nadam se da imate i prijedlog kako.
Vrlo kratko zato što je, nadam se, prihvaćen prijedlog da ćemo imati stanku i da ćemo se dogovoriti na Proširenom Kolegiju. Očito, dakle, da se prihvaća inicijativa SDP-a da se razmotri članstvo u Ustavnopravnoj komisiji. Ja nemam ništa protiv, dakle, pokušavao sam i na Proširenom Kolegiju da dođem do rješenja, s tim da je gospodin Križanović, kod argumenata koje je navodio oko članstva Ustavnopravnoj komisiji, navodio klubove sa po tri zastupnika kako oni jesu tu. Ovaj, ja, inače, mislim, imamo 8 klubova, broj mjesta je 9, Ustavnopravna komisija pred svim elementima zaslužuje da sve stranke, odnosno svi klubovi budu zastupljeni unutra i to bi trebao biti jedan kriterij jer je i opredjeljenjima kako doći do ustavnih promjena i svega onog što je važno za BiH rečeno, 71 dijalog i politički konsenzus svih političkih stranaka. I ne bi trebalo na uštrb, samo znači klubova, nego na uštrb čitavog političkog spektra u Ustavnopravnoj komisiji, mislim da je to toliko jak argument da se ne osporava pravo drugima, nego da se nađe unutar toga mogućnost i mislim da se može naći mogućnost. Evo hvala.
Hvala gospodine Raguž. Gospodin Milorad Živković.
Očigledno da smo otvorili raspravu, možda bi bilo bolje da smo sjeli tamo, ovaj, i dogovorili se. Oko ovoga smo već nekoliko puta raspravljali. Ja bih volio samo da se ne pominje teške riječi kao što je kršenje Poslovnika itd., jer možemo ovdje govoriti o kvalitativnim problemima, o kvalitativnim problemima koji se tiču komisija, ali navedite mi bilo koji član Poslovnika koji je ovdje prekršen. SDP je dobio 6 mjesta, možemo govoriti da li su ta mjesta adekvatna ali je dobio onoliko mjesta koliko je po snazi Kluba ovdje predviđeno. Možemo napraviti pauzu od pola sata, upravo je gospodin Špirić pozvao sve dolje da se pridružimo, ali evo Prošireni Kolegij može da sjedne i raspravi o ovome o čemu do sada pričamo. Hvala.
Gospodin Križanović, Lagumdžija, Hadžiahmetović.
Vidite član 30. koji je ovdje neko već i spominjao govori o tome da se radna tijela popunjavaju proporcionalno snazi klubova. A šta je, jel to odredba Poslovnika, jel ona ispoštovana u konkretnom primjeru o kojem sam ja govorio. Nije. Po kolegi Živkoviću znači, da bi se mogla zadovoljiti ta forma, da od 6 mjesta koja pripadaju SDP-u svi budu u jednoj komisiji. I onda po tome ne bi bilo, opet bi bio zadovoljen Poslovnik je li? To tumačenje, naravno, se ne može prihvatiti. Hvala.
Hvala gospodine Križanoviću. Gospodin Lagumdžija, gospođa Hadžiahmetović, gospodin Ajanović. Izvolite gospodine Lagumdžija.
Još jednom samo da ponovim, ja bih inače sugerisao da se, Jozo u principu ne priča puno ali, mislim i nije ga teško pratiti. On je bio vrlo jasan. Član 30. ne može niko glumiti lingvistu pa govoriti da je popunjavanje komisija množina na nivou svih komisija i možemo ovdje biti, mislim, eksperti za sve živo, izgleda da smo na to navikli. Međutim, jasno je kao dan da je Poslovnik narušen kada je u pitanju članstvo u Ustavnopravnoj komisiji, kada je u pitanju SDP. 72 Druga stvar, koja je takođe bitna, a to je, čak i da ovo po Poslovniku ne mora, čak i da ne mora, imajući vidu vaše iskazano opredjeljenje da krenete ka pravljenju novog Ustava u skladu sa evropskim standardima. Ako je to opredjeljenje da vam mi ne trebamo, da ćete doći do toga bez nas, mi i to prihvatamo. I to je poznato, nema ni tu problema. Ali da se zna da ste iskazali jednu političku poruku da ćete to napraviti sami sa onim iz opozicije koga ste, kao parlamentarna većina, probrali, a probrali ste, kako čudna koincidencija, samo SDA. I treba Novaković da bude vaša omiljena opozicija ovdje. Sumnjam da bi i on na to htio da pristane, ovaj, on je jedini, jedini, ja vjerujem da je on dobar Kalabiću, ja vjerujem Kalabiću, Kalabiću da je on super, ali ako hoćete da ga proberete u redu. Ja ne bježim od toga, ni sa argumentacijom, dobar je. I ono što bih vas zamolio gospodine Belkiću, pošto je, u pravu ste da se pokušao postići na Proširenom Kolegiju dogovor, ali je činjenica da se Jozo Križanović nije saglasio sa prijedlogom, kako oko članova komisija tako i rasporedom predsjedavajućih. Neka se ne ljuti moj kolega Šefik Džaferović što ću ovo reći. On ima običaj da kaže 2000-te godine Alijansa je uzela sve predsjednike komisija u svoje ruke. I onda ja tvrdim, Jozo kaže nije, ja isto mislim da nije, ali nema veze, onda i obrazloženje zašto 2002. je ona koalicija koja ,haman, liči na ovu, sa nekim časnim izuzecima ili nečasnim, kako god hoćete, kako ko misli, je uzela sve u svoje ruke. E sad, ako vi hoćete da predsjedavajući komisija, ponavljam u Poslovniku ne postoji obaveza, ja je nisam pročitao, da opozicija treba dobiti i jedno predsjedavajuće mjesto, osim onog što je zakonom regulisano, a to je ona famozna špijunska komisija. A i tu, vidim, je probrano, opet, kakva čudna koincidencija, da šef nadzora nad špijunima bude iz SDS-a. Hajd' dobro i to. Dakle, ja bih vas zamolio gospodine Belkiću, da bismo mi mogli znati ko bi od nas išao u koju komisiju, ako je stvar dogovora, ako nećete da nas probirate kao zrelih krušaka, da mi vidimo postoji li mogućnost političkog dogovora u skladu sa tradicijom koju, k'o biva, sad uspostavljamo. Da bude onako kako je u drugim parlamentima, da predsjedavanje komisijama, nije to nikakva pljačka, da bude, k'o biva, raspoređeno u skladu, i sa snagama stranaka. Pa bi dobro bilo da napravimo tu cjelinu, ovo o čemu je, ako se ne varam, gospodin Džaferović govorio. Evo sad smo ustrojili prvi put komisiju, ovu Halidovu, pa dajte da jednom probamo ustrojiti nešto što će važiti za novi Parlament, kad neko drugi, neki drugi raspored vlasti i opozicije bude, da se zna otprilike koji je red čaršije, kakav je u svim drugim parlamentima. Moj je prijedlog, gospodine Belkiću, da ozbiljno sjednemo, ako je moguće još samo jednom, ako se ne dogovorimo za pola sata, onda, izvolite, većina i kako god bude.
Ja se nadam da Vi ne sumnjate da smo i do sada sjedili ozbiljno, ali evo.
Pa nema ozbiljnog rezultata, gospodine Belkiću.
Pa naravno postoje i određeni interesi, postoje politička opredjeljenja itd., treba se i s tim suočiti. Gospodine Živkoviću replika. 73
Dakle, gospodine Belkiću, ako mogu da završim.
Osim ovih principa, postoji politička volja i opredjeljenja, itd.
Molim, za šta postoji politička volja.
Za određene, članstva u određenim komisijama.
Vi ste iskazali ovim političku volju da SDP-a nema u Ustavnoj komisiji. To je vaša politička volja i ja nju prihvatam. I ja samo hoću da se ona legitimira. Da javnost zna da je vaš izbor i da je vaša politička volja.
Evo ja vam kažem.
Nisam znao da je to stav parlamentarne većine da nas izmjestite, deložirate iz Ustavne.
Evo vidite da vas nema.
Pa to je politička volja, dakle, to je vaša politička volja koju ja smatram da je legitimna, ali, je li, džaba nije konsenzus među nama, gospodine.
Uklapa se, uklapa se u Poslovnik.
U šta se uklapa, da nas nema.
Pa Vi i gospodin Križanović mislite da kršimo, mi mislimo da ne kršimo.
A Vi mislite da ne kršite jel'?. Svaka časta. 74
Naravno, gospodin Živković, replika.
Ovo smo počeli na ... mišljenja kad su tehničke stvari u pitanju.
Pa u skladu ovoga što je uvaženi poslanik Lagumdžija govorio i da ne budemo svi eksperti u svačemu. Kao što su poslanici univerzalne neznalice ja pozivam sekretara Doma da protumači taj član u vezi sa Poslovnikom.
Ko je ostao dužan. Ljudi su se javljali za riječ. Dakle, imamo, replika, je li, gospodin Novaković, replika.
Pošto uvaženi kolega Lagumdžija ne vjeruje, ovaj, da će SDS kad se radi o ustavnim promjenama, je li, ovaj, ponašati se na način kako on misli, znači, ovaj, ja moram reći, pošto smo mi bili na istom fonu kad se radi o ovom paketu ustavnih promjena da ću se ja u Ustavnopravnoj komisiji zalagati za stavove gospodina Lagumdžije, znači.
Evo da se vratimo prijavljenim. Molim. Evo zamolio bih, evo zamolio bih, ovaj, prijavljene diskutante, pošto je ostalo ovo, da tako kažem, nedorečeno. Gospodin Križanović tvrdi da smo kršili Poslovnik. Mi mislimo da nismo. Evo da čujemo sekretara doma, ovaj. Je li množina, jednina itd.?
Dame i gospodo poslanici. Pokušavam da razriješim ovu dilemu, koja je na Domu. Pa u tu svrhu, ja želim samo da pročitam član 30. tačka 1. ovog Poslovnika kako bismo svi mogli da donesemo pravilnu odluku. Stalne komisije imaju devet članova dok privremene komisije mogu imati do devet članova. Popunjavanje komisija, govorim u množini, proporcionalno je veličini klubova poslanika u Domu od kojih su dvije trećine članova izabrani sa teritorije Federacije, a jedna trećina sa teritorije Republike Srpske. U svezi sa ovim članom, podsjećam vas i na član 6., koji je takođe rekao da se, znači, u roku od sedam dana nakon isteka roka određenog u članu 5., radi se o konstituisanju klubova poslanika na prijedlog klubova odlučuje o članstvu u komisijama prema članu 30. ovog Poslovnika. Ja mislim da ovdje nema dilema, moje je mišljenje da nije došlo do povrede Poslovnika jer umjesto prve komisije mogla je biti i neka druga. To je moje osobno mišljenje. Hvala. 75
Hvala. Samo malo Denise. Imamo prijavljena već tri čovjeka za diskusiju Erić, Hadžiahmetović, Ajanović. Izvolite, niste je li, odustajete. Hadžiahmetović pa Ajanović. Izvolite. Pa Bećirević, jel diskusija Denise? Pa Bećirević.
Evo imam potrebu da podsjetim, uvažavajući zaista potrebu, možda, da se izvrše neophodna usklađivanja, ali da vas podsjetim, dakle, da stavimo Poslovnik, kao eventualno, odnosno kršenje Poslovnika, po strani uvjeravajući se da nije Poslovnik ,posmatrano u cjelini, prekršen. No, imam potrebu da pomenem da smo prijedlog za sastav stalnih komisija Predstavničkog doma na proširenom sastanku, odnosno tri sastanka Kolegija, utvrđivali u cjelini. Dakle, ja vas molim da ovdje ne posmatrate nijednu komisiju pojedinačno nego cijeli paket, cijeli paket odgovara, da kažemo, duhu onoga šta se htjelo postići, a ukoliko ćemo ići pojedinačno po komisijama, ja ću vas zamoliti da ne dajete prioritet nijednoj komisiji jer ovdje su sve jednako važne. Ja moram reagovati, zaista, na jedan odnos prema Komisiji za ostvarivanje ravnopravnosti spolova kao da je to nevažno, manje važno i da ne ponavljam argumentaciju koju sam danas, drugim povodom, ovdje istakla. No, ono što hoću da pomenem, ovaj, ja sam malo iznenađena i onima koji su bili, bili dio većine koja je dogovorila ovaj prijedlog. Slušajući danas, slušajući danas neke nove kriterije koji se licitiraju svemu tome i hoću da vas podsjetim mi smo u tri navrata diskutovali o ovome. Ukoliko ćemo mi zaista za pola sata postići nešto bolje ja jesam za to, ali nisam sigurna da nakon tri rasprave, tri sastanka Kolegija u proširenom sastavu, na žalost, moram pomenuti i nekim kolegama poslanicima da na jednom od tih skupova, ispred njihovog kluba nije niko bio prisutan, da ukoliko ćemo mi za pola sata postići neko bolje rješenje ja sam saglasna. Ali ja vas molim da posmatramo prijedlog u cjelini, ne pojedinačno komisiju po komisiju. Zahvaljujem.
Hvala, imamo repliku, gospodin Lagumdžija.
Kolegica Hadžiahmetović, očigledno, svoju diskusiju je prilagodila mojim komentarima. Mala napomena, Branka ispravite me ako griješim, za tumačenje Poslovnika niste Vi zaduženi nego ovaj Dom, je li tako? Dakle, dakle Vi ste preuzeli na sebe jednu dosta, dakle, pozvani ste da protumačite. I protumačili ste nam nešto što, iz onoga što ste vi tumačili, je bilo čitanje, a iz tog čitanja sam ja shvatio ono što sam govorio, a to je da se proporcionalna snaga stranaka u komisijama odnosi na nivou svake komisije, a Vi tvrdite na osnovu sume svih komisija. A onda da bi potkrijepila to Vaše tumačenje, za koje niste ovlašteni, kolegica Hadžiahmetović nam je objasnila da su sve komisije isto važne. 76 S obzirom da je na prethodnoj tačci dnevnog reda ona iskazala svoju zabrinutost zbog nepoštivanja Zakona o dženderu, zakona koji je htjela da kompenzira nekako. I sad nam je održala predavanje o važnosti tih komisija. Onda je vašom voljom, što bi rekao moj drug Beriz, političkom voljom obje Azre iz Stranke za BiH su, kakva čudna koencidencija, odlučile u Komisiju, da odu, za vanjske poslove, a za džender ih nema nikog, nijedne, pošto je to isto važno. Pa ja vjerujem, ovaj.
Malo strpljenja, izvolite gospodine Lagumdžija. Suzdržite se oko ovih komentara gdje je stranka, žene itd. Samo izvolite.
Šta stranka, žene. Dakle, mislim gospodine Belkić, dakle, nema replika druge vrste, nego replika je vrlo jasna pošto se meni obraćala o važnosti svih komisija. Ovdje se drži predavanje o dženderu i nerazumijevanju žena. Mi, radi malo žena u Vijeću ministara, budemo protiv, oni budu za, onda objašnjavaju da je džender jako važan, a neće da budu u Komisiji za džender, a hoće za međunarodne odnose. I nas bi, kao što reče, kao izraz političke volje, eliminirali iz ustavnih amandmana. Svaka čast.
Hvala. Da se dogovorimo. Nemam ništa protiv, ali imamo troje prijavljenih, imamo još prijavljenih dvoje diskutanata Ajanović i Bećirević. Idemo Ajanović i Bećirević. Jesu replike Jozo? Evo replika, replika Dolić, je li replika, odlično. Dolić replika, Križanović replika, izvolite, zašto da ne.
Ali vidite dogovor je bio u radu na prvom sastanku, uz ove kriterije koje smo, o kojima sam govorio da smo ih uspostavili kao vrlo korektne za jedan kvalitetan rad. Rečeno je, haj'mo najjača partija je prava, ona treba da bira. Eh, prva bira, ustane kolega Izetbegović i kaže u Ustavnopravnoj komisiji neka ne diramo to. Sljedeća po snazi je bila BiH, SNSD i SDP. Dakle, četvrta partija po snazi je kandidirala svog člana u Ustavnopravnu komisiju, kao prvu komisiju koja je bila na redu. To smo imali kao radni materijal do zadnje sjednice kad se izbacuje to, znate. Prema tome nemojmo sad govoriti sve su komisije iste, ovdje ćemo primijeniti kriterij snage, ovdje nećemo, ovdje ćemo primijeniti nekakav kriterij nacionalnih odnosa, balansa drugih itd. Dakle, radi se ovdje o principijelnoj stvari. Hoćemo li poštovati, dakle, u suštini se opet radi o Poslovniku, poslovničkoj odredbi, ili će se ovdje ispoljavati dalja parlamentarna većina. Sve je ovo džaba što ja pričam, ako vi kažete: nemoj bolan većina je tako odlučila, završili smo, brate, i gotovo. Ali da znamo šta radimo, ništa više. Niti mi možemo, mi smo 77 svjesni da ne možemo to promijeniti i kažem ponovo, kao svjesni, odgovorni članovi Parlamenta, koji zasnivaju svoj radni odnos sa Parlamentom izuzev kolege Lagumdžije, mi ćemo prihvatiti raspored i savjesno raditi u komisijama koje nam se odrede. Ali da se zna da je to tako napravljeno.
Hvala gospodine Križanoviću, gospodin Dolić, replika isto, kome je replika.
Replika gospođi Azri. Nema nikakve sumnje da je prekršen Poslovnik i da su prekršeni principi i dogovor sa Proširenog kolegija. Ako nije tako, objasnite mi na koji način, kojom matematikom tri kluba sa po tri predstavnika imaju jedan, pet članova radnih tijela, jedan šest, jedan sedam, dajte, moj je prijedlog, dajte, ako je pauza već zatražena da pokuša sjesti ovaj Prošireni kolegij, da se pokuša ovo ispraviti i da se to da na izjašnjavanje.
Hvala lijepo. Da omogućimo ljudima koji su se prijavili. Gospodin Ajanović, gospodin Bećirević.
Ja imam ovdje danas dojam da manjina maltretira većinu stalno, ali to je da vam kažem iskreno, nedopustivo, to je nedopustivo tim prije što su se razne nebuloze danas iznosile. Nisam htio da repliciram jer određene stvari su, ovaj, bar trebalo bi da bude poznato, ko se bavi politikom, ko je bio u nekom parlamentu, da je, ipak, politička volja u svakom parlamentu najvažnija. I kad se stvori politička volja određuje se od vrha do dna. I pošto ovdje nema nikakvog kršenja Poslovnika, jer to je jasno ko zna bosanski jezik ili srpski ili hrvatski, nije bitno, jer tako piše u njemu, da je to jasno k'o dan da je ovaj prijedlog u redu. I druga stvar, mene čudi da je prijedlog došao ovakav, a da su u njemu učestvovali svi članovi klubova i da svi, i sad ti članovi klubova nastoje da nametnu volju manjine volji većine. Ja sam apsolutno protiv toga da se da, uopšte, pauza, da se uopšte raspravlja oko toga, nego da se pristupi glasanju i utvrđivanju ovih, ovih prijedloga koji su napravljeni. A to ne trebaju ljudi mnogo da se čude. U mnogim parlamentima, ustavne..., opozicija dobije jedno ili nijedno mjesto. To je sigurno. Nemoj se smijati, ba, pa bio sam ja u 10 parlamenata, možda mnogo prije nego što si ti bio, da, i prema tome, bio sam i u Parlamentu kada je tvoja stranka vladala i znam kako se postavljalo. Prema tome, to je i činjenica jedna. U Parlamentu treba opozicija da dobije određene stvari i dobila je, i dobila je ono kako piše u Poslovniku, a da li neko tumači ovako ili onako to je druga stvar. Ja predlažem da mi, da mi ne idemo dalje na 78 usaglašavanje jer je to usaglasio Kolegij sa predsjednicima klubova i da ne gubimo vrijeme jer smo danas izgubili najmanje tri sata o pričanju stvari koje uopšte nisu, nemaju veze sa sastavljanjem Vlade.
Hvala gospodine Ajanoviću, imamo još, samo malo, nisam čuo, Bakire, a replika, gospodin Izetbegović je, replika.
Nešto se tu provlači kako, ovaj, smo jedno tamo dogovorili pa danas pričamo drugo. Dakle, da podsjetim, da i vi svi znate, ja sam bio za to da SDP uđe u Ustavnopravnu komisiju prije stranaka koje imaju samo po tri poslanika, bio sam za to, stvarno, pa sam ,zatim, bio za to da u ovoj komisiji koja kontrolira OS-u bude Hrvat jer imamo Bošnjaka ,ovaj, ministra sigurnosti, imamo premijera Srbina i logično bi bilo da to bude Hrvat. Na kraju krajeva, nismo se dogovorili nego smo rekli da idemo neusaglašeno, ali da nismo usaglasili.
Tačno, ja sam propustio da kažem da predsjednik Kluba SDP-a nije prihvatio ovakav prijedlog, to je tačno naravno, i nije prisustvovao predsjednik Kluba gospodin Dolić i Vi niste prisustvovali zadnjoj sjednici Proširenog kolegija, na žalost, bili ste pozvani. Ali evo da ja još omogućim diskutantu Denisu koji se, ovaj, prijavio i ja vas molim da zaključimo, ovaj diskusiju i da odlučimo o zahtjevu gospodina Izetbegovića, odnosno prijedlogu hoćemo li praviti pauzu ili ćemo se izjašnjavati. Izvolite gospodine Bećiroviću.
Ja mislim da, i u pogledu popunjavanja ovog sastava stalnih komisija Predstavničkog doma, treba pokušati ispoštovati volju građana. Da bi ispoštovali volju građana dovoljno je da pogledamo ovaj član 30. Poslovnika Predstavničkog doma, stav 1. koji je poprilično jasan. Popunjavanje komisija proporcionalno je veličini klubova poslanika u Domu. Ne znam da treba dodatno tumačenje za ovo. Pa dobro, da ne idemo dalje. E sada, ovdje bismo zaista trebali uvažiti i činjenicu da je SDP četvrta po snazi politička partija u ovom Parlamentu i mislim da sve drugo bilo bi grubo kršenje Poslovnika. Čak predlažem i sljedeće: ako ne znamo kakva je praksa u drugim parlamentima, mislim da možemo napraviti pauzu od 30 minuta. U pripremi ove sjednice, evo slučajno sam malo pogledao web stranice drugih parlamenata, evo da krenemo od susjedstva: Srbija, Crna Gora i Hrvatska. Pogledajte da li, gdje su, recimo, gdje je opoziciona stranka u srbijanskom parlamentu, u crnogorskom, u hrvatskom. Da li je ijedna vladajuća ekipa ili većina, u jednoj od te tri države, napravila ovakav sistem kakav vi ovdje predlažete? A možemo i dalje pogledati, nije problem konektovati se pa vidjeti šta se događa i u Austriji itd. Dalje, dalje, ja bih te zamolio da 79 koristiš riječ onda kad je dobiješ, a pogotovo ne da praviš insinuacije, ja vrlo jasno govorim ,sve zemlje u susjedstvu, a pozivam se i na druge evropske i pozivam na sve, ako treba da malo pogledamo šta nam je, govorimo da hoćemo dobre vijesti iz BiH. Pa hajde, ako već ne znamo mi sami šta, da vidimo šta rade susjedi, šta radi Evropa. Dalje, ja postavljam pitanje zašto se neko boji tog jednog člana SDP-a u ovoj komisiji. Šta je toliko sporno. Evo ako i sami priznajete da treba relaksirati stvari hajde da ih relaksiramo. Zaista, svako objektivan ne bi pravio nikakav problem da jedna politička partija koja ima, recimo, duplo više poslanika od nekih koji su ovdje, da ima jednog člana komisije. Izuzev ako se zaista nešto pretjerano ne bojite da jedan čovjek iz SDP-a bude u toj komisiji, pogotovo zbog toga što smo mi iz SDP-a prilično ovu situaciju relaksirali. Pa jedini u ovom Parlamentu možemo vam i ovo reći, treba li vam ili Srbin, ili Hrvat, ili Bošnjak. Koga god hoćete, mi ćemo vam dati u tu komisiju. Ja mislim da bi najjača opoziciona partija trebala biti predstavljena u ovoj komisiji i da bi to trebao biti veći interes vas u poziciji nego nas u opoziciji. I, zaista, predlažem da u ovoj pauzi korektno se dogovorimo i da, u pogledu ovih komisija, barem ispoštujemo političku volju građana i da ispoštujemo onaj odnos snaga kakav jeste ovdje. A Poslovnik, ponovo govorim o tome, uputiće nas da te komisije proporcionalno rasporedimo. Hvala.
Evo ja mogu konstatirati da nema više prijavljenih ali očigledno da je potrebno, ja sam se evo konsultirao sa kolegama iz Kolegija, ja mogu ustvrditi da mi nismo prekršili Poslovnik ovim rješenjem koje smo predložili, ovim rješenjem koje smo predložili. Ko smatra da je drugačije može se to, naravno, provjeriti. Dakle, mi odgovorno tvrdimo da ovakvim prijedlogom, koji je pred vama, učešćem poslanika iz SDP-a, nismo prekršili Poslovnik. Naravno, mi ne sumnjamo da vi drugačije mislite ali mi, evo, kažemo da nismo prekršili Poslovnik ovakvim prijedlogom. Evo da se izjasnimo oko ove pauze.
Ne treba se izjašnjavati oko 30 minuta.
Gospodine Lagumdžija, nisam, hoćete li repliku ili diskusiju? Izvolite. Vi možda se ne slažete sa nama, ne znam za šta je replika. Ja sam vam samo prenio stav.
Ja Vas stvarno znam kao mnogo strpljivijeg čovjeka.
Naravno.
Ovaj, dakle, za tumačenje Poslovnika, kao što vam je poznato, je ovlašten samo ovaj Dom. Vi imate većinu da protumačite šta hoćete. Čitali smo na sva tri ova jezika koji se razumije, jer prevodilac nam nije trebao, ali očigledno nama treba prevodilac između vas i opozicije, a ne između Srba, Hrvata i Bošnjaka unutar vlasti i opozicije. Dakle, mi iste rečenice pročitamo, vi iste rečenice, vi tvrdite da to nije, mi tvrdimo da je i u redu. Ja bih Vas samo zamolio, gospodine Belkiću, da mi Vi, kao predsjedavajući, evo, apstrahirajte za trenutak Poslovnik, Poslovnik ćete Vi većinom glasova protumačiti i utvrdićete princip jedan za kasnije. Usput budi rečeno, bio sam galantan na početku pa sam rekao o onoj zloglasnoj Alijansi da je ko biva uzela vlast, vladajuće stranke su uzele sve komisije, ni to nije tačno. Čak je i Ustavnopravnu komisiju vodio čovjek iz opozicije, Ustavnopravnu iz opozicije, čovjek vodio za vrijeme te zloglasne, kako neki vole reći, Alijanse, vodio ovu najvažniju komisiju. Ali hajde. Moje pitanje za Vas gospodine Belkiću: je li odraz političke volje vladajuće većine da SDP nema nikoga u Ustavnopravnoj komisiji, eto Vam Poslovnik. Je li to Vaša volja da nema niko iz SDP-a u Ustavnopravnoj komisiji, Ad.1 i Ad.2, je li odraz Vaše političke volje da nemamo nijednog predsjednika komisije koje nam pripada kao četvrtoj stranci po matematskoj veličini, što bi rekao moj kolega Zorić, pa ste zato odlučili da svih 6 predsjednika komisije pripadne strankama koje imaju manje glasova nego mi?
Gospodine Lagumdžija, Vi ste se javili za repliku i sada mene isljeđujete ovdje i postavljate mi pitanja, ne, ne, ne, Vi ste se javili za repliku. I ja Vam sada odgovaram. Ne pada mi na pamet da Vam odgovorim na pitanje, eto, super. Izvolite gospodine Živkoviću.
Uvaženi predsjedavajući, svaki put u ovome Dome kad se istakne netačan navod i pogotovo kada se optuži Kolegij da radi mimo Poslovnika, ja ću ustati i ispraviti to, i ovaj put ću, član 20., dužnosti Kolegija, pročitati da: pod h) je njihovo odlučivanje o tumačenju ovog Poslovnika, dok pitanje ne reguliše Dom. Gospodine Lagumdžija ovaj Kolegij tumači Poslovnik dok to ne reguliše Dom, molim Vas nemojte ovdje davati netačne navode radi ljudi koji nedovoljno poznaju ovaj Poslovnik. I molim vas da napravimo pauzu, a Vi prijatelji, za one Vaše stavove koje hoćete da u Ustavnopravnoj komisiji stavite, tražite na nekom drugom mjestu. Hvala.
Evo, pa naravno, zašto da ne, izvolite, ne brani Vam niko.
Samo još jednom da pročitam, a to lijepo kaže: popunjavanje komisija, znači svake od komisija, svaki od komisije, pa to je, to je čisto, bolan, popunjava, kaže, proporcionalno veličini klubova i drugi uslov koji je vrlo bitan, nemojte ga zapostaviti, komisija, svake komisije, znači, i drugi je uslov, pa ljudi, odakle ste, ba, ma komisija, komisije jedne i 81 druge i druga i još i još od kojih su dvije trećine članova, i ovo je uslov. Prema tome, o svemu ovome se mora voditi računa. Nikakvih problema. Mi sada treba da se odlučimo da li Klub SDA traži pauzu, ako ima efekta ovo što smo mi pričali, da se zna, ima, ide, nema, glasajte i završeno. I završeno, ali smo dobili odgovore i hvala vam na tome i zato nemojte da se džabe svađamo.
Gospodine Bešlagiću, gospodine Bećireviću, molim vas malo pažnje, molim vas, molim vas samo malo strpljenja. Gospodin Bećirović replika gospodinu Živkoviću.
Evo ja bih podsjetio da pokušamo malo da se držimo i onih obećanja koja smo čuli u ekspozeu premijera prije mjesec dana i danas. Citiram premijera: „Očekujem veoma konstruktivan doprinos opozicije u Parlamentarnoj skupštini BiH jer sam uvijek smatrao da opozicija treba biti bitan faktor u daljem napretku BiH“. Na tragu ovoga, gospodine Živkoviću, sasvim je jasno šta bismo i mi trebali raditi u ovoj komisiji, izuzev ako ne želite ,a mislim da nam to nije interes, da do kraja radikalizirate i opoziciju i da napravimo možda stanje koje nije prikladno da bude u ovom parlamentu.
Evo, gospodin Živković, netačan navod.
Gospodine Bećiroviću, hoću da vas zamolim da pratite ono što kažemo ovde. Ne možete od nas tražiti podršku ako kažete da se krši Poslovnik. Da ste bili na Proširenom kolegiju, da vam je gospodin Jozo Križanović prenio naše stavove, znali biste da sam se ja lično, i predsjednik moga kluba, zalagali da gospodin Jozo Križanović bude u Ustavnopravnoj komisiji. Zato sam vam i rekao, način na koji to tražite od nas je pogrešan. Nije ovde bilo kršenje Poslovnika. Drugarski i džentlmenski i bilo kakav drugi dogovor, ... ćete naći, ali način na koji ste to počeli ovde tražiti, za nas nije bio prihvatljiv. Hvala.
Ja, izvolite gospodine Lagumdžija. Je li replika?
Jeste. Gospodine Živkoviću, mislim, dovoljno se dugo znamo. Ovdje je savršeno jasna stvar. Vi možete protumačiti, volja je većine da protumači, ali molim vas da ubuduće, ako ste nam vi tumačili da je proporcionalno snazi komisija, na nivou svih komisija to mora biti proporcionalno snazi, onda molim vas da se na svih komisija odnosi i 1/3 iz entiteta, a ne, vi ste 1/3 iz entiteta se pobrinuli da bude u svakoj komisiji. Pa ja mislim da je na nivou komisije, ali ne možete reći: ovaj dio rečenice se primjenjuje na sve komisije zajedno, to je snaga stranaka, a trećina iz entiteta se primjenjuje na svaku komisiju ponaosob. To ne može. Samo ja vas molim, da meni kažete pošto neću Beriza, on neće da 82 odgovori, možda čovjek ne zna, vi znate i pristojni ste da ćete odgovoriti. Samo mi recite, da li to znači da vaše tumačenje podrazumjeva da 1/3 iz entiteta je na nivou svih komisija zajedno. Eto, ako je, uredu je, nema nikakvih problema. Molim vas, znate šta sam vas pitao. Čim ne znaš odgovor, nećeš odgovoriti.
Hoćete li da odgovarate?
Naravno.
Izvolite.
Gospodine Lagumdžija, ja se nadam da smo makar završili jedan dio posla, a to je da smo član 30. Poslovnika, ovdje kao Kolegij protumačili. Ako želite da tumačimo ostale članove Kolegija, odnosno članove Poslovnika, dobro, u istom članu, sačekajte pauzu da Kolegij o tome zauzme stav. Hvala.
Ima li još pitanja? Imamo Novakovića, gospodina Novakovića, prijavljenog za diskusiju. Ali evo da se dogovorimo, ovaj, dakle, hoćemo li nakon diskusije gospodina Novakovića... Gospodine Izetbegoviću ostajete li dalje pri prijedlogu da napravimo pauzu? Dobro. Dakle, nakon diskusije gospodina Novakovića, nakon diskusije gospodina Novakovića, napravićemo pauzu od pola sata i sazivam sjednicu Proširenog Kolegija, ovdje u sali 2/2, ja se nadam da je otvorena. Izvolite gospodine Novakoviću.
Dobro, ja sam, ovaj, mislio da diskutujem, međutim, nakon ovog insistiranja Kluba SDA na pauzi, onda ono što sam mislio predložiti sada nema smisla. Naime, znamo da na Kolegiju moramo odluke donositi konsenzusom. Dakle, ukoliko nemamo konsenzusa na Kolegiju mi onda jednostavno trošimo nepotrebno narednih pola sata. A već smo čuli ovde od članova Kolegija da neće biti saglasnosti. Znači za ovakvo, ovakvo, tumačenje. Tako da mi se čini da gubimo nepotrebno pola sata. Na kraju krajeva, očito je da nećemo postići konsenzus. Ali nema šta, ako Klub SDA insistira poslovnički to, to se mora prihvatiti.
Evo ja sam već rekao da, proglasio pauzu od pola sata. Dakle, pozivam predsjednike klubova na sjednicu Proširenog Kolegija u salu 2/2. [[pauza]] 83 Dakle, dužan sam, molim vas, malo pažnje. Dužan sam vas izvijestiti da smo održali sjednicu Proširenog Kolegija. I u najkraćem, nažalost, moram vas izvijestiti da nismo postigli, postigli saglasnost, odnosno nismo našli rješenje, kojim bi se ove inicijative, vezane za učešća SDP-a realizirale u smislu njihovog učešća u Ustavnopravnoj komisiji. Dakle, Prošireni Kolegij nije postigao konsenzus o sastavu komisija, prvenstveno Ustavnopravne komisije i nama, praktično, ostaje da se Predstavnički dom izjasni o ovom prijedlogu kojeg imamo. S tim što je Stranka demokratske akcije izvršila jednu izmjenu koja nije tangirala ostale odnose. Dakle, umjesto Huseina Nanića u Ustavnopravnoj komisiji je gospodin Halid Genjac, a umjesto Halida Genjca u Komisiji za vanjske poslove je Husein Nanić. Dakle, ostaje onaj prjedlog kojeg sam vam ranije pročitao o kojem bismo se trebali izjasniti. Molim vas, da zauzmete svoja mjesta. Ima li prijava? Izvolite gospodine Lagumdžija. Prije nego što se izjasnimo o ovom prijedlogu.
Zahvaljujem se gospodine Belkiću. Pošto mi imamo sa protokolom, molim vas, dva ovdje papira, koja govore o prijedlogu sastava stalnih komisija Predstavničkog doma. Moje pitanje, na jednom papiru postoji sa strane napisano, ovaj, kojoj stranci pripada predsjedavajući. Moje pitanje, jel' ovo takođe sastavni dio prijedloga, kojoj stranci pripada predsjedavajući ili to potpuno ostavljate? Dakle, to je jedno, to je pitanje, koje bih htio da, što biste vi rekli, kao prethodno pitanje da bih onda mogo diskutovati, molim vas.
Ja sam pokušao, ako se sjećate, odnosno rekao, da ste dobili prijedlog bez nominacije predsjednika komisija, jer po Poslovniku, praktično, komisije biraju između, iz reda svojih članova, biraju predsjedavajućeg i dva zamjenika predsjedavajućeg. Naravno, ne treba, ovaj, bježati od istine da postoje određeni dogovori, odnosno određene preporuke članovima i preferiranje određenih, ovaj, političkih partija kad je riječ o pozicijama predsjedavajućih. Ali, to nije posao ovog Predstavničkog doma, nego je to posao, posao komisija i smatrajte oficijelnim. Ja sam pročitao taj prjedlog, ako želite, prije nego što se izjasnimo još jedanput da ga pročitam, uz ovu izmjenu koju sam vam maločas rekao. Ako nema potrebe, ja predlažem da se izjasnimo.
Samo malo, rekao sam
Izvolite, nema problema 84
Dakle, drugim riječima, ovaj je papir protokolisan pod 08.02.2007. gdje piše koje sve, on ne važi. Dakle, ne važi ovaj od 8. nego mi se izjašnjavamo za ovo 9. koji, ustvari, je pobrojan sa ovom izmjenom, intervencijom koja je bila, jeste. Ja bih vas zamolio, dakle, da budem vrlo precizan, ja ne znam kako ste vi mislili da se pristupi glasanju kad se predlaže da uđe Mujo, izađe Đoko ili nešto slično. E sad, da bih bio vrlo precizan, ja bih samo želio radi zapisnika da vas podsjetim, izvinjavam se, neću koristiti pežorativne izraze, ovaj, uz Alijansu ili uz bilo koju stranku, divna, slatka, zloglasna. Dakle, u vrijeme onoga što se kolokvijalno naziva Alijansa, želim da vi koji ste ovdje, koji niste tada bili, i radi javnosti da znate, navest ću samo od tadašnjih osam komisija, i tada, a i sada, dvije, što bi se reklo, najvažnije komisije, to se vidi iz ovoga rasporeda ovdje, po nekom, hajde nazovimo ga nepisanom pravilu, su bile Ustavnopravna komisija i Komisija za vanjske poslove. Da vas podsjetim da je u Ustavnopravnoj komisiji u doba Alijanse od 9, ponavljam, od 9, kao i sada, poslanika bilo je 6 iz tadašnje opozicije. Neki kažu 5, pa se izvinjavam, evo, dakle, 5 jer je za neke nejasno gdje su bili tada. Dakle, 5 iz opozicije, a 4 iz vladajućih stranaka i predsjednik Ustavnopravne komisije je bio iz opozicije. Kada je u pitanju Komisija za vanjske poslove, omjer je također bio u Komisiji za vanjske poslove 5 ljudi iz opozicije, 4 iz vladajućih stranaka koji su, istina, u ta doba imali samo 22 poslanika, a mogli su izglasati šta su htjeli, i predsjednik Komisije za vanjske poslove je bio iz tadašnje opozicije. Dalje ne bih išao da vas ne zamaram. Tek da vidite koji je duh netolerancije vladao. Ja bih zamolio zato, da ne bismo sada išli u tumačenja Poslovnika, to smo apsolvirali, svima nam je sve jasno. Mi, dakle, predlažemo, prijedlog SDP-a je da se pod rednim brojem 7 u Ustavnopravnu komisiju stavi ime Jozo Križanović, a uvažavajući principe koje mi imamo, između kandidata broj 7, 8 i 9, s obzirom da njihovi klubovi imaju po tri poslanika svaki, bilo bi neozbiljno da mi kažemo koji od ta tri je, ovaj, viška. Odnosno nije niko viška ovdje, ali dakle, mi predlažemo da Jozo Križanović. E sad bih htio da vidim kako ste mislili tehnički to sad da izvedete. Evo ja samo, slijedeći principe kažem, na rednom broju 7 Jozo Križanović. Hoćete li vi pomjeriti ovo dolje skroz ili izbacitii broj 7, ja to sad ne znam. Možemo o tome razgovarati ako tražite od nas. Ovaj, i SDP bi, činjenicu, činjenicu da li je čovjek iz SDP-a, dakle, Jozo Križanović kao šef Kluba poslanika ispred SDP-a, mi smo nudili sve varijante da se poravnaju nacionalne strukture, ovo, ono, entiteti, itd. Dakle, da to ne bi sada, mi kao čovjeka koji je šef našeg kluba i smatramo, Komisiju sa najvećim dignitetom u ovom parlamentu i s najvećom važnosti, mi želimo da šefa Kluba SDP-ovih poslanika predložimo u taj klub i mi ovo više ne tretiramo kao poslovničko pitanje jer više nema potrebe. Nego tretiramo kao pitanje akta političke volje onoga ko ima većinu ovdje, da li želi ili ne želi da Parlament bude odgovarajuće ovdje zastupljen, odnosno da li je ovo vaša poruka parlamentarne većine nama iz SDP-a da treba da se sklonimo u stranu od ustavnih reformi, da vi preuzimate stvar dalje u svoje ruke, što mi, takođe, poštujemo. Eto. 85
Ako dozvolite, samo dvije stvari. Dakle, prijedlog nije do kraja dorečen. Kako sam ja razumio vi samo predlažete da gospodin Križanović zauzme mjesto u Ustavnopravnoj komisiji na poziciji 7, ne ulazeći u to ko neće biti u Ustavnopravnoj komisiji. Dakle, vrlo je teško formulirati prijedlog za glasanje jer ne znamo ko neće biti. To je jedna stvar. Dakle, trebalo bi do kraja taj prijedlog privesti. I druga stvar, kad je riječ o ustavno-pravnim promjenama, odnosno, ustavnim promjenama itd., ja zaista ne bih, ovaj, to uvodio u kontekst ove rasprave. Ja te zaista uvjeravam da to nema veze s tim, da se ne podsjećamo kako je se ko ponašao itd. o tom, a ja ništa posebno nisam rekao, samo sam ti odgovorio da ne dovodimo to u taj kontekst. Ali evo, da pokušamo taj prijedlog malo konkretizirati, do kraja privesti.
Koliko god je
Pa nije, nije bio potpun, Martine. Ne znam šta predlaže čovjek. Čovjek predlaže da Jozo Križanović bude u Ustavnopravnoj komisiji na broju 7.
Dakle, da budem vrlo jasan. Vi možete, ako hoćete, reći i na broju 4, isto tako. Zašto? Jer, kakav je redoslijed bio. Prvo dobija stranka koja je najveća, to je SDA, prvo mjesto. Drugo, Stranka za BiH, po veličini, zatim treće mjesto SNSD, četvrto mjesto dobija SDP ili onaj ko ima količnik kao i mi, a to bi mogao biti SDA ali, ustvari, ne može, imate, ja sve zaboravim da vi imate 9 a ne 10, izvinjavam se. Dakle smo, eto dakle, možete staviti nas na broj 4 ako vam je lakše, ako smo vam pojednostavili stvar. Dakle, ali kad kažem broj vi ste poredali ovo ovako po 2 iz stranke. Mi mislimo da nam, nama mjesto pripada ,uslovno rečeno, četvrto, da budem sad još jasniji Berize, pripada nam četvrto mjesto u Ustavnopravnoj komisiji po onome što mi smatramo da je princip. E sad, ja predlažem da mi se, dakle izjasnite, onda da bi bilo jasnije, imamo nekoliko mogućnosti. Da mi sad ne bismo vas uvlačili, ako vi, ovaj, po principu, ovaj princip u stvari pokazuje na to da vi morate naći neku, trebali biste naći.
Pa mi smo imali Prošireni kolegij Zlatko i pokušali smo, pokušali smo na tu temu.
Kako možete proceduralno, kako možete proceduralno, gospodine Belkiću. Onda se izjašnjavate o našem amandmanu, naš amandman je da Jozo Križanović bude član 86 Ustavnopravne komisije, to je amandman. I kad se usvoji, ako se usvoji amandman, onda vi dalje brinete kako ćete, ko je broj 10, jel' mislim.
Gospodin Martin Raguž.
Dakle, evo čuli smo konkretan prijedlog gospodina Lagumdžije, ali čuli smo i raspravu na Proširenom kolegiju kojoj je prethodila višesatna rasprava da se dođe do jednog paketa i kompromisa koji može zadovoljiti minimum interesa i neću komentirati ovaj njegov prijedlog. On zaista ne zaslužuje komentar nego, nego je stav bio da se može samo otvarati paket ako imamo dogovor. Mislim, pa ćete vidjeti da predlažem zamjenu na jedno jedino članstvo koje je ionako umanjeno po nekim drugim osnovama jednoj stranci. Ali nije, nije to sad bitno, nego, ovdje smo imali mogućnost da na Proširenom kolegiju dođemo do dogovora. Ja sam isto predlagao da dođemo do dogovora, ali to bi podrazumijevalo i druge rotacije. Mi imamo samo mogućnost da se izjasnimo o ovom prijedlogu koji imamo. Svako uvođenje amandmana, bojim se, da stvarno otvara jednu, ovaj, lavinu mogućih pitanja koja u ovom trenutku ne možemo na ovaj način riješiti.
Hvala gospodine Raguž. Ima li još neko da se javlja? Dr. Azra Hadžiahmetović.
Evo ja ću reći da i ja, koja sam osjetila da postoji dovoljno dobre volje da se, ne samo SDP, ja neću reći SDP nego još neke stranke, imajući u vidu specifičnost perioda koji je pred nama i, naravno, važnost participacije i pozicije i opozicije i svih stranaka itd. u priči koja će vjerovatno uslijediti. Ja sam na ovom sastanku maloprije konsultativnom, između ostalog, pitala ima li šansi da promijenimo Poslovnik pa da eventualno kooptiramo, odnosno proširimo broj članova Ustavnopravne komisije. Odgovor je, naravno bio, ne iz jednog razloga, što za promjenu Poslovnika je neophodno i konstituisanje Doma naroda. Evo dozvolite, razumijevajući zaista i argumentaciju, ne samo SDP-a nego u cjelini i drugih stranaka koje ne participiraju u ovome, ja iniciram da, čim se konstituiše Dom naroda, oba kolegija, oba doma stave pred sebe Poslovnik i eventualno razmotre ovo pitanje. Zahvaljujem.
Hvala. Ima li još, Denis Bećirović izvolite.
Obzirom da, prije pauze, nismo imali ovu informaciju kakav je bio sastav Ustavnopravne komisije, evo u vrijeme i Alijanse, i da smo čuli da je opozicija u vrijeme Alijanse imala više članova Ustavnopravne komisije nego ova komisija, zaista, mislim da 87 bi bilo realno da barem 2 člana u ovom sazivu budu iz opozicije. Dakle, da još jedan kandidat bude iz SDP-a. U protivnom, zaista niko u ovoj zemlji ne može shvatiti politiku koju vi vodite iz Stranke za BiH. Vi četvrtoj političkoj partiji po snazi u ovoj zemlji, u ovom Parlamentu želite zabraniti ulazak u jednu Ustavnopravnu komisiju, a s druge strane, učiniste sve da ljude, koji su propali na izborima, uvedete u jedan od domova ovog Parlamenta. Dajte, ipak, malo da ovo sve skupa uozbiljimo i da barem poštujemo, ako se mi međusobno ne možemo dogovoriti, da poštujemo ono što su birači rekli na izborima.
Pa evo mi se trudimo da poštujemo ono što su birači rekli na izborima, gospodine Bećiroviću. Oni su rekli što su rekli i ja bih Vas zamolio da ne izlazite iz dnevnog reda, dakle, evo vi i dalje insistirate na prijedlogu. Ja ovaj prijedlog koji je gospodin Lagumdžija formulirao kao neku vrstu amandmana itd., on je nepotpun Zlatko, nepotpun. Pa iz prostog razloga što, ovaj, predlažete, predlažete ulazak novog člana u Ustavnopravnu komisiju i time Ustavnopravna komisija dobija 10 članova. Ona broji 9. Ako smo se razumjeli. Dakle, mi smo pokušali na Proširenom kolegiju sve te varijante i prijedloge, nismo postigli konsenzus, nije bilo spremnosti nijedne političke paritije koja participira u Ustavnopravnoj komisiji, za ustupak, i na žalost, pored sve volje i pokušaja mi imamo sada situaciju koju imamo. Imamo prijedlog kakav jeste i svoj odnos prema sastavu ćete iskazati glasanjem. Pa nema razloga Zlatko da se smiješ. Dakle, prijedlog je nepotpun. Ja te molim da ga dopuniš.
Kolega Belkiću, moj prijedlog je savršeno jasan da SDP-u pripada mjesto u Ustavnopravnoj komisiji na nivou jednog člana i da je to, ustvari, akt političke volje ovog Parlamenta. Mi smatramo da treba, dakle, da se izjasni Parlament, da li Jozo Križanović, jest, samo malo, molim, koji nema, koji, izvinjavam se, šta je očigledno, koji prijedlog da nema političku volju, da Jozo Križanović bude u Parlamentu jel', u komisiji, ovaj Ustavnopravnoj.
Prijedlog koji imate, jasno vam odgovaram, nema političke volje da SDP ima člana u Ustavnopravnoj komisiji.
Pa dozvolite da se to vidi na glasanju.
Pa vidi se u prijedlogu i nespremnosti na Proširenom kolegiju da se prijedlog promijeni.
Samo malo Berize, izvinjavam se. Ovako, ja smatram da je moj prijedlog potpun i jasan, da amandmanski kažemo, predlažemo da Jozo Križanović bude član Ustavnopravne komisije i da isjasnite, dakle, član SDP-a kao četvrte političke stranke i Jozo Križanović. Ako ti smatraš da je nepotpuno, da mi treba da kažemo i ko treba da izađe, hoće li to biti potpuno? Znači samo je to problem, jel' tako? Pa nema problema, onda, dakle, prijedlog je, prijedlog je, dakle, za svakog člana. Izvolite, vidite koliku podršku ima i nije problem, možemo i tako doći. Dakle, vrlo jednostavno. Slijedeći logiku, da se ne lažemo ovdje, savršeno je jasno da ovdje, ako govorimo o snazi klubova, onda imamo problem što imamo, uslovno rečeno, tri kluba iste snage. Naš je princip da opozicija treba da bude zastupljena u respektivnom broju, onda mislimo da od dvije stranke, dva kluba koja pripadaju vladajućim strankama koje imaju isti broj poslanika, postavlja se onda pitanje vrlo jasne eliminicaje da li je to jedan ili drugi klub od ova dva. Ako hoćete dalje da vam formuliram i to kao prijedlog. Dakle, moj prijedlog da stranka koja daje čovjeka sa najmanjim brojem glasova bude, i to vam možemo predložiti. Dakle, Jozo Križanović umjesto Martina Raguža. Evo jel' sad prijedlog validan. Eto, eto.
Gospodin Zorić.
Evo Lagumdžiji je tribalo tri sata da kaže u čemu je problem. Ja sam bio na dva Proširena kolegija i dogovoreno je bilo da, od 90 članstava u komisijama koje se trebaju izabrati, evo večeras, ovdje u Zastupničkom domu, u 12 komisija, SDP-u pripadne 10. I ja ne znam kako SDP ima pravo birati u koju će komisiju, a u koju neće, a neko drugi nema pravo ništa birati. SDS, Mješoviti klub bi trebali popuniti sa, i još drugi mješoviti, taman tih 9 ljudi bi zadovoljilo, po vama, po vama i entitetski i svaki drugi, ovaj kriterij, da oni popune ovu Komisiju za ravnopravnost spolova u koju se svi kunu, a u nju niko neće. A što se tiče matematike gospodina Lagumdžije, u ono mračno, zaista, vrijeme za BiH, gospodin Lagumdžija je sa svojim ortacima, jatacima, kako god hoćete, izračunao da je 14 od 30 većina u Domu naroda Parlamenta Federacije i nije imenovao samo 2 delegata u Dom naroda BiH nego svih 5. To je njegova matematika. I ja mislim, ako ćemo ovdje predlagati na ovaj način, onda ću ja imati koliko ima kombinacija od ovih 90 brojeva, toliko ću imati prijedloga. Predlagaću da umjesto prvog bude sedmi, umjesto sedmog četvrti, umjesto itd. Mislim ako, ako Prošireni kolegij nije uspio postići jedan dogovor, da onda nema više amandmana, ljudi moji, kakvi amandmani. Ako on hoće i stranački, ja i kolega Raguž smo iz iste stranke, imamo četiri članstva od 90, toliko nas, i malo više i pripada. I on nema pravo na ovakav način spominjati druge političke opcije jer on i Klub SDP-a dobili su 10 mjesta u 12 komisija. Čujte, pa ne mogu biti u svakoj. Isto kao što mi 89 možemo biti samo u 4, a ne možemo biti u svih 12. Kako to on mislli, kad bismo mi mogli birati. Taj princip nije, nismo htjeli narušavati jer smo postigli, u priliku, dogovor na prvoj sjednici, kad je prozvan gospodin Izetbegović, on je odjednom rekao svih 11 prijedloga, što smo mi prihvatili, prešli. Valjda bi i nas barem 21. put, ovaj, došao prijedlog birati, a ne zadnji. Nemojmo se sad igrati ponovo i otvarati paket, ako uđemo u tu zonu, onda, bojim se da nećemo postići ništa, nego da, brate, izglasamo ovi prijedlog, ko bude protiv neka bude protiv, ko je za, ako bude većina za, prijedlog je prošao i gotovo. U komisijama se ne mora sudjelovati. To je, to je Lagumdžija dokazao u prošlom mandatu, da on sudjeluje samo dok novinari slikaju, i u radu ovog doma, pa mu nije ništa bilo.
Hvala gospodine Zoriću. Gospodin Bahtić se javio. Meni se učinilo, digao si ruku. Izvolite gospodine Lagumdžija. Greška. Nije, nije, digao je ruku. Ne, Bože sačuvaj. Ne, ne, čovjek, meni se učinilo da je digao ruku. Izvolite.
Čim sam se ja spomenuo. Ne, ne, zadatak nije ispunjen. Dobro, ma šalu na stranu, možda je dobro da se malo i našalimo poslije toliko vremena, naporno smo radili, veliki smo posao napravili izabrali, Vijeće ministara, nemojte da se, ma jasno. Čak smo propustili, eto. Dakle, da budem vrlo jasan. Ako je problem što SDP ima 10 mjesta, mi smo spremni da, recite koliko 1,2,3 mi ćemo se povući, bilo ko od nas, iz bilo koje komisije povući ćemo se. Nikakav problem nije. Samo malo. Dakle, nikakav problem nije. Mi smo čak stavljeni u neke komisije zato što niko nije htio pa ste nas stavili ali nema nikakvih problema. Dakle, ako je problem to, u redu. Ali ja imam vrlo jasne, ja bih vas zamolio, proceduralno. Dakle, sve sam principe izložio, akt, stranka broj 4, akt političke volje, mi smo mješoviti klub, etnički kao i ovaj mješoviti njihov, 2 Hrvata, 1 Srbin iz dvije političke stranke. S obzirom da su oni objektivno najmješovitiji klub, a na granici od 3 čovjeka, mi zato smatramo da prije priča da čovjeku iz našeg kluba nego iz tog kluba. Čak smo izišli u susret da se ne bi etnički balans narušio i, dakle, ja bih zamolio da proceduralno, pošto proceduralno sad... sve je jasno. Amandman je moj konkretan, pošto ste rekli da je, ja sam zaista probao baš da vam izađem u susret. Amandman je, da se izjasnimo o amandmanu prvo. Tako se uvijek išlo jer pretpostavljam, amandman na materijalu pod rednim brojem, primljeno 08.02.2007., 0150.1.15.3/07 u, arapsko 1, Ustavnopravna komisija pod rednim brojem 7 riječ - Martin Raguž se mijenja sa riječju - Jozo Križanović. Tako glasi amandman. Ja sam ga spreman i u formi amandmana i molim da se o tome izjasnite. Ukoliko amandman propadne, onda vi idete na ovo i ja mislim da sam, evo, baš bio od pomoći da proceduralno stvar razriješimo. Eto.
Ovo što gospodin Zlatko Lagumdžija forsira, dobro je da se vidi u ovom parlamentu. I ja sam znao da će to isplivati na ovaj način i, osobno, mogu se nositi sa ovom situacijom jer ovdje nisam personalno ni osobno. Nažalost, on ne može sakriti niti svoju osobnu dimenziju, niti frustraciju, niti način na koji tretira multietničnost i nacionalni legitimitet u BiH. Ja se ne želim vraćati na sva pitanja koja je on otvorio kroz izborni proces i stvari koje su se dešavale u BiH. To je njegovo pravo. Ali gledajte šta se ovdje radi. Ovdje je sasvim izvjesno da Ustavna komisija ima jednu od ključnih uloga u onome što očekuje BiH kao evropsku zemlju, zemlju koja će tretirati ravnopravno i građane i narod i osigurati jedan balans između ta dva načela. I nije slučajno ovo on izabrao kao metod i nije slučajno ovaj scenarij vođen ovako, da se ostavi sve, da se ovaj amandman samo tretira .. Duboka ja politička pozadina, ja vam odgovorno tvrdim. Ko je spreman ući u ovu njegovu utakmicu, neka se ovdje slobodno izjasni. Meni članstvo u komisiji ništa ne predstavlja. Jedino sam i predviđen u ovoj komisiji iako imam od svih hrvatskih zastupnika najvjeći legitimitet na ovim izborima ostvaren, neposredno. Da znate. I ako to nisu dovoljni argumenti da se paket ne otvara, a ja sam nudio mogućnosti jučer i gospodinu Križanoviću i nekim drugim da harmoniziramo paket. Uporno se to izbjegavalo i sad se povlači ovo pitanje u cajtnutu. Mislim da ono ne korespondira ni s jednim argumentom ni s principijelnošću. Ako hoćete Ustavna komisija bi morala uključiti onda sve stranke, sve klubove ako želite dijalog i konsenzus oko Ustava, to je kriterij koji je propisalo i Vijeće Evrope i Evropski parlament i zar je logično da u svakoj komisiji moraju biti po 2 iz jedne stranke, iz jednog kluba i s ovim važnim i senzibilnim pitanjima da ne bude nikoga. I on to želi. To stvarno mislim, stvarno mislim da ne može izdržati, evo ovaj, nijednu ozbiljnu ni argumentiranu raspravu, ali evo. Neka smo dočekali ovo.
Hvala gospodine Martine. Gospodine Zoriću, jeste li se vi javljali? Nije. Pojašnjenje,
Ja sam, slijedeći primjer uvažene kolegice Hadžiahmetović, koja pokušava da ide u susret, ja sam spreman, evo ovdje, da predložim na tragu ovoga što je gospodin Raguž, kao radni zaključak, da posebno formiramo komisiju koja će se baviti isključivo ustavnim reformama, koja će biti, i to smo spremni. Ako je to rješenje. Ali ja govorim o Ustavnopravnoj komisiji ovog doma. Ništa drugo. Dakle, ukoliko imate, i to smo spremni podržati, gospodine Raguž, da se formira posebna komisija sa predstavnicima svih stranaka, koja će biti najširi filter za dalji dijalog, ako vam može pomoći to. Eto.
O tom, po tom. Javio se je gospodin Bećirović Denis. 91
Ja mislim da nam je gospodin Raguž sa svojom diskusijom sad najviše pomogao. On je, doslovce, rekao da Ustavnopravna komisija ima ključnu ulogu. Ako je tako, šta je ,onda, sporno da četvrta ključna stranka u ovom parlamentu bude u toj komisiji i jedina multietnička u punom sastavu. Ja mislim da je to potrebno i ovom parlamentu i zaista nema nikakvih problema da to završimo.
Hvala gospodine Bećiroviću. Replika, pa ima, je li i kod vas gospodine Križanoviću replika?
Je. Ovaj,
Ima i Martin repliku.
Vidite, hoću prvo reći ovde se stalno pominje neki paket. Ja sam na Proširenom kolegiju uputio pitanje da mi neko objasni šta je taj paket. Ja uopće ne razumijem šta je paket. O čemu se radi u tom paketu. Ja sam rekao da sam shvatio da je paket principi na kojim smo radili ovo nešto. To je nekakav paket. I rezultat tih nekakvih principa, primjenjenim ili neprimjenjenim, mi smo došli do ovog paketa kakav je. I, naravno da ga treba raspakirati jer ne valja. I šta se bojimo sad nekakvog raspakivanja paketa. Kojeg paketa? Ne razumijem. Da mi se objasni riječ, šta je taj paket, šta on sadrži? I drugo, ja sam, evo, petu godinu, danas to rekao, evo drugi put ponavljam, ja personalno nisam doživio jednu ovakvu političku uvredu kao što od kolege Raguža. Dakle, kandidatura moja u Ustavnu komisiju bila bi politička opasnost.
odmaknut od mikrofona
Ne, ne, molim te. Dakle, ja bi bio opasnost kao SDP-ovac, kao Hrvat, za hrvatski narod u Ustavnoj komisiji. Prije svega, mislim da se pridaje ogromna, bespotrebna važnost ovoj komisiji. Šta to, Ustavna komisija i član Ustavne komisije koji nema licencu da je Hrvat od nekih ovamo što se bore za to, koju bi on to političku opasnost predstavljao za hrvatski narod, da bi bio član Ustavne komisije. E, ako smo ga ovako počeli, ja ću odustati od ovog prijedloga. E tako.
Hvala gospodine Križanoviću. Ja vas zaista molim, izvolite gospodine Martine Raguž. Ispravka.
Ja sam govorio o pravu Kluba SDP-a na članstvo u ovoj komisiji. I rekao sam, ukoliko odgovara, ne mora biti Jozo, može biti Denis, Selim, Zlatko i naša uvažena kolegica Mirjana. Izvolite, nije nikakav problem. U tom smislu ja kažem, ako se pravi problem zbog neke strukture do koje je stalo ovom domu, evo mi odustajemo, može biti neki drugi. Principijelno se zalažemo za ono što nam pripada. Evo, hvala.
Ma vidite ovaj, mislim da stvari treba vratiti na onaj nivo u kojem jesu, jednostavno nam predstavnici političkih partija, odnosno predsjednici klubova itd. u tri, četiri navrata jednostavno nisu postigli konsenzus, nisu postigli saglasnost da SDP dobije mjesto u Ustavnopravnoj komisiji. I to je činjenica. I to je činjenica. Izvolite gospodine Raguž.
Dakle...može provjeriti i zbog stenograma ovo govorim, znači nijednom riječju nisam rekao da bi imenovanje predstavnika SDP-a u Ustavnopravnu komisiju bila politička opasnost. I ovo je, gledajte kako manipulira, to je tradicionalni obrazac. Rekao sam, dakle, i pozvao se da sve stranke sudjeluju u Ustavnopravnoj komisiji i smatrao da to treba biti dobro, da svi klubovi, da tražimo dijalog i konsenzus i to je razlika u odnosu na ovaj pristup koji zagovara SDP. Izbacite samo ovoga i rješava to sve problem u odnosu na čitav paket, a paket je da SDP ima 10 mjesta. I druga stvar, gospodinu Bećireviću replika – nisam nijednog trenutka rekao da je Ustavnopravna komisija, u odnosu na druge komisije, najvažnija, nego u procesu ustavnih reformi da ima važnu ulogu. Dakle, dajte malo discipline i senzibilnosti i argumenata ovdje u ovaj proces.
Hvala. Ima li još neko da se javlja za riječ? Ako nema, mi imamo sljedeću situaciju. Dakle, u odnosu na prijedlog o kojem bismo se trebali izjasniti, jer nismo postigli suglasnost za njegovu promjenu u Proširenom kolegiju. Imam jedan konkretan prijedlog koji je gospodin Lagumdžija iznio ovdje na Predstavnički dom i ja mislim da se mi trebamo o njemu i izjasniti. Dakle, ja računam da će se parlamentarna većina odrediti iz prostog razloga što je ovo njezin prijedlog. Naravno, naravno, parlamentarne većine. 93 Dakle, dakle, gospodin Lagumdžija predlaže sljedeće – da se u Ustavnopravnoj komisiji, govorim o prijedlogu koji je pred nama, da se u Ustavnopravnoj komisiji, umjesto gospodina Martina Raguža kooptira gospodin Jozo Križanović. Ko je za ovaj prijedlog?
Govori s mjesta ne razumije se
Ja sam gospodine Lagumdžija bio vrlo jasan i precizan. Dakle, stavljam, evo ja ću još jedanput. Dakle, stavljam prijedlog gospodina Lagumdžije da se u Ustavnopravnoj komisiji, predloženoj Ustavnopravnoj komisiji, umjesto gospodina Martina Raguža kooptira gospodin Jozo Križanović. Ko je za ovaj prijedlog? Glasajte sad. Dakle ukupno je za 11, protiv 14. Nije dobio potrebnu većinu. Dakle, mogu konstatirati da ovaj prijedlog nije prošao. Dakle, pozivam poslanike, molim vas, malo pažnje, molim vas, malo pažnje, pozivam poslanike da se izjasne, molim vas, malo pažnje gospodine Raguž, molim vas malo pažnje. Pozivam poslanike da se izjasne o prijedlogu za sastav stalnih komisija Predstavničkog doma. Izvolite gospodine Lagumdžija.
Poslovnička intervencija. Poslovnička intervencija, ja bih vas samo zamolio, ovaj, pošto nervoza je ovdje nepotrebna, mislim da ćete sada jako brzo raditi. Mi ćemo, smatramo da je ovo jedan akt uperen protiv i Poslovnika i nas i akt političke volje koji vrlo jasno govori gdje ovo sve vodi i mi ćemo vas poštediti svog prisustva, bez nas ćete ovo dalje. Mi ćemo, kao što je gospodin Križanović rekao, je li, da radimo gdje se bude raspoređeno. Eto hvala vam lijepo. Dozvolite, nemojte da tražim pauzu 5 minuta, da izađemo, dozvolite da izađemo, pa onda nastavite.
Naravno, nećemo tražiti pauzu. Stvar je vaše odluke. Jel' tražite da se ponovi glasanje? OK.
...Ako izražavate, mi smo spremni glasati, nema nikakvih problema.
Molim vas.
Jozo, samo da glasamo.
Molim vas da sjednete na svoja mjesta. Gospodin Izetbegović je izrazio sumnju u glasanje po Poslovniku. Glasanje ćemo.
Po Poslovniku ima pravo na ovo.
Gospodin Novaković. Ponovićemo glasanje.
Ja želim ovaj da pitam predsjedavajućeg do kada se može izraziti sumnja u glasanje? Prošli put smo iskazivali sumnju i nakon protekle jedno tri tačke, pa smo izražavali sumnju, pa glasali ponovo o onome što smo glasali prije tri tačke dnevnog reda.
Pa ja mislim da je ova sumnja izražena u razumnom roku.
Dozvolite, potpuno razumijem, samo dozvolite da kažem, mislim da otvaramo praksu i ovaj put tako. Vi ste, gospodine predsjedavajući, konstatovali i niko nije ništa imao protiv kada ste konstatovali rezultate glasanja. Takođe ste dali na glasanje, dakle, dali na glasanje prijedlog i time je vrijeme za iskazivanje sumnje prošlo. Dakle, nema više rezervi o glasanju. Ja nemam ništa protiv da vi, da se ovdje uradi šta god,
Ali gospodine Novakoviću, ja vas molim da stvarno, da ne ostane sumnja ni u šta.
Sumnja! A šta ako sutra gospodin Izetbegović izrazi sumnju? Šta ako izrazi poslije sljedećih još tačaka? 95
Mislim da je u razumnom vremenu on intervenirao.
Pa i prošli put sam, kažem prošli put smo imali nakon tri tačke dnevnog reda izražavanje sumnje, pa je većina smatrala da to može glasati i izglasala.
Pa ja ne branim ni Izetbegovića, niti bilo koga. Pokušavam da atmosferu održim, da radimo.
Pa ne govorim ja o gospodinu Izetbegoviću, ja govorim o Poslovniku i mislim da će biti povreda Poslovnika ako omogućite to. Ja o tome pričam, a ne o gospodinu Izetbegoviću. On je tražio. Ja govorim o povredi Poslovnika, ništa drugo.
Ja mislim da neću povrijediti Poslovnik ako ponovim glasanje.
Ja sam samo upozorio, naravno, vi mislite šta hoćete.
Molim vas, molim vas, pripremite se. Dakle glasamo ponovno o prijedlogu gospodina Lagumdžije. Glasajte sad. Ja se nadam da ste sada svi glasali. Dakle, moguće da su ljudi drugačije glasali, dakle, ja konstatiram da prijedlog nije prošao. Ima li primjedbi? Nema. Hvala. Dakle, konstatiram da prijedlog gospodina Lagumdžije nije prošao. Dakle, malo strpljenja, malo strpljenja. Klub poslanika SDP-a ne želi dalje prisustvovati sjednici. Mi ćemo nastaviti raditi. Imamo. Šta, pauza? Kada? Ma zašto? Zašta pauza? Izvolite. __________(?) Može pauza? 96 Može 15 minuta pauza.
Pa vidite vi šta mi dozvolimo, gospodine Belkiću. Ako, moram vam reći, znam, ali moram vam reći. Oni nas maltretiraju ovdje dva sata, tri i sada se pokupe i odu. Jel' ovo demokratija? [[PAUZA]]
Pauzu.
Gospodine predsjedavajući, ja ću se uzdržati od političke ocjene, izrečenih ovde stavova ali jedno vas molim, da budemo korektni prema poslanicima. Da ovo što, blago rečeno nazovemo maltretiranje poslanika. Poštovanje Poslovnika. I da budemo u najmanju ruku kolegijalni, ono što kažemo na zvaničnom mjestu da to ispoštujemo. Možemo samo normalno raditi. Evo, uopšte ne ulazim u ocjenu stavova. Valjda je kolegijalno da se poštujemo ako imamo jedan stav da ćemo sa tim stavom ići, da ostali poslanici računaju na taj stav. To je tehničko pitanje. Znači, ne možemo raditi drugačije. Mi smo to molili danas. Evo ove kolege koje su izašle, suština je da nešto što smo na drugom mjestu dogovorili, da se zloupotrebljava ovde i to se, to nije kolegijalno. Ne ulazim uopšte u ocjenu stavova. Samo vas tu molim da možemo kao ljudi normalno raditi. Ništa drugo.
Dobro, hvala gospodine Kalabiću. Ja se također izvinjavam ako je bilo pomalo nespretnosti u vođenju sjednice ali je zaista ovaj, atmosfera bila takve naravi. Ljudi su željeli da kažu što imaju itd., ja sam nastojao da svima to omogućim i to je bila, ovaj, namjera. Dakle, evo, da mi nastavimo. Praktično bismo se sada trebali izjasniti o prijedlogu za sastav stalnih komisija Predstavničkog doma. Ja predlažem da se izjasnimo u paketu. Mislim da nema potrebe da ponavljam ovaj sastav komisija koje se predlažu jer sam u dva – tri navrata ih predložio. Dakle, ko je za prijedlog sastava stalnih komisija Predstavničkog doma onako kako je predlog.
...da se izvade kartice od ovih, otišli su.
Kartice treba izvaditi naravno, oni koji nisu prisutni. Zamolio bih stručnu službu da to uradi prije glasanja. Zahvaljujem se, gospodine Jovičiću. Dakle, ja sam računao da svaki poslanik zna šta treba uraditi. Dakle, kada trajno napušta sjednicu treba izvaditi karticu, zbog kvoruma. Hvala lijepo. Dakle, možemo li sada. Dakle, ko je za prijedlog za sastav stalnih komisija Predstavničkog doma? Glasajte sad. Dakle imamo za 26. Iz Federacije 15, iz KRS-a 11. Protiv 1, uzdržan nijedan. Konstatiram da smo usvojili stalni sastav komisija Predstavničkog doma. Gospodine Naniću, izvolite.
Ja sam glasao jasno za, tamo stoji da je neki drugi, ovaj. I možda bi bilo dobro da tu tehniku.
Ja molim službu da vidi, ovaj, o čemu se ovdje radi. Dakle, očigledno je tehnički aspekt. Dakle, pazite na vrijeme glasanja. Dakle, kada ja kažem glasajte sad, neposredno iza toga glasajte. Dakle, molim vas malo pažnje. Evo da ponovimo glasanje. Glasajte sad. Provjerite je li sada u redu? Naniću, je li u redu sad? Ja se izvinjavam, evo, dajte da ponovimo. Evo da ponovimo još jedan put. Ja, evo da malo onda sačekamo. Dakle, ići ćemo ovako. Ja ću dati, ovaj, znak za glasanje. Evo ja ga sad dajem. Je li se pojavio taj znak? Evo, glasajte sad. Je li u redu? Evo ja konstatiram da smo utvrdili sastav stalnih komisija Predstavničkog doma. Prelazimo na tačku 5, posljednju tačku. Dakle, Ad.5. Prijedlog za sastav stalnih zajedničkih komisija oba doma Parlamentarne skupštine Bosne i Hercegovine Dakle, u onom dijelu 50% koliko se popunjava iz Predstavničkog doma, ja mogu isto reći za proces koji je vođen, vezan i za sastav ovih komisija, kao što smo imali, kao i 98 za prethodne komisije tako da mislim da nema potrebe da gubimo vrijeme, ovo je taj prijedlog koji je, na neki način, konačan, naravno, i na njega je bilo primjedbi. Ali, evo ja predlažem pošto nismo ništa uspjeli mijenjati na Proširenom Kolegiju, ja predlažem da se Predstavnički dom izjasni i o ovom prijedlogu za stalni, za sastav stalnih zajedničkih komisija oba doma Parlamentarne skipštine Bosne i Hercegovine i to: Zajednička komisija za odbranu i sigurnost, radi zapisnika: - Šefik Džaferović, - Vahid Hećo, - Drago Kalabić, - Jozo Križanović, - Mirko Okolić, - Vinko Zorić. Zajednička sigurnosno-obavještajna komisija za nadzor nad radom Obavještajno- sigurnosne agencije BiH: - Šemsudin Mehmedović, - Sadik Bahtić, - Slavko Jovičić, - Zlatko Lagumdžija, - Mirko Okolić, - Niko Lozančić. Zajednička komisija za ekonomske reforme i razvoj: - Bajazit Jašarević, - Mehmed Suljkanović, - Azra Hadžiahmetović, - Snježana Rajilić, - Hadži Jovan Mitrović, - Rifat Dolić. Zajednička komisija za evropske integracije: - Halid Genjac, - Šemsudin Mehmedović, - Azra Hadžiahmetović, - Milica Marković-Elez, - Branko Dokić, - Selim Bešlagić. Zajednička komisija za administrativne poslove: - Remzija Kadrić, 99 - Ekrem Ajanović, - Sead Jamakosmanović, - Sadik Ahmetović, - Momčilo Novaković, - Vinko Zorić. Zajednička komisija za ljudska prava, prava djeteta, mlade, imigraciju, izbjeglice, azil i etiku: - Sadik Ahmetović, - Azra Alajbegović, - Milorad Živković, - Denis Bećirović, - Niko Lozančić i - Sefer Halilović. Molim vas, ima li diskusije? Nema. Prelazimo na glasanje. Evo, ja ću dati znak, dakle, sačekajte jedan trenutak. Glasajte. Sad. Dakle, rezultati glasanja ukupno 31 za. Iz Federacije 19, iz RS 12, protiv 2, uzdržani ništa. Dakle, konstatiram da je usvojen i sastav stalnih i zajedničkih komisija oba doma, odnosno, stalnih i zajedničkih komisija, u onom dijelu koji se popunjava iz Predstavničkog doma. Ja ću kao predsjedavajući pokrenuti inicijativu, odnosno organizirati sazivanje konstituirajućih sjedinca ovih komisija tokom naredne sedmice kako bismo dali kapacitet Domu da može da radi, dakle, i kroz komisijske faze i mi ćemo pokušati zakazati narednu sjednicu krajem februara mjeseca. Ja vam se zahvaljujem i izvinjavam još jedanput ako je bilo malo i zastoja i nespretnosti u radu. Hvala vam lijepo svima. Sjednica završila s radom u 18:10 sati. 100